Raif ge maru: Aanmunge eheetheri kamah fulhun edhijje\nރާއިފްގެ މަރު: އާންމުންގެ އެހީތެރި ކަމަށް ފުލުހުން އެދިއްޖެ\nމަރާލުމަށްފަހު އެއްލާލާފައި އޮއްވާ ފެނުނު އުމުރުން 13 އަހަރުގެ މުހައްމަދު ރާއިފް އަންވަރުގެ މަރުގެ މައްސަލާގައި އެއްވެސް މައުލޫމާތެއް ލިބިފައިވާނަމަ އެ މައުލޫމާތެއް ހިއްސާ ކޮށް ދިނުމަށް މޯލްޑިވްސް ޕޮލިސް ސާވިސް އިން އާންމުންގެ ކިބައިން އެދިއްޖެ އެވެ.\nމަރާލާފައިވާ ކުއްޖާ ފެނުނީ ރޭ މެންދަމު 2:30 އެހާކަންހާއިރު ދެވަނަ ފިޔަވަހީގެ އިރުއުތުރު ފަޅުތެރޭގައި ފޮއްޓަކަށްލާ އެއްލާލާފައި އޮއްވައެވެ.\nކުއްޖާގެ މަރާއި ގުޅިގެން ފުލުހުންނާއި ޖެންޑާ މިނިސްޓްރީ ގުޅިގެން ދެންމެ ބޭއްވި ނޫސްވެރިންގެ ބައްދަލްވުމުގައި ޗީފް އިސްޕެކްޓާ އޮފް ޕޮލިސް އަބްދުﷲ ރަޝީދު ވިދާޅުވީ އިއްޔެ ހަވީރު ހުޅުމާލެ ދެވަނަ ފޭސްގައި ކުއްޖަކަށް އަނިޔާ ދީފައިވާ ކަމުގެ މައުލޫމާތު އާންމުންގެ ފަރާތުން ލިބިފައިވާ ކަމަށެވެ. އެ ކުއްޖާއަށް އަނިޔާކޮށްފައިވަނީ ވަނުން މަނާކޮށްފައިވާ ސަރަހައްދެއްގައި ކަމަށްވެސް ރަޝީދު ވިދާޅުވިއެވެ.\nފުލުހުން ވަނީ މި ހާދިސާގެ އެއްވެސް މައުލޫމާތެއް ލިބިފައިވާ މީހަކު ހުރިނަމަ އެކަމެއް ހިއްސާކޮށް ދިނުމަށް އެދިފައެވެ.\n"މިހާރު ދިވެހި ފުލުހުން މިކުރާ މަސައްކަތަކީ މި މައްސަލައިގެ އިތުރަށް ހޯދަން ޖެހޭ މައުލޫމާތު ހޯދާ މައްސަލަ ޝަރީއަތަށް ފޮނުވުމަށްޓަކައި އެކުރަން ޖެހޭ ހެކި ގަރީނާ ހޯދުމުގެ މަސައްކަތް. ފުލުހުންގެ ހިދުމަތުގެ އިލްތިމާސްއަކީ މި ހާދިސާއާ ގުޅިގެން އެއްވެސް މައުލޫމާތެއް ލިބިފައިވާ ފަރާތަކުން ދިވެހި ފުލުހުންގެ ހިދުމަތުގެ ނަންބަރު 9911099 ނުވަތަ 3000600 ނުވަތަ 1412 އާ ގުޅުއްވައިގެން ހިއްސާކޮށްދެއްވުން،" ރަޝީދު ވިދާޅުވިއެވެ.\nމަރާލައި ހުޅުމާލޭގެ ދެވަނަ ފިޔަވަހީގެ ސަރަހައްދެއްގެ ގޮނޑޮދޮށަށް އެއްލާލާފައި އޮތް އުމުރުން 13 އަހަރުގެ މުހައްމަދު ރާއިފް އަންވަރުގެ މަރުގެ މައްސަލާގައި ދެ މީހަކު ވަނީ ހައްޔަރުކޮށްފައެވެ. އެއީ 17 އަހަރުގެ ކުޑަކުއްޖާއި 27 އަހަރުގެ މީހެކެވެ.\nހާދިސާގެ ފަހުން އެ މީހުން ފިލާ ތިބީ މާލޭގައި ހުރި ގެސްޓްހައުސްއެއްގައެވެ.\nމި ގެސްޓްހައުސް ހިންގަނީ ދިވެއްސަކާއި ކައިވެނިކޮށްގެން ރާއްޖޭގައި ދިރިއުޅޭތާ 30 އަހަރު ވެފައިވާ ބަންގްލަދޭޝްގެ ބަސްގަރު ހުސައިން ކިޔާ މީހެކެވެ. އެ ދެމީހުންގެ ކައިވެންޏަށް 15 އަހަރެވެ މަރުގެ މައްސަލާގައި ތުހުމަތު ކުރެވޭ މީހުން ހޯދަން ފުލުހުން ގެސްޓްހައުސް ތެރޭގައި ހިންގި އޮޕަރޭޝަންގެ މައުލޫމާތު އަވަސްއާ ހިއްސާކުރީ ވެސް ބަސްގަރާއި އޭނާގެ އަންހެނުން އަސްމާ ހުސައިނެވެ.\nބަސްގަރު ބުނި ގޮތުގައި ގެސްޓްހައުސްގެ ދެވަނަ ފްލޯގެ 202 ނަންބަރު ކޮޓަރިއަށް ފުލުހުން ވަނުމުގެ ކުރިން ހައްޔަރުކުރި ދެ މީހުންގެ ތެރެއިން އެކެއްގެ ފޮޓޯ ދެއްކި އެވެ.\n"ދެން ބުނީ މި މީހާ އުޅޭހޭ. އަހަަރެން ބުނިން އުޅެއޭ. ދެން އަހަންނާއެކު ފުލުހުން ގޮސް ކޮޓަރީގައި ޓަކި ދިނީމާ ދޮރެއް ނުހުޅުވި. ދެން އަހަރެން ތިރިއަށް އައިސް ފޯނުކޮށްފައި ބުނީ އަހަރެން މިއީ މީދަ [މިވެނި] މީހެކޭ ދޮރު ހުޅުވަ ދީބަލާށޭ. ޕޮލިސް އައިސް ތިބި ވާހަކަ އަހަރެން ނުބުނަން. އެވަރުން ވެސް އެ މީހުން ނުހުޅުވި." ފުލުހުން ގެސްޓްހައުސް އަށް ވަދެ އެންމެ ފުރަތަމަ ކަން ހިނގާދިޔަ ގޮތް ކިޔައިދެމުން ބަސްގަރު ބުންޏެވެ.\nއޭނާ ބުނި ގޮތުގައި ކޮޓަރީގެ ދޮރު ނުހުޅުވުމުން ރިސެޕްޝަންގައި އޮތް ތަޅުދަނޑި ނަގައިގެން ރޫމް ހުޅުވަން ވެސް މަސައްކަތް ކުރި އެވެ. ނަމަވެސް ކޮޓަރި ދޮރު އެތެރެއިން ތަންޑު އަޅުވާފައި ހުރުމުން ނުހުޅުވުނެވެ.\nގެސްޓްހައުސް އަށް ފުލުހުން ވަނީ 9:30 ހާއިރު އެވެ. ކޮޓަރި ދޮރު ހުޅުވާތޯ ފުލުހުން ބައިގަޑިއިރެއްހާ އިރު މަޑުކޮށްފައި ދޮރު ނުހުޅުވުމުން ކޮޓަރި ތެރެއަށް ވަނީ ދޮރު ވައްޓާލައިގެންނެވެ. ފުލުހުން ކޮޓަރި ތެރެއަށް ވަން ގޮތަށް ޕެޕާ ސްޕްރޭ ޖެހި ކަމަށް ވެސް ބަސްގަރު ބުންޏެވެ.\n"އަޅުގަނޑަށް ގޮދަޑި ކައިރިން ކުޑަކޮށް ލޭ ވެސް ފެނުނު. އެކަމަކު އެއީ ކިހިނެއް އައިސްފައި ހުރި ލޭ ކަމެއް ނޭނގޭ،" ފުލުހުން ދޮރު ހުޅުވުމާއެކު ފެނުނު މަންޒަރު ކިޔައިދެމުން ބަސްގަރު ބުންޏެވެ.\nފުލުހުން ހައްޔަރުކުރި ދެ މީހުން ގެސްޓްހައުސް އަށް ވަނީ އާދީއްތަ ދުވަހުގެ ރޭ 10:15 އިގައެވެ. ދެކުނަށް ނިސްބަތްވާ ރާއިފްގެ މަރުގެ ތުހުމަތުގައި ގެސްޓް ހައުސް އިން ފުލުހުން ހައްޔަރު ދެ މީހުންނަކީވެސް ރާއިފްގެ އެކުވެރިންނެވެ.\nރާއިފް މަރާލުން މޯލްޑިވްސް ޕޮލިސް ސާވިސް ހުޅުމާލެ + މިނިސްޓްރީ އޮފް ޖެންޑާ އެންޑް ފެމިލީ\nރާއިފްގެ ހަށިގަނޑު އުފުލިކަމަށް ބުނާ ކާރެއް ފާސްކޮށްފި\nކުއްޖާގެ މަރު: ތަހުގީގަށް ބޮޑު ކުރިއެރުމެއް ލިބިއްޖެ


BREAKING: PPM Faraathun Guraidhoo Dhaairaa Ah Gassaan - Vaguthu\nޕީޕީއެމް ފަރާތުން ގުރައިދޫ ދާއިރާއަށް ޣައްސާން\nޣައްސާން މައުމޫން – ފޮޓޯ: ޕީއެސްއެމް\nއިދިކޮޅު ޕީޕީއެމްގެ ފަރާތުން އަންނަ މަޖިލިސް އިންތިޚާބުގައި ގުރައިދޫ ދާއިރާއަށް ވާދަކުރައްވަނީ ޣައްސާން މައުމޫން ކަމަށް އެޕާޓީން ހާމަކޮށްފިއެވެ. މިރޭ ބޭއްވި ޕީޕީއެމްގެ ޚާއްޞަ ބައްދަލުވުމެއްގައި މިކަން ވަނީ އިޢުލާން ކުރައްވާފައެވެ.\nޣައްސާން އަކީ ކުރީގެ ރައީސް މައުމޫން އަބްދުލް ޤައްޔޫމުގެ ދަރިކަލެކެވެ. މައުމޫނުގެ މައުމޫން ރިފޯމް މޫވްމަންޓް އަކީ ވެރިކަން ކުރާ ކޯލިޝަންގެ ބައިވެރިއެއްކަމަށްވާއިރު، އެމްއާރްއެމްގެ ފަރާތުންވެސް މަޖިލިސް އިންތިޚާބުގައި ބައިވެރިވާނެކަމަށް ބެލެވެއެވެ.\nމީގެއިތުރުންވެސް، މިރޭ ބޭއްވި ބައްދަލުވުމުގައި ވަނީ އިތުރު ފަރާތްތަކަކަށް، އަންނަ އާއްމު އިންތިޚާބުގައި ބައިވެރިވުމަށް ޕީޕީއެމްހެ ޓިކެޓު އަރުވާފައެވެ. އޭގެތެރޭގައި ކުރީގެ ރައީސް ޔާމީންގެ ވެރިކަމުގައި، ސަރުކާރުގެ އެކި މުއައްސަސާތަކުގެ ވެރިންގެ ގޮތުގައި މަސައްކަތް ކުރައްވާފައިވާ ފަރާތްތަކާއި ސަރުކާރު ކުންފުނިތަކުގެ ވެރިންވެސް ހިމެނެއެވެ.\nހަމައެހެންމެ، ބައެއް ޤައުމުތަކުގައި ތިއްބެވި ސަފީރުންނާއި ނޫސްވެރިންވެސް އޭގެތެރޭގައި ހިމެނެއެވެ.\nޓިކެޓު އަރުވާފައިވާ ފަރާތްތަކުގެ ތެރޭގައި ރައީސް އޮފީހުގެ ކުރީގެ ލީގަލް އެފެއާޒް މިނިސްޓަރ އާއިޝަތު އާޒިމާ ޝަކޫރާއި، ކުރީގެ ފިޝަރީޒް މިނިސްޓަރ ޑރ. މުޙައްމަދު ޝައިނީ އާއި ޗެނަލް 13 ގެ ނޫސްވެރިޔާ ލަޔާލް މަނިކުވެސް ހިމެނިވަޑައިގަންނަވައެވެ.\nމީގެކުރިން، 24 ފަރާތަކަށް ޓިކެޓު ދީފައިވާއިރު، މިރޭ ދިން 18 ޓިކެޓާއިއެކު ޕީޕީއެމް އިން 42 ދާއިރާއަކަށް ކުރިމަތިލާނެކަން ވަނީ ހާމަކޮށްފައެވެ.\nއިހްޔާ ޖަލްސާ ކެންސަލް ކުރީ އެއްވެސް ފަރާތަކުން އަންގައިގެން ނޫން - މައުމޫން\nޑިސެމްބަރު 6, 2018 22:14\nޢިރާދަކުރެއްވިއްޔާހޮވޭނެ މަގޭވޯޓް ޔަގީން\nޑިސެމްބަރު 6, 2018 22:40\nޑިސެމްބަރު 6, 2018 22:52\nޑިސެމްބަރު 6, 2018 23:04\nހައްގަށްނަސްރުލިބޭނެ .ﷲ މިގައުމުއިސްލާމްދީންމަތީ ލަހަށްޓަވާށީއެވެ.أمن\nމިއަޅާގެ ރަށްވެހިކަމުގެ ދާއިރާ ބަދަލުކޮށްގެންވިޔަސް ޣައްސާނަށް ވޯޓުދޭން ބޭނުން. މާތްﷲ ގެ އިރާދަފުޅާ ހެޔޮރަޙުމަތްފުޅުން މިފަހަރު ހޮވޭނެ.\nޑިސެމްބަރު 6, 2018 23:55\nއިންޝާﷲ ހޮވޭނެ. ޙެޔޮވިސްނޭ ފުރިހަމަ ދިވެހިން ތިބީ ރައީސް ޔާމީނާއެކު.\nޑިސެމްބަރު 7, 2018 00:52\nﷲގެ އިރާދަފުޅުން މީ އަހަރުމެންގެ ފަހަރު. ސަރީފް ޢީސީ ގޮނޑީގަ ބައިންދައިގެން މިކަން ކޮއްލެވުނީމަ އަދި އެންމެ ހިތްހަމަޖޭހީ.\nޑިސެމްބަރު 7, 2018 00:54\nމައުމޫނު ޣައްސާނާ ދެކޮޅަށް ކެމްޕޭން ކުރަން ނުކުންނާނެ. އޭނަ އާއި ނަޝީދާ ދެމީހުންނަކީ ސިޔާސީ ބޭނުމަށް އަމިއްލަ ގައިގަ ރޯކުރަންވެސް ފަހަށް ނުޖެހޭހާ ނުބައި ދެމީހުން.\nޑިސެމްބަރު 7, 2018 04:45\nމިއީ ޤައުމުގެ މުސްތަގްބަލްގެ ދަންމަރު. ރ. ޔާމިންގެ ސިޔާސީ ތަރުބިއްޔަތާއެކު. މޮޅު ގޮލައެއް. މަގޭ ވޯޓް ޔަގީން.\nޑިސެމްބަރު 7, 2018 09:22\nޕީޕީއެމަށް ތާއީދުކުރުމަކީ، މުޅިޖުމުލަ ރައްޔިތުންނަށް ގެއްލުންހުރި ގޮތެއްނޫނެވެ. ވޯތްދީގެން ޕީޕީއެމުގެ މެންބަރުން ހޮވުމުން އެކަން އެނގޭނެއެވެ. މިރާއްޖެއަށް ކުރިއަށް އޮތް5އަހަރުގެ ތެރޭގައި ލިބިދާނެ ގެއްލުމަކުން އަރައިގަތުމަށް ޕީޕީއެމް ވަރުގަދަ ކުރަން މަޖުބޫރުވާނެއެވެ.\nޑިސެމްބަރު 8, 2018 08:47\nރައީސް ޔާމީންއަށް އެންމެ އިހްލާސްތެރި މީހަކީ ގައްސާން. ހަމަ އެހެން ރައީސް ޔާމީން ވެސް މިވަނީ އޭގެ ބަދަލު ހަމަ އިހްލާސްތެރިކަމާ އެކު އަދާ ކޮއްފަ. މިދެބެއިން މީ ހަމަ މިސާލެއް. މިނޫނީ މިފަދަ ކަމެއް ނުދެކެން. ވަރަށް ވެސް އުފާވެއްޖެ. ޢަޅުގަނޑު އެދެނީ ގައްސާނަށް ކާމިޔާބީ. ހަމަ އެހެންމެ ފާރިސް އައް ނާކާމިޔާބީ އައްވެސް އެދެން. ބޮޑު ބޭބެ ގެ ވެރިކަން އަމިއްލަ އެދުމަށް ވައްޓަން އުޅުނު މީހަކު ހިލޭމީހެއްގެ ވެރިކަން ވައްޓަން މަސައްކަތް ނުކުރަންވީ ސަބަބެއް ނެތް


އުޙުދު ހަނގުރާމާގައި މުސްލިމުން “ބަލިވުމުން” ލިބުނު ބައެއް ފައިދާ! – Ilm\nއުޙުދު ހަނގުރާމާގައި މުސްލިމުން “ބަލިވުމުން” ލިބުނު ބައެއް ފައިދާ!\n1- މާތް ނަބިއްޔާ ޞައްލަﷲ ޢަލަހި ވަސައްލަމް ގެ މަތިވެރިކަން އެނގިގެން ދިޔުން. މާތް ނަބިއްޔާ ޞައްލަﷲ ޢަލަހި ވަސައްލަމްގެ އަމުރުފުޅުތަކަށް ކިޔަމަންތެރިވުމުގެ މުހިއްމުކަމާއި އެ އަމުރުފުޅުތަކަށް ފުރިހަމައަށް ބޯނުލަބައިފިނަމަ ކުރިމަތިވެދާނެ ގެއްލުމެއްގެ ބޮޑުކަން ހާމަވެގެންދިޔުން.\n2- އުޙުދުގެ މައިދާނަށް ދިޔުމަށް ޖޯޝާއި ފޯރި ދެއްކެވި ޒުވާން ޞަޙާބީންނަށް އުޙުދު ހަނގުރާމަ ވެގެން ދިޔައީ ތަޖުރިބާއިން ފުރިގެންވާ ހަނގުރާމައަކަށެވެ. އެހެނީ، މި ހަނގުރާމާގައި ދިމާވި ތަފާތު ކަންކަމުން،ކުރިޔަށް ދެން އަންނަން ހުރި ހަނގުރާމަތަކަށް ތައްޔާރުވާނެ ގޮތާއި ވިސްނުން ބަހައްޓާނެ ގޮތަކީ ކޮބައިކަން އެބޭކަލުންނަށް އެނގިގެން ދިޔުން. އެހެނީ ޒުވާނުންނަކީ ކޮންމެ ދައުލަތެއްގެވެސް އެންމެ ބޮޑު ރައުސުލްމާލެވެ. އަދި ދައުލަތެއްގެ ކާމިޔާބީއާއި ނާކާމިޔާބު ބިނާވެގެންދާނީ އެ ދައުލަތެއްގެ ޒުވާނުންގެ ހުޝިޔާރުކަމުގެ މައްޗަށެވެ.\n3- ދައުލަތެއް ފެށިގެން އަންނަ ފުރަތަމަ މަރުޙާލާގައި، ތެދުވެރިންނާއި ދޮގުވެރިންނަކީ ކޮބައިކަން އެނގުމަކީ ވަރަށް މުހިންމު ކަމެކެވެ. އެހެންކަމުން، މާތް ނަބިއްޔާ ޞައްލަﷲ އަލަހި ވަސައްލަމް އަށް ޙަޤީޤަތުގައިވެސް ތަބާވާ ތެދުވެރި މުއުމިނުންނަކީ ކޮބައިކަން މި ހަނގުރާމައިން އެނގިގެން ދިޔައެވެ. ހަމައެއާއެކު، ޢަބްދުﷲ އިބްނު އުބައްޔު އިބްނު ސަލޫލަށް ތަބާވާ މީހުންނަކީ ކޮބައިކަން އެނގިގެން ދިޔައެވެ.އެހެންކަމުން، ކައިރި ކުރަންވީ މީހުންނާއި ދުރުގައި ބައިތިއްބަން ވީ ކޮން ބައެއްކަން މާތް ނަބިއްޔާ ޞައްލަﷲ ޢަލަހި ވަސައްލަމް އަށް މި ހަނގުރާމައަށްފަހު އެނގިގެން ދިޔައެވެ.\n4- ނަޞްރަކީ މާތް ﷲ ގެ ޙަޟްރަތުން ލިބޭ އެއްޗެއްކަމާއި، އެއީ ޢަދަދާއި ހަތިޔާރުގެ މޮޅުކަމުން ލިބޭ އެއްޗެއް ނޫން ކަން މިހަނގުރާމައިން އެނގިގެން ދިޔައެވެ. އަދި ބައެއް ފަހަރު، ދަޢުވަތުގެ މައިދާނުގައި ދަތިތަކާއި މުޞީބާތާ ކުރިމަތިވުމަކީ ދިމާވެދާނެ ގޮތެއްކަމާއެކު، ޤަޟާ ޤަދަރުގެ ޢަޤީދާ އިތުރަށް ވަރުގަދަވެގެން ދިޔައެވެ.


Pakistan Gai Anhen Kujjaku Rape Kurumahfahu Maraalaifi - Vaguthu\nޕާސްކިތާނުގައި އަންހެން ކުއްޖަކު ރޭޕްކުރުމަށްފަހު މަރާލައިފި\nރޭޕް ކުރުމަށްފަހު މަރާލި މަދީހާ\nޕާކިސްތާނުގައި 10 އަހަރު ނުފުރޭ ކުޑަ އަންހެން ކުއްޖަކު ރޭޕް ކުރުމަށް ފަހު މަރާލައިފިއެވެ.\nމަދީހާ ނަމަަކަށް ކިޔާ އެ އަންހެން ކުއްޖާ ރޭޕް ކުރުމަށްފަހު މަރާލާފައި އޮއްވާ ފެނުނީ، އެ ކުއްޖާ ގެއްލިގެން ހޯދަމުން ދަނިކޮށް މިދިޔަ އާދިއްތަ ދުވަހުއެވެ. މަދީހާ ގެއްލުނީ މިދިޔަ ހޮނިހިރު ދުވަހުގެ މެންދުރުގެ ވަގުތެއްގައެވެ.\nސަރޯޚެލްގައި ހުންނަ ވިލެޖަކަށް އުފަން މާދީހާ ގޭގައި ހުއްޓާ ގެއްލުމާ އެކު، އާއިލާ އާއި އަވަށްޓެރިން މަދީހާ ހޯދުމުގެ މަސައްކަތް ފެށިއެވެ. މަދީހާގެ ފުރާނަ ނެތް މަސްގަނޑު ފެނުނީ، ޖަންގަލީގެ ތެރެއިން ކަމަށް ޕާކިސްތާނުގެ ނޫސްތައް ބުނެއެވެ.\nމަދީހާގެ އުމުރާއި ގުޅޭގޮތުން އެކި ނޫސްތަކުގައި ވަނީ އެކި ގޮތަށެވެ. މާދީހާއަކީ އުމުރުން ހަތް އަހަރާއި ނުވަ އަހަރާއި ދެމެދުގެ ކުއްޖެއް ކަމަށްވެއެވެ.\nމަދީހާގެ މަރާއެކު، އެތައް ބަޔަކު ވަނީ މަގުމައްޗަށް ނުކުމެ، މަދީހާއަށް އިންސާފު ހޯދުމަށް ގޮވާލައިފައެވެ. އަދި މީސް މީޑިއާގައި ވެސް މަދީހާއަށް އިންސާފު ހޯދުމަށް ގޮވާލާ ގިނަ ބަޔަކު ދަނީ އަޑުއުފުލަމުންނެވެ.\nގިނަބަޔަކު ގޮވަމުން ދަނީ، މަދީހާ ރޭޕް ކުރި މީހުން ހޯދައި، އިންސާފުގެ ކުރިމައްޗަށް ގެނައުމަށެވެ. އެގޮތުން އެ ބަޔަކު ދަންޖައްސާ މެރުމަކީ އެމީހުންގެ ގޮވާލުމެވެ.\nދާދި ފަހުން ޕާކިސްތާނުގެ ގާނޫނު ހަދާ މަޖިލީހުން ވަނީ، ކުޑަކުދިންނަށް ޖިންސީ ގޯނާ ކުރާ މީހުންނާއި، ކުޑަކުދިން މަރާ މީހުން އާންމުންގެ ތެރޭގައި ދަން ޖެއްސުމަށް ފާސްކޮށްފައެވެ.\nކޮވިޑް-19: މަރުވި ޕާކިސްތާނު ޑޮކްޓަރު ފަހު ވަގުތުވެސް ފަރުވާ ދިނުުމުގައި!\nކޮވިޑް-19: ޕާކިސްތާނުން ބަލި ޖެހުނު މީހުންގެ އާއިލާތަކަށް ހިލޭ ކާބޯތަކެތި ފޯރުކޮށްދެނީ\nފެބުރުއަރީ 18, 2020 21:18\nމުސްލިމް ގައުމުތަކުގަ ކުޑަކުދިންނަށް އަނިޔާކުރުން އިންތިހާ\nފެބުރުއަރީ 19, 2020 10:51\nމޮޔަ ވާ ހަކަ ތީ އިންޑިޔާގަ ހިނގި ކަމެއް.މުސްލިމުން ބަދުނާމު ކުރަން ވެގެން ދެއްކި ވާ ހަކަ އެއް


Fedex in delhivery ah 100 million dollar invest kuranee.\nޑެލިވެރީ ކުންފުނީގެ އުޅަނދެއް\nފެޑްއެކްސް އިން ޑެލިވެރީއަށް 100 މިލިއަން ޑޮލަރު އިންވެސްޓުކުރަނީ\n16 ޖުލައި 2021 - 18:52:24\nފެޑްއެކްސުން އިންޑިޔާގެ ލޮޖިސްޓިކްސް ގެ މައި ކުންފުންޏެއްކަމުގައިވާ ޑެލިވަރީއަށް 100 މިލިއަން ޑޮލަރު އިންވެސްޓުކުރަން ނިންމައިފިއެވެ.\nފެޑްއެކްސުން މިކަން ކުރަން ނިންމާފައިވަނީ އިންޑިޔާގެ އިންޓަނޭޝަނަލް ޓްރޭޑް އިތުރަށް ފުޅާކުރުމުގެ މަގުސަދުގައެވެ. ފެޑްއެކްސުން ބުނީ ދެ ކުންފުނިންވެސް ދިގު މުއްދަތެއްގެ ކޮމާޝަލް އެއްބަސްވުމަކަށް ދާން ނިންމާފައިވާކަމުގައެވެ.\nފެޑްއެކްސުން ފާހަގަ ކުރާގޮތުގައި މިކަން ކުރުމުގެ ސަބަބުން އިންޑިޔާއަށް ވިޔަފާރި ފުޅާކުރަން ބޭނުންވާ ފަރާތްތަކަށް އެ ފުރުސަތު ހުޅުވިގެންދާނެއެވެ. މީގެ އިތުރުން އުފެއްދުންތައް އިތުރަށް ފުރިހަމަކުރުމުގެ ފުރުސަތު އެ ކުންފުނިތަކަށްވެސް ހުޅުވާލެވިގެންދާނެކަމަށް ފެޑްއެކްސުން ފާހަގަކުރިއެވެ.\nދެފަރާތުގެ މެދުގައިވެވިފައިވާ މި އެއްބަސް ވުމުގެ ސަބަބުން ފެޑްއެކްސް އެކްސްޕުރެސުން އިންޑިޔާގެ އެކްސްޕޯޓާއި އިމްޕޯޓު ވިޔަފާރިތައް ފުޅާކޮށް ހަރުދަނާ ކުރަން މަސައްކަތް ކުރާނެއެވެ. މީގެ އިތުރުން ޑެލިވަރީން ފެޑްއެކްސް އެކްސްޕުރެސްގެ އިންޓަނޭޝަނަލް އުފެއްދުންތަކާއި ހިދުމަތްތައް އިންޑިޔާގައި ފޯރުކޮށްދިނުމުގެ އިތުރުން އިންޑިޔާގެ ކޮންމެ ހިސާބަކުން އެއްޗެހި ޕިކްއަޕްކޮށް ޑެލިވަރީ ކޮށްދޭނެކަމަށް މައުލޫމާތުލިބެއެވެ.


ފިރިހެނާގެ ފައިކުރި ތަނބިކަށްޓަށްވުރެ ތިރިކުރުން4– DhiSalafiyyah\nފިރިހެނާގެ ފައިކުރި ތަނބިކަށްޓަށްވުރެ ތިރިކުރުން 4\n02/09/2013 ފިޤުހާއި އޭގެ ޢިލްމުތައް, ދީންއައްޝައިޚް ޢިމްރާން މުޙައްމަދު ޢަލީ\n3 ކުރީޒަމާނުގައި އުޅުއްވިބޭކަލުންނަށް އިޒާރުމަތިކުރުމަށް އަމުރުކުރެވުނީ މަގުތައް ހަޑިވެފައި އޮންނާތީ\nފިރިހެނާގެ ހެދުން ނުވަތަ އިޒާރު މައްޗަށް އުފުލުމުގެ ސަބަބެއްވާކަމަށް ބައެއް މީހުން ބުނެއުޅުއެވެ. އެއީ އިހުޒަމާނުގެ މަގުތައް ހަޑިވެފައި ނަޖިސްވުމެވެ. އަދި މިފަދަ މީހުން ޤަބޫލުކުރާގޮތުގައި އެސަބަބު މިއަދު ނެތުމުން އެފަދައިން ކަންތައްކުރާކަށް ނުޖެހޭނެއެވެ.\nމިކަމުގެ ޙަޤީޤަތަކީ ނަބިއްޔާ صلى الله عليه وسلم ފިރިހޭނާގެ ހެދުން މައްޗަށް އުފުލުމަށް އަމުރުކުރެއްވީ މިސަބަބާ ހެދިނޫންނަކަމަށް ޘާބިތުވާ ދަލީލުތައް ސުންނަތުގައިވާކަމެވެ. އެހެނީ އެކަލޭގެފާނު ފިރިހެނާގެ ހެދުން އުފުލުމަށް އަމުރުކުރެއްވިއިރު އަންހެނާގެ ހެދުން ތިރިކުރުމަށްވެސް އަމުރުކުރެއްވިއެވެ. ފިރިހެނާގެ އިޒާރު އުފުލުމަށް އަމުރުކުރެވުނު ހަމައެކަނި ސަބަބަކީ ހަޑިވެދާނެތީކަމުގައިވާނަމަ އަންހެނާވެސް މިޙުކުމުގައި ޝާމިލުވާންޖެހެއެވެ. ނަމަވެސް އަންހެނާގެ ހެދުން ތިރިކުރުމަށް އަމުރުކުރެވިފައި އޮތުމުން އިނގެނީ މިއީ މިކަމުގެ ސަބަބުނޫން ކަމެވެ.\nމިކަމުގެ ދަލީލަކީ އަންނަނިވި ޙަދީޘްއެވެ.\n(صحيح) عَنْ ابْنِ عُمَرَ قَالَ: قَالَ رَسُولُ اللَّهِ صَلَّى اللَّهُ عَلَيْهِ وَسَلَّمَ ((مَنْ جَرَّ ثَوْبَهُ خُيَلَاءَ لَمْ يَنْظُرِ اللَّهُ إِلَيْهِ يَوْمَ القِيَامَة))، فَقَالَتْ أُمُّ سَلَمَةَ: فَكَيْفَ يَصْنَعْنَ النِّسَاءُ بِذُيُولِهِنَّ؟ قَالَ ((يُرْخِينَ شِبْرً))، فَقَالَتْ: إِذًا تَنْكَشِفُ أَقْدَامُهُنَّ، قَالَ: ((فَيُرْخِينَهُ ذِرَاعًا، لَا يَزِدْنَ عَلَيْهِ)). [رواه الترمذي / أبواب اللباس / باب: ما جاء في جر ذيول النساء / رقم: ١٧٣١، وصححه الألباني في سلسلة الصحيحة رقم:١۸٦٤]\nމާނައީ: އިބްނު ޢުމަރު ވިދާޅުވިއެވެ. رَسُولُ اللَّهِ صَلَّى اللَّهُ عَلَيْهِ ޙަދީޘްކުރެއްވިއެވެ.\n“ބޮޑާވެރިކަމާއެކު އެމީހެއްގެ ހެދުން ދަމައިފިމީހަކަށް ޤިޔާމަތްދުވަހު ﷲ ނުބައްލަވާނެއެވެ.”\nފަހެ އުންމު ސަލަމާ ވިދާޅުވިއެވެ. “ފަހެ އަންހެނުން އެކަނބަލުންގެ ހެދުމުގެ ފަސްބަޔާމެދު ކަންތައްކުރާނީ ކިހިނަކުންތޯއެވެ.”\nއެކަލޭގެފާނު ޙަދީޘްކުރެއްވިއެވެ. “[ތަނބިކަށްޓަށް ވުރެ] ކައިވަތެއްގެ މިންވަރަށް ތިރިކުރާނީއެވެ.”\nފަހެ އެކަމަނާ ވިދާޅުވިއެވެ. “އެހެން ކަންތައްކޮށްފިނަމަ އެކަނބަލުންގެ ފައިތިލަތައް ކަޝްފުވާނެއެވެ.”\nއެކަލޭގެފާނު ޙަދީޘްކުރެއްވިއެވެ. “ފަހެ [ތަނބިކަށްޓަށް ވުރެ] މުށެއްގެ މިންވަރަށް ދިގުކުރާނީއެވެ. އަދި އެއަށްވުރެ ދިގުނުކުރާ ހުށިކަމެވެ.”\nމުއުމިނުންނަށްއޮތީ އެބައިމީހުންނަށް ކަމަކަށް އަމުރުކުރެވުމުން ތަބާވުމެވެ. އަދި ކަމެއް ނަހީކުރެވިއްޖެނަމަ އެކަމުން ދުރުހެލިވުމެވެ.


ވާ ލޯބި އެނގޭ ނަމަ 16 – Esfiya\n“ވާހަކައިގެ ގޮތުން ދެން އެހެން އަހާލީހަމަ. އެނީވޭސް… މި އަނެއް… މިސާލަކަށް ލީން އަށް އެނގުނީއޯ ރާދް ކުރިން އެގޮތަށް ކަންތައްކުރީ ސަޕޯސް ކޮންމެވެސް ކަހަލަ މަޖުބޫރީކަމެއް ދިމާވެގެން ކަމަށް. އެންޑް ފަހުން ހަގީގަތް ލީން އަށް އެނގުނީމަ ވިލް ޔޫ ފޮގިވް ހިމް؟” މައިރާ އޭނާގެ ހިތުތެރޭގައި މިއޮތް ހުރިހާ އިރު އޮތް އެންމެ ބޮޑު ސުވާލު އަވްލީން އާއި ކޮށްލިއެވެ. އަދި އަވްލީން ދޭނެ ޖަވާބަކަށް އިންތިޒާރުކުރަމުން ދިޔައީ ކެއްތެރިކަމެއްނެތް މީހެއް ފަދައިންނެވެ.\n“ފުރަތަމަކަމަކަށް އަހަރެންނަކަށް ޤަބޫލެއްނުކުރެވޭ ރާދިން އެގޮތަށް ކަންތައްކުރީ މަޖުބޫރީކަމެއް އޮވެގެންކަަމަށް. ދުވަހަކުވެސް ދެން ރާދިންއަށް އިތުބާރުކުރެވޭނެކަމެއް ނޭނގޭ. ދެވަނަކަމަށް އެކަންތައް ވެގެން ދިޔަ ގޮތަށް ފަހު އަހަރެން ރާދިން އާއި އެއްކޮށް އުޅެން ކިތެއްމެ ބޭނުންވި ނަމަވެސް ބައްޕައެއް ދެން އެކަމަކަށް އެއްބަހެއް ނުވާނެ. ސޯ ބައްޕަގެ ބަސް އަޑުނާހާ ރާދިން ފަހަތުން ދާކަށް އަހަރެން ބޭނުމެއް ނޫން.” ކުޑައިރުކޮޅަކު ވިސްނަން އިނުމަށް ފަހު އަވްލީން އެ ސުވާލަށް ޖަވާބު ދިނެވެ.\nއަވްލީންގެ ޖަވާބު އަޑުއަހާފައި މައިރާގެ ހިތް ނުތަނަވަސްވިއެވެ. މިކުރެވެން އުޅެނީ ރަނގަޅުކަމެއް ބާއޭ މައިރާގެ ހިތަށް އަރަންފެށިއެވެ.\n“އޭ މައި ކޮން ވިސްނުމެއްގަ ތީނީ؟ ކަމެއްވީތަ އަނެއްކާ؟” ވިސްނުމަކަށް ގެއްލިފައި އިން މައިރާ ސިހިގެން ދިޔައީ އަވްލީންގެ އަޑު އިވުމުންނެވެ.\n“ކަމެއްނުވޭ. އެދެން ހަމަ ވިސްނާލަން އިނީ.” ލުއި ހިނިތުންވުމެއް ހަދިޔާކޮށްލަމުން މައިރާ ބުނެލިއެވެ.\n“މިހާރު މާހް އާއި ދެމީހުންގެ ކަންތައް ކިހިނެއްވަނީ؟ މާހް ބުން ޕްރޮޕޯޒް ކުރަން އުޅުނު ވާހަކަ.” ތަނުގައިވާ ސީރިއަސްކަން ނައްތާލަމުން އަވްލީން މައިރާ އާއި ދިމާކުރުމުގެ ނިޔަތުގައި އަހައިލިއެވެ.\n“ހޫމް އަދި އެވާހަކަ ކިޔާނުދެވިގެން ދޯ މިއުޅެނީ. ހަނދާންވެސް ނެތިފައޭ މިހުރީ ބުނަން.” މައިރާވެސް އަވްލީން އާއި ބައިވެލަމުން ބުނެލިއެވެ.\n“އާން ދެން މިހާރު އަހަރެން މަތިންނެއް ނުވާނެ އެއްނު ހަނދާނެއް. އޯކޭ ދެން.” ދެރަވާކަމަށް ހަދަމުން އަވްލީން ބުނެލިއެވެ.\n“ސާބަސް ލީން އަށްވެސް. ދެން އިނގެއެއްނު އަހަރެން ލީން މަތިން ހަނދާނެއްނުނެތޭނެކަން. ތީ މަގޭ ބެސްޓީއެއްނު.” އަވްލީންގެ ގައިގާ ބައްދާލަމުން މައިރާ ބުނެލި ބަސްތައް އަޑުއިވުމުން އަވްލީންވެސް ހިނިތުންވެލިއެވެ.\nމައިރާ އަވްލީން އަށް އެރޭގެ ހުރިހާކަމެއް ހިއްސާކުރިއެވެ. އަދި މާހިލް އޭނާގެ އަތުގައި އަޅުވައިދިން އަނގޮޓިއާއި އެރޭ އެ ދެމީހުން ނަގާފައިހުރި ފޮޓޯ ވެސް ދެއްކިއެވެ. ނަމަވެސް ރާދިން އާއި އަވްލީން އާއި ދެމީހުންނާއި ގުޅޭގޮތުން ދެއްކި ވާހަކަތައް ސިއްރުކުރިއެވެ.\n“މައި އަދި ވާހަކައެއް ބުނަން ހަނދާންނެތިފައޭ މިހުރީ. ބައްޕަ އިއްޔަގަ ބުން ބޭރަށް ފުރުން މިހާރު އަވަސްވަފަ އިން ވާހަކަ. ނެކްސްޓް ވީކް ބުރާސްފަތި ދުވަހު ދާގޮތަށް ނިމިފަ މިހާރު އޮތީ.” އަވްލީން އޭނާގެ ބައްޕަ ދިން ހަބަރެއް މައިރާ އާއި ހިއްސާކޮށްލިއެވެ.\n“ވަޓް ހާދަ އަވަހަކަށް ދާން. ލީން ނުވެސް ބުނަމެއްނު ތިވާހަކަ ކުރިންނެއް.” މައިރާ އިނީ ހިތްހަމަނުޖެހޭ ގޮތް ވެފައެވެ. އަދި އަވްލީން އާއި ރާދިން އާ ދެމީހުން ގުޅުވަން މަސައްކަތްކުރަމުންދާއިރު އެކަމަށް އަލި މަގެއް ނުފެންނަނިސް އަވްލީން ފުރާ ވާހަކަ އަޑުއިވުމުން ހިތްނުތަނަވަސްވާގޮތްވެސް ވިއެވެ.\n“އިއްޔަ އޭ އަހަރެންނަށްވެސް އެނގުނީ ހަމަ. ދެން މިއަދު މިބުނީ އެއްނު. އެހެން ނޫނަސް ފަހުން ވިޔަސް ދާންޖެހޭނެ އެއްނު. އެކަމް ދިޔައަސް އަބަދުވެސް މައި އަށް މެސެޖްކޮށް އުނދަގޫކުރާނަން.” މައިރާގެ ކޮނޑަށް އަތް ވައްޓާލަމުން އަވްލީން މައިރާ ހެއްވާލަން މަސައްކަތްކުރިއެވެ.\nމައިރާވެސް މޫނުމަތިން ހަމަޖެހޭކަން ދައްކަން މަސައްކަތްކުރިއެވެ. ނަމަވެސް އަވްލީންގެ ފުރުން އަވަސްވުމުން މައިރާ އިނީ އެކަމާ ބޯގޮވާގޮތްވެފައެވެ. އަވްލީން ކިތެއްމެ ވަރަކަށް އެއްބަސްވާން ބޭނުން ނުވި ނަމަވެސް އަދިވެސް އަވްލީން ލޯބިވަނީ ރާދިން ދެކެކަން މައިރާއަށް ހަމަ ރަނގަޅަށް އެނގެއެވެ. އެހެންކަމުން އެދެމީހުން ގުޅުވަން މައިރާވެސް މިހާރު ބޭނުންވެއެވެ.\nއަވްލީން އާއި އެކު ބޭރުގައި އުޅެފައި ގެޔަށް އައިސް ވަން މައިރާ އެންމެ ފުރަތަމަ ވެސް އޭނާގެ ކޮޓަރިއަށް ގޮސް މާހިލް އަށް ގުޅާލިއެވެ.\n“މުހިއްމު ކަމެއް ދިމާވެގެން ގުޅާލިއްޔާ ދުވަހަކުވެސް އަވަހަކާ ފޯނު ނަގާކަށް ނޭނގޭނެ މީނަ އަކަށް.” މާހިލް ފޯނު ނުނެގުމުން މައިރާ ރުޅި އަންނަގޮތްވިއެވެ. އަނެއްކާވެސް ދެވަނަ ފަހަރަށް މާހިލްގެ ފޯނަށް ގުޅާލިއެވެ. މިފަހަރު ފޯނު ރިންގު ވުމުން އެކޮޅުން ބިޒީކޮށްލިއެެވެ. ހައްތަހާ މައިރާގެ ރުޅި ގަދަވުން ނޫން ކަމެއް ނުވިއެވެ.\nމީޓިން އެއްގައި އިން މާހިލް އިނީ މައިރާ މާވަރަކަށް ގުޅަމުންދާތީ ހިތްހަމަނުޖެހޭގޮތްވެފައެވެ. ފޯނު ނުނަގާ ކަނޑާލުމުން ކަމެއްގައި ބިޒީކޮށް އުޅެނީކަން އެންގެންވާނެއެއް ނޫން ހެއްޔެވެ؟\nއެންމެ ފަހުން މައިރާ ހުއްޓާނުލާ ތަކުރާރުކޮށް ގުޅަން ފެށުމުން ހިތްހަމަނުޖެހިފައި އިނދެ މީޓިން ރޫމް އިން ނިކުމެ ފޯނު ކަންފަތުގައި ޖައްސާލިއެވެ.\n“ފޯނު ބިޒީކޮށްލީމަ މައި އަށް ނޭނގޭތަ މިގަޑީ އަހަރެންނަށް ވާހަކަދެއްކެން ނެތީކަމެއް. ހޮސްޕިޓަލްގަ މުހިއްމު މީޓިންއެއްގައޭ މިއިނީ.” މާހިލްގެ އަޑުންވެސް އޭނާ ހިތްހަމަނުޖެފިއި ހުރިވަރު ހާމަވެގެންދެއެވެ.\n“މާހް އަށް ވެސް އެނގެންޖެހޭނެދޯ މުހިއްމު ކަމެއް ވެގެން ކަން ބިޒީކޮށްލީމަވެސް ގުޅަނީ. އެނގޭ ކަމެއްގަ އިނީމަކަން ބިޒީކުރަނީވެސް.” މައިރާވެސް އޭނާ ބުނަން ބޭނުންވާ ވާހަކަ ބުނެލިއެވެ.\n“އާން ދެން ބުނެބަލަ ކިހިނެކޭވީ؟ މި އަނަހެން ކުދިންނަކަށް ނޭނގޭނެ ކެއްތެރިވާކަށް.” މާހިލް ވެގެން އުޅޭގޮތެއް އަހާލިއެވެ.\n“އާން ދެން އަންހެން ކުދިންނޭ ކިޔާފަ ވާހަކަ ދައްކާނެކަމެއްނެތޭ. އެނީވޭސް ލީން އުޅެނީ މި އަންނަ ހަފްތާ ބުރާސްފަތި ދުވަހު ފުރަން. މިއަދު ހަވީރު ހިނގާލަން ގޮސްފަ ބުނީ ލީންގެ ބައްޕަ ބުންޏޯ ފުރުން އަވަސްވި ވާހަކަ.” މައިރާ އޭނާ މާހިލް އަށް ގުޅި ބޭނުން ހާމަކޮށްލިއެވެ.\n“ވަޓް މި އަންނަ ހަފްތާގައޭ.” މައިރާ ބުނެލި ވާހަކައިން މާހިލްއަށް ވެސް ޝޮކެއްޖެހުނެވެ.\n“ދެން ކިހިނެއް ހަދާނީ؟” މައިރާވެސް އިނީ ގޮތްހުސްވެފައެވެ.\n“މިރޭ ދާނަން ތި ގެޔަށް ރާދް އާއި ރާހިލް އާ އެއްކޮށް. ތިން މިހުން އެއްކޮށް ތިކަމާ ވާހަކަދައްކާލާނީ.” މާހިލް އޭނާއަށް ފެނުނު އެންމެ ރަނގަޅުގޮތް ކިޔާދިނެވެ. މައިރާވެސް މާހިލްގެ ބަހަށް ތާއީދުކުރީ އެންމެން އެއްކޮށް މަސައްކަތްކުރުމުން ރަނގަޅު ނަތީޖާއެއް ނިކުންނާނެ ކަމަށް އުއްމީދުކުރަމުންނެވެ.\nމީޓިން ނިންމާލުމަށް ފަހު ރާދިން އާއި ރާހިލް ގޮވާގެން މައިރާ މެން ގެއަށް ދިއުމަށް މާހިލް އަވަސްވެގަތެވެ.\n“ސާބަސް ދެން ކަލޭ ފަހަރި ގާތަށްދާއިރު ކީއްކުރަންތަ އަހަރެމެން ގެންދާކަށް. އަހަރެމެން ގޮސްކޮންކަމެއްކުރާނީ.” ރާދިން މާހިލް އާއި ދިމާކޮށްލަމުން ބުނެލިއެވެ.\n“ދެންމާ ވާހަކަ ގިންނުކޮށް ހިނގާދާން. ދިޔާމަ އެނގޭނެ ހުރިހާ އެއްޗެއްވެސް.” މާހިލް ގެ ސީރިޔަސް މޫޑު ފެނުމުން ރާހިލް މެންވެސް މާހިލް ބުން ގޮތަށް ކަންތައްކުރިއެވެ.\nގަޑީއިރެއްގެ ތެރޭގައި މާހިލް މެންނަށް މައިރާ އުޅޭ އެޕާޓްމަންޓާއި ހަމައަށްދެވުނެވެ. އަދި ތިން ޒުވާނުން އެކީގައި ހިނގާލައިފައި ގޮސް އެޕާޓްމަންޓްގެ ދޮރުގައި ޓަކި ދިނެވެ. އިރުކޮޅެއް ފަހުން މައިރާ އައިސް ދޮރު ހުޅުވުމުން އެންމެން އެކީގައި ގޮސް ސިޓިންރުމްގައި އިން ސޯފާ ސެޓުގައި ޖައްސާލިއެވެ.\n“ހޫމް ދެން ބުނެބަލަ ކިހިނެއް ވިއްޔޯ؟” ސޯފާގައި އިށީނުމާއި އެކު ރާހިލް އަހައިލިއެވެ.\nރާހިލްގެ ސުވާލަށް މައިރާ އާއި މާހިލް އެކަކު އަނެކަކަށް ބަލައިލިއެވެ. ދައްކަން އުޅޭ ވާހަކަ ފަށާނެގޮތެއް ނޭނގިގެން ކަންނޭނގެއެވެ.\n“ބަލަ ކީއްވެ ދެމީހުން އެކަކު އަނެކަކަށް ބަލާފަ އެއްޗެކޭ ނުބުނެތި ތިބެނީ؟ އަނެއްކާ ދެމީހުން މެރީ ކުރަން އުޅޭ ވާހަކަ ބުނަންވެގެންތަ އަހަރެމެން ތި ގެނައީ؟ ހާސްނުވޭ މާހް ދޮންތަމެން ތި ކައިވެންޏަށް އޯކޭ ކުރުވާނަން ދޯ ރާހް” މާހިލްމެން މާ މަޑުން ތިބެން ފެށުމުން ރާދިން އެމީހުންނާއި ދިމާކޮށްލަމުން ބުނެލިއެވެ.\n“ލީން އުޅެނީ މިއަންނަ ބުރާސްފަތި ދުވަހު ލަންކާއަށް ދާން ފުރަން…..” ރާދިންގެ ވާހަކަ ނިންމާލިތަނާ ހެން މާހިލް ވެގެން އުޅޭގޮތް ހާމަކޮށްލިއެވެ. އެއާއެކު އެތަނުގައި ހަމަހިމޭންކަން ފެތުރުނެވެ. އެކަކުވެސް އަނގައިން އެއްޗެކޭ ނުބުނެ ތިބި އިރު އެކި މީހުންގެ މޫނުމަތިން ފެންނަމުން ދަނީ ތަފާތު ކުލަވަރެވެ.\nއިވުނު ވާހަކައިން ރާދިން އިނީ ހުއްޓުން އަރާފައެވެ. މިދުވަސް އަންނާނެކަން އޭނާއަށް އެނގިފައި އޮތް ނަމަވެސް ވަގުތު އައިސްޖެހުމުން މާބޮޑަށް ހިތްނުތަނަވަސްވަނީއެވެ. އޭނާއަށް އަވްލީން އާއި ނުލާ އުޅެވޭނެބާއޭ ރާދިންގެ ހިތަށް އަރަމުން ދިޔައެވެ. މި ހިޔާލުތައް ސިކުނޑީގައި އެނބުރެންފެށުމުން ރާދިންގެ ލޯ ފެންކަޅިވިއެވެ. ދެން ތިބި ތިން މީހުންވެސް ތިބީ ރާދިންގެ ހާލަށް ހަމްދަރުދީވެފައެވެ. ތިން މީހުންވެސް ރާދިންއަށް ބުނާނެ އެއްޗެއް އަޑުއަހައިލުމަށް ކެއްމަދުވެފައެވެ.\n“އައި ކާންޓް ލިވް ވިޓް އައުޓް ހާ….” އެތައް އިރެއްވަންދެން ވިސްނަން އިނުމަށްފަހު ރާދިން އިއްވާލި ބަސްތައް އަޑުއިވުމުން ދެން ތިބި ތިން މީހުންގެ މޫނު މައްޗަށް ފަނޑު ހިނިތުންވުމެއް ވެރިވިއެވެ.\n“އިންޝާﷲ ރާދް އާއި ލީން އަކަށް ވަކިވާކަށް ނުޖެހޭނެ. އެ އަންޖަލް އާއި އޭނާ އެބުނާ ގޭންގްއަށް ހަނދާނުން ނުފިލާވަރުގެ ލަނޑެއް ދޭނަން.” ރާދިންއަށް ރައްދުދެމުން މާހިލް ވެސް ބުނެލިއެވެ.\n“ރާދް ފުރަތަމަ ލީން އާއި ދޭތެރޭ އެގޮތަށް ކަންތައްކުރީމަ ރާދް ދެކެ ވަރަށް ރުޅިއައި އެކަމް އެކަންތައް އެހެންދިމާވާން މެދުވެރިވި ސަބަބު އެނގުނީމަ މިހާރު ނެތް އެއްވެސް ރުޅިވެރިކަމެއް. އަހަރެން ކުރިން މާހް ކައިރީގަ ބުނިން ލީން ދެން އަލުން ރާދް އާއި ގުޅެން ބޭނުން ނުވަންޏާ ލީން އަށް ފޯސްނުކުރައްޗޭ ރާދް އާއި ގުޅެން. ބަޓް މިހާރު އެބަސްތައް އަހަރެން އަނބުރާގެންނަން ބޭނުން. ލީން ކިތެއްމެ ވަރަކަށް ދެކޮޅުހެދިޔަސް ރާދް ލީން ދޫކޮށްނުލާތި. ލީން ބުނަން ބޭނުން ނުވިޔަސް އަދި އެއްބަސްނުވިޔަސް އަހަރެންނަށް އެނގޭ ލީން ރާދް ދެކެކަން ލޯބިވަނީ އެންޑް އަބަދުވެސް ރާދްް ދެކެ ލޯބިވާނެކަން. ކަންތައް އެހެން ދިމާވި ސަބަބު ލީންއަށް ވިސްނޭނެގޮތަށް ރަނގަޅަށް ކިޔާދިނީމަ ލީން އަންޑަސްޓޭންޑް ވާނެ. އެންޑް ރާދް އެއްވެސް ކަހަލަ ހެލްޕެއް ބޭނުންވަންޏާ ފަސްނުޖެހި ބުނާތި. ކޮއްދެވެން އޮތް ވަރަކަށް ހެލްޕްވެސް ވާނަން.” ރާދިން އަށް ނަޒަރު ހުއްޓާލަމުން މައިރާ އޭނާ ބުނަން ބޭނުންވާ ބަސްތައް ރާދިން ގާތު ބުނެލިއެވެ. އަވްލީން އަދިވެސް ރާދިން ދެކެ އިންތިހާއަށް ލޯބިވާކަން އެއީ މައިރާއަށް ސިއްރުވެފައި އޮތް ކަމެއް ނޫނެވެ. އެހެންކަމުން އެކުވެރިޔާގެ އުފާތައް އަނބުރާ ހޯދައިދޭން ކުރެވެން އޮތް ކަމެއް ވިއްޔާ ކޮށްދޭން މައިރާ ބޭނުންވެއެެވެ.\n“ތޭންކްސް މައި. އެކަމް ކިހިނެއް އަހަރެމެން މިކަންތައް ކުރާނީވެސް. ދެން ނެތެއްނު އޭރުން މާ ގިނަ ދުވަހެއްވެސް. މިހާ މަދު ދުވަސްކޮޅަކުން އެހާ ބާރުގަދަ ގޭންގެއް އަހަރެމެންނަށް ބަލިކުރެވޭނެތަ؟ އެމީހުން ބައްދާލަންވެސް އެމީހުންނާއި ދެކޮޅަށް ޕްރޫފްވެސް ހޯދަންޖެހޭނެއެއްނު. ކިހިނެއް އެހުރިހާ ކަމެއް ކުރާނީ؟” ރާދިން އިނީ ބޯ ހާސްވާގޮތްވެފައެވެ. ކޮންމެ ގޮތެއް ހަދައިގެން ނަމަވެސް މި ކަންތައް ގަނޑުން ސަލާމަތްވާން އޭނާ ބޭނުންވެއެވެ. އަދި އަވްލީން އޭނާގެ ހައްގަކަށް ހަދަންވެސް އެހިތް ދަނީ ތެޅި ފޮޅެމުންނެވެ.\nReethi mi bai vx…..ekam haadha lahunney thi up kohly…..kuryge baithah hadhaan vx neiy alun epart thah kiyaalaafa mi part kiyaalymi…..eha las nukurahchey dhn dear…..\nSorry dear ehaa lahun story up kureveythii.. aslu midhuvaskolhu vrh busy ehnve hama up kohnulevigen miulheny.. But i will try ehaa las nukoh dhn huri part thah up kureveythw ???\nMe second dhw ? ❤..masha allah..as usual mi prt vx vrh rythi..Aami sis..?????stry dhn ehaa las nukurahche bxy nooniyyaamu..whn nxt????????\nStory varah reethi, Maasha Allah, plus thank you ehaa busy kon ulhemun vx vaahaka up kohdhinyma, but varah dhera vey ehaa lahun up vaathy dhen kuru kamun vx?\nkoba tha next part\nHaadha lahey next part up kuraaleh\nKobaatha next part…\nHaadha lahey up kuraa goi….\nPlx avahah up kohdhyba…\nkoba next part. khmme duvahaku Miharu esfiy eba bely vaahaka up kureytho. kihaa dhuvaheh adhi vaane tha? waiting waiting. plx reply\nAlhey haadha dhuvahe …vaahaka kiyaa hithun ulhey thaa kitha me dhuvahe …keeve ehaaa Gina dhuvas vaney mi faharu ???? But still waiting ga hama ???\nkobaa aneh part\ninthizaaru kurevenyy avas up kohba\nup kuraa dhuvas buneba plx plx haadha dhigu inthi zaarekey\nplx reply and plx buneba kn dhuhukun dhn enme avahah up kuraanii\nebunaahen mi vaahaka maru v tha\nލޯބި May 28, 2017\nއައިނާ (2) 26\nފިރިމީހާގެ ހައްޤުގައި (7)


China- India ge alifaanah dharu alhaanama,e2 gaumuge dhushmanakah Raajje vedhaane: Adam Shareef | Mihaaru\nޚަބަރު / މެމްބަރު އާދަމް ޝަރީފް (މަޑުއްވަރި)\nޗައިނާ-އިންޑިއާގެ އަލިފާނަށް ދަރުއަޅާ ނަމަ، ދެ ގައުމުގެ ދުޝްމަނަކަށް ރާއްޖެ ވެދާނެ: އާދަމް ޝަރީފް\nމަޑުއްވަރި ދާއިރާގެ މެމްބަރު އާދަމް ޝަރީފް، މަޖިލީހުގެ މިއަދުގެ ޖަލްސާގައި ވާހަކަ ދައްކަވަނީ.---ފޮޓޯ: މަޖިލިސް\n11 އޯގަސްޓް 2020 - 21:28\nދުނިޔޭގެ އިގްތިސޯދީ ދެ ބާރު ކަމަށްވާ ޗައިނާ އާއި އިންޑިއާއާ ދެމެދުގައި ރޯވެފައިވާ އަލިފާނަށް، ދަރުއަޅާ ބަޔަކަށް ރާއްޖެ ވެއްޖެ ނަމަ، ދިވެހިންނަކީ އެ ދެ ގައުމުގެ ދުޝްމަނަކަށް ވެދާނެ ކަމަށް، ކުރީގެ ޑިފެންސް މިނިސްޓަރު އަދި ރައްޔިތުންގެ މަޖިލީހުގެ މަޑުއްވަރީ ދާއިރާގެ މެމްބަރު އާދަމް ޝަރީފް މިއަދު ވިދާޅުވެއްޖެ އެވެ.\nދައުލަތުން ނަގާފައިވާ ލޯނުތަކާއި ދީފައިވާ ސޮވެރިން ގެރެންޓީތަކާ ގުޅޭ ގޮތުން ރައްޔިތުންގެ މަޖިލީހުގެ ރައީސް މުހައްމަދު ނަޝީދުގެ އިސްނެންގެވުމަކަށް ކުރީގެ ތިން ފިނޭންސް މިނިސްޓަރުން، މަޖިލީހަށް ހާޒިރުކޮށް މިއަދު ވަނީ ސުވާލުކޮށްފަ އެވެ. މުޅި މަޖިލިސް ކޮމެޓީއަކަށް ބަދަލުކޮށް، ފިނޭންސް މިނިސްޓަރު އިބްރާހީމް އަމީރާއި ކުރީގެ ދެ ފިނޭންސް މިނިސްޓަރުން ކަމަށްވާ އަބްދުﷲ ޖިހާދާއި އަހުމަދު މުނައްވަރު ހާޒިރުކޮށް ސުވާލުކޮށްފައިވަނީ، ރާއްޖޭން ޗައިނާ އިން ނަގާފައިވާ ލޯނުތަކާއި އެ ނުދެއްކިއްޖެ ހާލަތެއްގައި ދިވެހިން ދައްކަން ޖެހޭނެ އަގާ ގުޅޭގޮތުންނެވެ.\nRaajje akee India-China ge dhemedhugai roavefaivaa alifaanah dharu alhaa bayakah vejjenama, Dhivehinnakeeedhe qaumuge dhushmanakah vedhaane. Bavanavefaivaa dhuniye eh gai Raajjeyge khaarijee siyaasathakah vaanvaanee hurihaa qaumuthakaa gulhigen, raajjeah eheetherikan hoadhun.\n— Adam Shareef Umar (@Adamshareefz) August 11, 2020\nއާދަމް ޝަރީފްގެ ޓުވީޓް\nމަޖިލީހުގެ އިދިކޮޅު ބައެއް މެމްބަރުން މިކަން ސިފަ ކުރެއްވީ، އިންޑިއާގެ ތާއީދު ހޯދަން ކުޅޭ ޑްރާމާއެއްގެ ގޮތުގަ އެވެ. އަދި އެ ޑްރާމާގައި އަދަބު ލިބިގެން ނުވަތަ، މި ވާހަކައިގެ ތެރޭގައި ހަލާކުވެގެން މިދަނީ ޗައިނާ އާއި ރާއްޖެއާ އޮތް ގުޅުން ކަމަށް ވެސް ވިދާޅުވެފައިވެ އެވެ.\nޗައިނާ އާއި އިންޑިއާއާ މެދު ރާއްޖެ އިން ބާއްވާ ގުޅުމާ ބެހޭ ގޮތުން އެކި ފިކުރުގެ މީހުންގެ ތެރޭގައި ބަހުސް ކުރަމުންދާ މިވަގުތު، އިދިކޮޅު ޕީއެންސީގެ ނައިބު ރައީސް އާދަމް ޝަރީފް ކުރެއްވި ޓްވީޓެއްގައި ވިދާޅުވީ، އެ ދެ ގައުމުގެ ދުޝްމަނަކަށް ވުމުގެ ބަދަލުގައި ބަވަނަވެފައިވާ ދުނިޔެއެއްގައި ރާއްޖޭގެ ހާރިޖީ ސިޔާސަތަކަށް ވާން ޖެހޭނީ ހުރިހާ ގައުމަކާ ގުޅިގެން ގައުމަށް އެހީތެރިކަން ހޯދުން ކަމަށެވެ.\nމުޅި މަޖިލީހުގެ ކޮމިޓީގެ މިއަދުގެ ބައްދަލުވުމުގައި ވާހަކަ ދައްކަވަމުން، މަޖިލީހުގެ ނައިބު ރައީސް އަދި ގަލޮޅު އުތުރު ދާއިރާގެ މެންބަރު އީވާ އަބްދުﷲ ވިދާޅުވީ އެކި ނަންނަން ކިޔާފައި ޗައިނާ އަށް އިންޓްރަސްޓް ނުލައި 1.4 ބިލިއަން ޑޮލަރު ސަރުކާރުން ދައްކަން ޖެހޭ ކަމަށެވެ. އަދި މިހާ ފަރުވާލެއްނެތި، ދަރަނި ދައްކާނޭ ގޮތެއް ވެސް ނެތި އަދި ރަހުނު ކުރާނެ އެއްޗެއް ވެސް ނުދައްކާ، ރާއްޖޭގެ ރައުސުލްމާލު ޗައިނާ އަށް ވިއްކާލަން ޖެހުނީ ކީއްވެގެންތޯ އޭނާ ސުވާލު ކުރެއްވި އެވެ.\nއީވާ ވިދާޅުވި ގޮތުގައި ފަސް އަހަރުގެ ތެރޭގައި ޗައިނާގެ ދަންތުރައިގައި ރާއްޖެ ވަނީ ޖައްސައިފަ އެވެ. އަދި އެކަމާ ގުޅިގެން ކުރީގެ ރައީސް އަބްދުﷲ ޔާމީން ސަރުކާރުގެ ފިނޭންސް މިނިސްޓަރުކަން ކުރެއްވި ބޭފުޅުންނަށް ޖިނާއީ ދައުވާ ކުރަން ޖެހޭ ކަމަށް ވެސް އޭނާ ވިދާޅުވި އެވެ.\nމަޖިލީހުގައި މިއަދު ކުރިއަށް އެ ގެންދިޔައީ އިންޑިއާ އަށް ކުޅެދޭ ޑްރާމާއެއްގެ ގޮތުގައި ތުހުމަތު ކުރައްވަމުން، މަހިބަދޫ ދާއިރާގެ މެމްބަރު އަހުމަދު ތޯރިގް ވިދާޅުވީ އެއީ 2023 ވަނަ އަހަރު ރާއްޖޭގައި ބާއްވާ ރިޔާސީ އިންތިހާބުގައި އިންޑިއާ އިން ތާއީދުކުރާނީ ރައީސް އިބްރާހީމް މުހައްމަދު ސޯލިހަށްތޯ ނުވަތަ ރައްޔިތުންގެ މަޖިލީހުގެ ރައީސް މުހައްމަދު ނަޝީދަށްތޯ ބެލުމުގެ ރޭހެއް ކަަމަށެވެ.\nMiee India ah kulhedhey drama eh : Thorig\n"އެ ޑްރާމާގައި އަދަބު ލިބިގެން ނުވަތަ، މި ވާހަކައިގެ ތެރޭގައި ހަލާކުވެގެން މިދަނީ ޗައިނާ އާއި ދިވެހިރާއްޖެއާ އޮތް ގުޅުން،" ޗައިނާގެ ލޯނުތަކާ ބެހޭ ގޮތުން ފާޅުކުރައްވާ ކަންބޮޑުވުމަކީ ޑްރާމާއެއް ކަމަށް ސިފަ ކުރައްވަމުން ތޯރިގް ވިދާޅުވި އެވެ.\nޔާމީންގެ ސަރުކާރުން ޗައިނާއާ ގާތް ގުޅުމެއް ބޭއްވި ނަމަވެސް، ވެރިކަން ބަދަލުވުމަށް ފަހު މި ސަރުކާރުން ގުޅުން ބަދަހިކޮށްފައިވަނީ އިންޑިއާއާ އެވެ.\nރައްޔިތުންގެ މަޖިލިސް ރާއްޖެ-އިންޑިއާ ރާއްޖެ-ޗައިނާ މެމްބަރު އާދަމް ޝަރީފް (މަޑުއްވަރި) އިންޑިއާ ޗައިނާ ޑިޕްލޮމެސީ ޑިޕްލޮމެޓިކް ގުޅުން އިދިކޮޅު ފަރާތްތައް\n28 ކޮމެންޓް, 23 ރިއެކްޝަންސް\nލޯނު ނަގާނީ ލޯނު ދެވޭވަރުގެ ބައެއްގެ އަތުން. މުޅި ދުނިޔޭންވެސް އެންމެ ގިނަ ބަޔަކު ލޯނުނަގަނީ ޗައިނާގެ ބޭންކްތަކުން. އަދި ދި ކައްޕަޅި އިންޑިޔާއިންވެސް އެމީހުންގެ މެގަ ޕްރޮޖެކްޓްތަކަށް ލޯނު ނަގަނީ ޗައިނާއިން. ޔޫރަޕްގެ ގިނަ ގައުމުތަކުންވެސް ލޯނު ނަގަނީ ޗައިނާއިން. އެއީ ވިޔަފާރި. ބައްދާ ބޮސްދިނުމެއްނޫން. ދިވެހިންގެ ތަންދޮރު ނުފިލާކަމުގެ ފައިދާ މިސަރުކާރުން ނަގައިގެން ދުނިޔޭގެ އެއްބާރާ މިޖެހެނީ ފަގީރު އިންޑިޔާގެ އަޅުވެތިކަމަށް އަހަރެމެންގެންދަން.\nޗައިނާގެ ރައީސް ދިވެހިރާޢްޖެއަށް ވަޑައިގަތީމަ ރައީސް ޔާމީން ގޮސް ބައްދާ ބޮސްދީ ހެދިތަ؟ އިންޑިޔާގެ ބޮޑުވަޒީރު ރާޢްޖެ ވަޑައިގަތީމަ އިބޫ ގޮސް ބައްދާ ބޮސްދީ ހެދިތަ؟ ދެ ވީޑިޔޯ ބަލާލާ. ޑިޕްލޮމެޓިކް ގުޅުންތަކާއި އަޑިނޭނގޭ ބިރުވެރި ގުޅުންތަން ފެނިގެންދާނެ.\nއަހަރެމެން ބޭނުންވަނީ ޗައިނާ ފަދަ އިގްތިސާދީ ބާރަކާއި އެކު ގާތް ގުޅުމެއްބާއްވަން..އިންޑިއާ އަކީ އަވަތްޓެރިއެއްނަމަވެސް އަމިއްލަ ގައުމުގެ މީހުންނަށްވެސް މާބޮޑުކަމެއް ކޮއްދެވޭ ބައެއްނޫން..ހަމަ އެކަނި އަސްކަރީ ގޮތުން ބާރަކަށް ވީތީ އެހެންމީހުންބާރު ފޯރުވަނީ،،،\nއަދި ހަނދާން ކުރަންޖެހޭ ކަމަކީ، ޗައިނާއަކީ ދުނިޔޭގެވެސް އެއްބާުރުކަން. އިންޑިޔާއަކީ އެމެރިކާއާއި އިޒްރޭލްގެ ޑަރޓީ ގޭމް ކުޅެދޭ ބައިވެރިއެއް. ހަތިޔާރުކޮޅަކާއި ފަގީރުންގެ ލަޝްކަރެއް. ޗައިނާއަކީ ޔޫއެންގެ ސެކިއުރިޓީ ކައުންސިލްގެ މެންބަރެއް. ސެކިއުރިޓީ ކައުންސިލްއިން އެއްވެސް ކަމެއް ނިންމޭނީ ޗައިނާގެ ބަހެއް އޮވެގެން. އިންޑިޔާއަކީ ރާއްޖެކަހަލަ އާދައިގެ މެންބަރެއް. ޗައިނާއާ އޮންނަ ކޮންމެ ގުޅުމެއް ރަޝިޔާއާއި އޮންނާނެ. ޔޫރަޕަކަށް ނުކުރޭނެ ޗައިނާއަށް ނޫނެކޭބުނާކަށް.\nޔާމިނުދޯ އިންޑިޔާ އާޖައްސައިލައިގެން އުޅުނީ، މައުމޫނުގެ ހިޔަނީގެ ނިވާގައި ފިލާއޮއްވާ ވެރިކަމައް އާދެވުނީމަ ފެންވަރުއޮޅި ބޯގޮވީ، އެއްދުވަހު އާތޫރު ބުރަދާސް ގެންނާނެ، އަނެއްދުވަހު ނޯތުކޮރެޔާއައް ތެޔޮވިއްކާނެ، ނޫނީ ސައުދީ ކަޅުފައިސާ ގޯނިގެންނާނެ، ބޭބެ ޖަލައްލާނެ\nހާދަ ވިޔާނުދާ ކޮންމެންޓޭ ތިކުރަނީ. ޔާމީން އެކަކާވެސް ޖައްސާނުލާ. ޔާމީން ބުނީ ގައުމުގެ ރައްޔިތުންނަށް ދޭން ހުރި ވަޒީފާކޮޅު އިންޑިޔާރައްޔިތުންނަކަށް ނުދެވޭނޭ. ހޮސްޕިޓަލަށް ބޭނުންވާ ފަހުގެ މެޝިނަރީގެ ބަދަލުގައި އިންޑިޔާގައި ހުރި އައުޓް ޑޭޓެޑް މެޝިނަރީ ނުގަނެވޭނެއޭ. ބޮޑެތި ޕްރޮޖެކްޓް ހިންގުމުގެ ގާބިލްކަން އިންޑިޔާގައި ނެތްއިރު އެމީހުންނަށް ހޮސްޕިޓަލާއި ބްރިޖް އަޅާކަށް ހަވާލެއް ނުކުރެވޭނެއޭ. މިކަންކަމަކީ ދިވެހި ގައުމަށް ފައިދާއަށް ކުރިކަންކަމެއްނޫންތަ؟\nއިދިކޮޅުން ކަލޭމެންދޯތި ދަރުއަޅނީ.. ޢީންޑިޔާ އަށް ބަޥާނަގަނީ!!?\nރައީސް އިބްރާހިމް މުހައްމަދު ސޯލިހް ވެރިކަމަށް ވަޑައިގެންނެވިއިރު އެތެރޭގެ ދަރަނިތަކާއި، ނުއުފުލޭ ވަރުގެ ބިޔަ ދަރަނިތައް ވަނީ ބޭރަށް ދައްކަން މަޖުބޫރު ކުރުވާފަ. އެހާލަތު ގެންނެވީ މިއަދުގެ ރައީސެއް ނޫން. ދެން ބަޔަކު އަނގަފުޅާކޮށްފަ ބުންޏަސް މިއީ ހަޤީގަތް\nގައުމު އޮތް ހާލަތު ނޭނގި ދޯ ވެރިކަމަށް އާދެވުނީ.! ހާލަތު ސާފުވިއިރު ޒިންމާ އުފުލޭވަރުނުވާކަން ޔަގީންވީމަ ނުވަތަ ހާލަތުން އަރައިގަނެވޭނެކަމުގެ އުއްމީދެއް ނެތިއްޔާ ދެން އިސްތިއުފާދިނުމަކީ ވެސް ކުރެވެން އޮތްކަމެއް\nވެރިކަމާ ބަޔަކު ހަވާލުވާނީ ދަރަނި އޮތަސް އަރަނި އޮތަސް އެއެއްޗަކާ އެކީ. ދިވެހިންނަކީ ވަރަށް ވިޔާނުދާބައެއް. އެކަން ހުރިހާ އެންމެންވެސް ދަނޭ. ދެން މިވެރިކަން އައިސް، ދިވެހިން ހުސްކޮށްލާ އަޚްލާޤު ރަނގަޅު ކެރޭ އިލްމީ ބައެއްވެސް ގެންނަން ބުނަންވީނު. ވެރިކަމާ ހަވާލުވާއިރު، މިހަވާލުވަނީ ކިހާވަރެއްގެ ކަމަކާކަން ނޭނގޭ މީހުން ވެރިކަމާ ހަވާލުނުވާނީ. ދަރަނި މެނޭޖްކުރަންވެސް ނޭނގެންޏާއި އިސްތިއުފާ ދޭނީ. ދިވެހިން އެބައާދޭސްކުރޭތަ ވެރިކަންކޮށްދޭށޭ ކިޔައިގެން.\nޒަމާނުއްސުރެ ރާއްޖެއަކީ ވަކިފަރާތަކަށް ނުޖެހޭ ހާރިޖީ ސިޔާސަތެއް ގެންގުޅޭ ގައުމެއް. އަދި އިންޑިއާއާއެކު ހާއްސަ އެކުވެރިކަމެއް ބާއްވާ ނަމަވެސް ސަރަހައްދީ އެހެން ގައުމުތަކާ މޫނު ކަނޑައެއް ނުލައެވެ. މިހާރަށް ބަލާއިރު ޗައިނާ އަކީ ދުނިޔޭގެ އެންމެ ބޮޑު އެއްއިގްތިޞާދު. ރާއްޖޭގެ އިގްތިޞާދަށް ޗައިނާގެ އެހީތެރިކަން މިވަތު ވަރަށް މުހިއްމު. ނަޝީދު އެއުޅެނީ ހުވަފެނެއްގަ.\nމިހާރު ރާއްޖެއަށް ދިމާވެގެން އުޅެނީ ޚާރިޖީ ސިޔާސަތުގެ މައްސަލައެއްނޫން. މިހާރު ދިމާވެގެން އުޅެނީ ޕާލަމެންޓްގައި ކަނޑުކޮހުން ގިނަވުމުގެ ސަބަބުން އެތާތެރޭގައި ހިލާ ހިލުންގަނޑެއްގެ ކަންތައް. މިކަންކަން ޙައްލުކުރުމުގެ ގާބިލުކަމެއް އަހަރެމެން ހޮވާފައި ގައުމު ހިންގުމުގެ ބާރު ޙަވާލުކޮށްފައިވާމީހާގެ ކިބައިގާ ނެތުމުން ދިމާވެގެން އުޅޭ މައްސަލައެއް. އަހަރެންނަމަ ތިޔަމަޖުލީހުގައި ބޮޑު ގޮނޑިއަށް އަރާ ދެތިން މީހުން މިހާރު ތިބޭނީ ޖަލުގައި.\nޗައިނާއަކީ އެންމެ އެހީތެރި ބައިވެރިޔާ އެވެ. ޢިންޑިއާއަކީ އެންމެ ގާތް އަވައްޓެރިޔާއެވެ. ރާއްޖޭގެ ކަންކަން ނިންމުމުގައި އިސްކުރާނީ ގައުމީ މަސްލަހަތެވެ. ޢިންޑިއާ ކަނޑުގެ މަސްލަހަތެއް ނުވަތަ ސިލްކްރޫޓުގެ މަސްލަހަތެއްވެސް ގައުމީ މަސްލަހަތައްވުރެ އިސްވެހެގެންވާނެ ކަމަކަށް ނުދެކެމެވެ.\nއެއްވެސް ގައުމަކާ އެހާބޮޑަށް ގާތްވުމަކީ ގޯހެއް. ކުރީސަރުކާރުން ޗައިނާއާ މާބޮޑަށް ގާތްވީ.. އަދި ރާއްޖެ އެންމެބޮޑަށް ދަރާފަ މިއޮތީ ޗައިނާއަށް.\n"ރާއްޖެ އެންމެބޮޑަށް ދަރާފަ މިއޮތީ ޗައިނާއަށް".... މައުލޫމާތުގެ އޮޅުމެއް ތިޔައީ، ގިނައިން ހުރީ އިންޑިއާއިން ނަގާފަހުރި ދަރަނި، މިބަޔަކު ވެރިކަމަށްއައިފަހުންވެސް 800 މިލިއަން ޑޮލަރު ނަގައިފި އިންޑިއާއިން. އެއީ ހަމައެކަނި ކުރެޑިޓް ފެސިލިޓީ.\nއެމެރިކާ ވެސް އެންމެ ބޮޑަށް ދަރާފަ އޮތީ ޗައިނާއަށް.


ޔޫ އޭ އީން އިޒްރޭލު ބޮއިކޮޓުކުރުން ކެންސަލްކޮށް، އިޒުރޭލުގެ ފްލައިޓުތަކާއި، ވިޔަފާރިތަކާއި އެންބަސީ ހުޅުވުމުގެ ދޮރު ހުޅުވާލައިފި | Sandhaanu\nޔޫ އޭ އީން އިޒްރޭލު ބޮއިކޮޓުކުރުން ކެންސަލްކޮށް، އިޒުރޭލުގެ ފްލައިޓުތަކާއި، ވިޔަފާރިތަކާއި އެންބަސީ ހުޅުވުމުގެ ދޮރު ހުޅުވާލައިފި\nޔޫ އޭ އީން އިޒްރޭލު ބޮއިކޮޓުކުރުން ރަސްމީކޮށް ނިންމިކަން އިއުލާންކުރުމަށް ޔޫ އޭ އީގެ ވެރިޔާ ބަޔާނެއް ނެރުއްވައިފިއެވެ. މިއީ އެމެރިކާ މެދުވެރިވެގެން އެއްބަސްވި ސިޔާސީ ގުޅުމުގެ އެއްބަސްވުމާޢި އެއްގޮތަށް ކުރި ކަމެކެވެ.\nސަރުކާރުގެ ނޫސް އެޖެންސީ ޑަބްލިއު އޭ އެމްއިން ހޮނިހިރި ދުވަހު ބުނެފައިވާ ގޮތުގައި އެ ބަޔާން ނެރުއްވީ ޔޫއޭއީގެ ރައީސް ޚަލީފާ ބިން ޒައިދު އަލް ނަހްޔާން އެވެ. އެއީ އަބޫދާބީއާއި އެމިރޭޓުސްގެ ވެރިޔާ ޝެއިޚު ޚަލީފާ ބިން ޒައިދު އަލް ނަހްޔާންގެ އަމުރަށެވެ.\nމަންސޫރު އަހުމަދު އޯގަސްޓް 31, 2020 At 12:46 ޕމ\nދުނިޔޭގައި އަރާމުކޮށް އުޅެލާފަ މަރުވުމުގެ ކުރިން ޙައްޖަށް ގޮސްލާ ސެލްފީނަގައި ލައިވް ޓީވީއިން ދައްކާލެވުނީމާ އޯކޭ ކަމަށް ދެކޭ މީހުނަށް ތިގޮތްވެސް ހަމަ އޯކޭ ނުވާންވީ ސަބަބެއްނެތެވެ. ވިސްނާފިކުރުކުރާ ބަޔަކަށް ވަމާތޯއެވެ.\nވިސްނާ ސެޕްޓެމްބަރ 1, 2020 At 1:14 ޕމ\nއަސްލުވެސް، ވަރަށް ހިތާމަހުރި ޚަބަރުތައް. އިސްލާމީ ދުނިޔެ މިހާ ދަށް ފެންވަރަކަށް ވެއްޓިފަ މިވަނީ. ރަސޫލާ އަންގަވާފައިވަނީ ޔަހޫދީން މުސްލިމުންނަށް ހެވެއް ނޭދޭނެކަމަށް ޔަހޫދީންގެ މިއްލަތަށް މުސްލިމުން ތަބާނުވަނީސް.


Flying School ge mahsala hallu kuran General Manager akah Dhivehseh!\nފްލައިން ސްކޫލްގެ މައްސަލަ ހައްލުކުރަން ޖީއެމްއަކަށް ދިވެއްސެއް!\n26 ޖެނުއަރީ 2021 - 08:54:12\nއައްޑޫ ސިޓީ ހިތަދޫގައި އޭޝިއަން އެކަޑަމީ އޮފް އެއިރޯނޮޓިކްސްއިން ހިންގަމުން އަންނަ ފްލައިން ސްކޫލުގެ މައްސަލަތައް ހައްލުކުރަން އެތަނުގެ ޖެނަރަލް މެނޭޖަރަކަށް ދިވެއްސަކު ހަމަޖައްސައިފިއެވެ.\nއެ މަގާމަށް ހަމަޖައްސާފައި ވަނީ މ. ޒޭވަރު، މުހައްމަދު ފަޒީލް ރަޝީދެވެ.\nއެ އެކަޑަމީން އެކަން ހާމަކޮށް ބުނީ އެ މަގާމަށް ދިވެއްސަކު ހަމަޖައްސާފައި ވަނީ ސްކޫލު ހިންގުމުގައި ދަރިވަރުންނަށް ދިމާވާ ދަތިތައް ސަރުކާރާއި ކަމާބެހޭ ފަރާތްތަކާއި ގުޅިގެން ހައްލުކުރުމަށް ދަރިވަރުންނަށް ފަސޭހަކުރުމުގެ ގޮތުން ކަމަށެވެ.\nއެގޮތުން ދަރިވަރުންނަށް ދިމާވެފައިވާ ދަތިތަކަށް މުސްތަގުބަލުގައި އަވަސް ހައްލެއް ގެނޭވެނެ ކަމަށް އުއްމީދުކުރާ ކަމަށް ބުނެފައިވެ އެވެ.\nމީގެ ކުރިން، ފްލައިން ސްކޫލު ހިންގުމުގައި ތިބީ ހުސް ބިދޭސީންނެވެ.\n2001 ވަނަ އަހަރު ތަސްދީގުކުރި ރާއްޖޭގެ ސިވިލް އޭވިއޭޝަން އޮތޯރިޓީގެ ގާނޫނުގެ ދަށުން، 2014 ވަނަ އަހަރުން ފެށިގެން ރަޖިސްޓްރީކޮށް ހިންގަމުން އަންނަ އައްޑޫ ފްލައިން ސްކޫލުގެ އެކި މައްސަލަތައް ފަހަކަށް އައިސް ވަނީ ފެންމަތިވެފަ އެވެ.\nފްލައިން ސްކޫލްގެ ގާތްގަނޑަކަށް 60 ޕަސެންޓު ކުދިންނަކީ ލޯނު ނަގައިގެން ކިޔަވާ ކުދިން ކަމަށް ވެއެވެ. އެ ކުދިންނަށް ހުރުމާއި ކެއުމުގެ ހަރަދު ލިބިފައި ވަނީ ސްކޫލަށް ވަންނައިރު ހަވާލުކުރެވޭ ޕްލޭސްމެންޓްގައިވާ މުއްދަތަށް ކަމަށް ވާތީ، ކޯސް ނުނިމި ގިނަ ދުވަސްވުމުގެ ސަބަބުން ދަރިވަރުންގެ ލޯނު އެއްކޮށް ހުސްވެ ބައެއް ދަރިވަރުން ވަނީ ކޯސް މެދުކަނޑާލަން ވެސް ޖެހިފަ އެވެ.\nއަދި ލޯނު އެއްކޮށް ހުސްވުމުން ކޯސް ކުރިއަށް ގެންދިއުމަށްޓަކައި އިތުރަށް އެކިއެކި ތަންތަނުން ލޯނު ބައެއް ކުދިން ނަގާފައިވާ ކަމަށް ވެސް މައުލޫމާތު ލިބެ އެވެ.\nބާރަ މަސް އަދި 18 މަހުން ކޯސް ނިމޭނެ ކަމަށް ދަރިވަރުންނަށް އެންގި ނަމަވެސް އެވްރެޖް ގޮތެއްގައި ސްކޫލުން ކޯސް ނިންމާލެވެނީ ތިން އަހަރު ނުވަތަ އެއަށްވުރެ ގިނަ ދުވަހުން ކަމަށް ދަރިވަރުން ބުނެ އެވެ.\nފްލައިން ސްކޫލުގެ މައްސަލަ މަޖިލީހުން ވެސް ބަލަމުން އަންނައިރު އެ މައްސަލައާ ގުޅިގެން ރައްޔިތުން މަޖިލީހުގެ ގައުމީ ތަރައްގީ އާއި ތަރިކަ ކޮމެޓީގެ ހަ މެމްބަރަކު މި ފަހުން ވަނީ އައްޑޫއަށް ވެސް ވަޑައިގެން އެތަނުގެ މެނޭޖްމަންޓާއި ދަރިވަރުންނާއި ބައްދަލުކޮށްފަ އެވެ.


40 bureege uss imaaraatheh ge berithakuge matheegai scooter...\nލުއި ޚަބަރު - އާދަޔާ ޚި؛ލާފް ކަންކަން\n40 ބުރީގެ އުސް އިމާރާތެއްގެ ބެރިތަކުގެ މަތީގައި ސްކޫޓަރު ދުއްވާ މަންޒަރުން މީހުން ކޮސްވެއްޖެ!\nވީޑިއޯ އިން ފެންނަނީ އުމުރުން 21 އަހަރުގެ ރަޝިއާގެ ޒުވާނެއް\nވީޑިއޯ ނަގާފައިވަނީ ރަޝިއާގެ ވެރިރަށް މޮސްކޯގައި\nކ. މާލެ2ޖޫން 2018 | ހޮނިހިރު 19:14 11,315\nނިކިޓާގެ އާދަޔާ ޚިލާފް ސްޓަންޓުތައް އޭނާގެ ސޯޝަލް މިޑިއާ ފޮލޯ ކުރާ 138 ހާސް މީހުންނާ ގެންދަނީ ހިއްސާ ކުރަމުން - ޔޫޓިއުބް\nމޮސްކޯގެ 40 ބުރީގެ އިމާރާތެއްގެ ބެރިތަކުގެ މަތީގައި އުމުރުން 21 އަހަރުގެ ނިކިޓާ ޑެފްޓް ސްކޫޓަރެއްގައި އުޅޭ ގޮތް ބަލާކަށް ބައެއް މީހުންނަށް ފަސޭހަ ނުވެދާނެއެވެ.\nއެއް ބެރި މަތިން އަނެއް ބެރި މަތިން ފުމެ ހުރަސްކޮށް ހިނގާ ސްކޫޓަރު ދުއްވާ މި ޒުވާނާ އުޅޭ މަންޒަރު ފެންނައިރު ހީވަނީ ހަމަ ބިންމަތީގައި ހިނގާ ހެންނެވެ.\nނަމަވެސް ނިކިޓާގެ ބިރު ކުޑަ ހަރާކާތްތައް މި ފެންނަނީ ކިހާ އުސްމިނެއްގެ މަތިން ކަން އެންމެ ފަސޭހައިން ވިސްނާލެވޭނީ، ތިރިން ފެންނަ ކާރުތަކުގެ ސައިޒަށް ނަޒަރު ހިންގާލުމުންނެވެ.\nނިކިޓާގެ އާދަޔާ ޚިލާފް ސްޓަންޓުތައް އޭނާގެ ސޯޝަލް މިޑިއާ ފޮލޯ ކުރާ 138 ހާސް މީހުންނާ ގެންދަނީ ހިއްސާ ކުރަމުންނެވެ. ނިކިޓާ ބުނީ ފުރަތަމަ ފަހަރަށް އުސް އިމާރާތެއްގެ މަތީގައި ސްޓަންޓު ހެދި އިރު ތިރިއަށް ބަލާލަން ވެސް ނުކުރުނު ކަމަށެވެ. އެކަމަކު މިހާރު ކިތަންމެ އުސް އިމާރާތެއް ވިޔަސް ޖެހިލުމެއް ނުވާ ކަމަށް އޭނާ ބުނުފައި ވެއެވެ.\nއެންމެ ފަހުން ނިކިޓާ މި އާއްމު ކުރި ވީޑިއޯގައިވެސް ފެންނަ ގޮތުން އެއްފަހަރު ނުރައްކާތެރި ގޮތަކަށް އޭނާ އަރި އަޅާލާ ތަން ފެނެއެވެ. ނަމަވެސް އޭނާގެ ނަސީބުވެސް، އަދި ހުޝިޔާރުކަން ވެސް ފެނުނީ ރަނގަޅަށެވެ.\nނިކިޓާ "މެއިލް އޮންލައިން" އަށް ކިޔައިދީފައިވާ ގޮތުގައި ސްޓަންޓުތަކުގައި އާދަޔާ ޚިލާފް ޙާލަތްތަކުގައި އޭނާ ސަމާލުކަން ދެނީ އެއްވެސް ކަމަކާ ނުވިސްނާ ހަމަޖެހިގެން ހުރުމަށެވެ. އެފަދަ ހާލަތެއްގައި ހާސްވެއްޖެ ނަމަ މައްސަލަ އިތުރަށް ގޯސްވެ ނަތީޖާ ވަރަށް ނުރައްކާވާނެ ކަމަށް ނިކިޓާ ބުންޏެވެ. ނިކިޓާ ބުނީ އޭނާއަކީ ލޮލުގެ ފެނުން އެހާ ރަނގަޅު މީހެއް ނޫން ކަމަށާއި، އެހެން ކަމުން ކޮންޓެކްޓް ލެންސް ލައްވައިގެން އުޅެން ޖެހުމުން އުދަނގޫތަކެއް ކުރިމަތިވާ ކަމަށެވެ. ނިކިޓާ ބުނީ ވަރަށް ބޮޑަށް ތަމްރިން ހަދާ ކަމަށާއި ކޮންމެ ދުވަހަކުވެސް ތަމްރީން ހަދާ ކަމަށެވެ. އަދި ފުރިހަމަ ތަމްރީންތަކުގެ ސަބަބުން ޔަގީން ކަމާއި އިތުބާރު އޮންނަ ކަމަށެވެ.\nނިކިޓާ ބުނީ އިމާރާތުގެ މައްޗަށް އެރުން ވެސް ވީ ވަރަށް އުނދަގޫ ކަމަކަށެވެ. އެތަނުގެ ދޮރުތައް ހުރީ ތަޅުލާފައި ކަމަށާއި އިމާރާތުގެ ސެކިއުރިޓީގެ ސަބަބުންވެސް ވެސް ދަތިތައް ކުރިމަތިވި ކަމަށެވެ. އިމާރާތަށް އެރުމުގެ ސަބަބުން ނިކިޓާ ހައްޔަރުކޮށް ފުލުހުންނާ ހަވާލު ކުރި ކަމަށްވެސް އޭނާ ބުންޏެވެ. ފުލުސް އޮފީހަށް ގެންދިއުމަށް ފަހު އޭނާ ދޫކޮށްލިއިރު ވީޑިއޯ ސަލާމަތްވީ ކަމަށް ނިކިޓާ ބުންޏެވެ.\nނިކިޓާ ބުނީ އޭނާގެ ބައްޕަ ބޭނުންވީ ޕްރޮފެޝަނަލް ބޮކްސިން ތަޅާ މީހަކަށް ވުމަށެވެ. އެކަމަކު ނިކިޓާ ބުނީ އޭނާ ވާން ބޭނުން ވަނީ ކާކަށްކަން މިހާރު އެނގިއްޖެ ކަމަށާއި މިހާރު ބޭނުންވަނީ އެހެން މީހުންނަށް ނުވާނެ ކަންކަން ކުރަން ކަމަށެވެ.\nއިންޖިނިއަރިންގ ދާއިރާ އިން ކިޔަވަމުންދާ ނިކިޓާ އަކީ ފޮޓޯ ނެގުމަށާއި، އެކްރޮބެޓިކްސް އަށާއި އެކްސްޓްރީމް އާޓަށް ޝައުގުވެރިކަން ހުންނަ ޒުވާނެކެވެ.


ނެދަލެންޑުގައިވެސް އެސްޓްރަޒެނެކާ ވެކްސިން ދިނުން މެދުކަނޑާލައިފި – My WordPress\nނެދަލެންޑުގައިވެސް އެސްޓްރަޒެނެކާ ވެކްސިން ދިނުން މެދުކަނޑާލައިފި\nލޭގަނޑުވުމުގެ މައްސަލަތަކެއް ދިމާވެ، ނެދަލެންޑުގައި އޮކްސްފޯޑް-އެސްޓްރަޒެކެނާ ކޯވިޑް-19 ވެކްސިން ދިނުން މެދުކަނޑާލައިފިއެވެ.\nއެގައުމުގެ ކަމާބެހޭ ފަރާތްތަކާއި ހަވާލާދީ، ބައިނަލްއަޤްވާމީ މީޑިއާ ރިޕޯޓްތައް ބުނާގޮތުގައި، ލޭގަނޑުވުމުގެ ނުވަަތަ "ބްލަޑް ކޮޓް" ވުމުގެ މައްސަލަ، އެގައުމުގައި ވެކްސިން ޖެހި ފަސްމީހަކަށް ވަނީ ދިމާވެފައެވެ. މިއީ ވެކްސިންގެ ސަބަބުން ދިމާވި ކަމެއްތޯ ބެލުމަށް މިމަހުގެ ހަތްވަނަ ދުވަހުގެ ނިޔަލަށް ވެކްސިން ޖެހުން މެދުކަނޑައިލުމަށް ވަނީ ނިންމައިފައެވެ.\nނެދަލެންޑުގައި ކުރިއަށް އޮތް ދުވަސްތަކުގައި އުމުރުން 60 އަހަރުންމަތީގެ 700އެއްހާ މީހުންނަށް އެސްޓްރަޒެނެކާ ވެކްސިން ދިނުމަށް އޮތީ ނިންމައިފައެވެ. އެހެންނަމަވެސް އެ އެޕޮއިންޓްމަންޓްތައް މިހާރު ވަނީ ކެންސަލް ކޮށްފައެވެ.\nނެދަލެންޑްގެ އިތުރުން، ޖަރުމަނުވިލާތުގައިވެސް އެސްޓްރަޒެނެކާ ވެކްސިން ދިނުން ވަގުތީ ގޮތުން ވަނީ މެދުކަނޑާލައިފައެވެ. ބްލަޑް ކްލޮޓްގެ މައްސަލަތަކެއް ފެންމަތިވެ، އެގައުމުން ނިންމީ އުމުރުން 60 އަަަހަރުން ދަށުގެ މީހުންނަށް ވެކްސިން ދިނުން އިހަށް މަޑު ޖައްސާލުމަށެވެ.\nނެދަލެންޑްގައި ވެކްސިންގެ އަލާމާތްތައް މޮނިޓަރ ކުރަމުން އަންނަ ޑަޗް އޯގަނައިޒޭޝަނުން ބުނީ، ވެކްސިން ޖެހި މީހުންގެ ތެރެއިން ބްލަޑް ކްލޮޓްގެ މައްސަލަ ދިމާވި ފަސް މީހަކު، ލޭގައި ހުންނަ ޕެލެޓް ދަށްވެގެން އެމައްސަލަ ރިޕޯޓް ކުރި ކަމަށެވެ.\nޑީޕީއޭ ނިއުންއިން ބުނީ އެފަސްމީހުންގެ ތެރެއިން އެކަކު މަރުވި ކަމަށެވެ. މި ހުރިހާ ކޭސްތަކެއް ފެންމަތިވީ ވެކްސިން ޖަހަން ފެށިތާ ހަތް ދުވަހުގެ ތެރޭގައެވެ. އަދި މި މައްސަލަތައް ދިމާވީ، އުމުރުން 25 އަހަރާއި 60 އަހަރާއި ދެމެދުގެ އަންހެނުންނަށެވެ.\nތަހުލީލު ކުރާ ފަރާތްތަކުން ދަނީ، މި މައްސަލަތައް ދިމާވީ ވެކްސިންގެ ސަބަބުންތޯ ބެލުމަށް މަސައްކަތް ކުރަމުންނެެވެ.\nނެދަލެންޑްގައި އެސްޓްރަޒެނެކާ ވެކްސިން ޖެހި ފަސް މީހަކަށް ލޭގަނޑުވުމުގެ މައްސަލަ ދިމާވިއިރު، މި މައްސަލަ ދިމާވި މުއްދަތުގެ ތެރޭގައި އެގައުމުގެ 400،000 މީހުން ވަނީ ވެކްސިން ޖަހައިފައެވެ.


10 ނޮވެމްބަރ 2020 - 07:30\nއިންޑިއާގެ ދެކުނުގެ ފިލްމުތަކުން މަޝްހޫރުވި ހާޝް ސޮއިކުރި ޖޯންގެ ފިލްމަކީ "ބޯލޯ ސަރަ ރާ ރާ" އެވެ. ފިލްމީ ޚަބަރުތައް ގެނެސްދޭ ނޫސްތަކުން ބުނީ ޖޯން އާއި ބުޝަން ކުމާރުގެ ޓީ ސީރީޒް ގުޅިގެން ގެނެސްދޭން ނިންމާފައިވާ މި ރޮމޭންޓިކް ކޮމެޑީގެ ޝޫޓިން ފަށާނީ އަންނަ އަހަރުގެ މާޗްގައި ކަމަށެވެ. އެކަމަކު ފިލްމުގެ އިތުރު ކާސްޓުންނާއި ޑައިރެކްޓަރުގެ ނަން އަދި އިއުލާނެއްނުކުރެ އެވެ.\nހާޝް ބޮލީވުޑަށް ނުކުތީ 2016 ގެ "ސަނަމް ތޭ ކަސަމް" އިންނެވެ. އޭނާ އެންމެ ފަހުން ފެނިފައި ވަނީ މިދިޔަ މަހުގެ ފަހުކޮޅު ޒީ5 އިން ޕްރިމިއާ ކުރި ތުރިލާ "ތައިޝް" އިންނެވެ.\nA post shared by Harshvardhan Rane (@harshvardhanrane) on Oct 11, 2020 at 3:16am PDT\nޖޯން ޕްރޮޑިއުސްކުރި ފިލްމުތަކުގެ ތެރޭގައި "ވިކީ ޑޯނާ" އާއި "މެޑްރާސް ކެފޭ" އަދި "ޕަރްމަނޫ: ދަ ސްޓޯރީ އޮފް ޕޮކްރާން" ހިމެނެ އެވެ.\nކަރަންގެ ކުޑަކުދިންގެ ފޮތް ޕްރި-އޯޑަރަށް\nބޮލީވުޑްގެ ޑައިރެކްޓަރު/ޕްރޮޑިއުސަރު ކަރަން ޖޯހަރު ގެނެސްދޭ ކުޑަކުދިންގެ ފުރަތަމަ ފޮތް "ދަ ބިގް ތޯޓްސް އޮފް ލިޓްލް ލަވް" ޕްރި-އޯޑަރަށް ހުޅުވާލައިފި އެވެ.\nކަރަންގެ ސަރޮގޭޓް އެއްމާބަނޑު ދެބެއިން ކަމަށްވާ ރޫހީ އާއި ޔާޝް ޖޯހަރަށް ތަހުސީސް ކޮށްފައިވާ މި ފޮތް ތައްޔާރުކޮށްފައި ވަނީ ލިޔުންތެރިއެއްގެ ގޮތުގައި މަަސައްކަތްކުރާ އަކްޝޭ ކުމާރުގެ އަންހެނުން ޓްވިންކަލް ކަންނާގެ އެހީއާ ވެސް އެކީގަ އެވެ. ފޮތް ޕްރި-އޯޑަރަށް ހުޅުވާލި ވާހަކަ ހިއްސާކުރަމުން ކަރަން ބުނީ މިއީ ކުޑަކުދިން ވަރަށް ޝައުގުވެރިވާނެ ފޮތެއް ކަމަށެވެ.\n"ދަ ބިގް ތޯޓްސް އޮފް ލިޓްލް ލަވް" ވިއްކާނީ އެމެޒޯން އާއި ފްލިޕްކާޓުންނެވެ.\nޝާހިދާ އެކު މަލްވިކާ\nއެމެޒޯން ޕްރައިމް ވީޑިއޯ އަށް ޝާހިދު ކަޕޫރް ކުޅެން ހަމަޖެހިފައިވާ ވެބް ސީރީޒްގެ ބަތަލާ އަކީ މަލްވިކާ މޯހަނަން ކަމަށް ރިޕޯޓްތައް ބުނެފި އެވެ.\nމަލްވިކާ އަކީ ޝާހިދުގެ ކޮއްކޮ އިޝާން ޚައްތަރު އެކްޓިން އަށް ނުކުތް 2017 ގެ ފިލްމު "ބިޔޯންޑް ދަ ކްލައުޑްސް" ގެ ބަތަލާ އެވެ. މަލްވިކާ އަކީ ތަަމަޅަ، މަލަޔާޅަމް އަދި ކައްނާޑާ ބަހުން ވެސް ފިލްމު ކުޅޭ ބަތަލާއެކެވެ.\nރަސްމީކޮށް އަދި އިއުލާން ނުކުރާ ޝާހިދުގެ ވެބް ސީރީޒްގެ ޑައިރެކްޓަރުންނަކީ "ގޯ ގޯއާ ގޯން" ފަދަ ފިލްމުތައް ގެނެސްދިން ރާޖް އެންޑް ޑީކޭ އެވެ. އެ މީހުންނަކީ އެމެޒޯންގެ "ފެމިލީ މޭން" ގެ ވެސް މޭސްތިރިންނެވެ.\nA post shared by Malavika Mohanan (@malavikamohanan_) on Oct 28, 2020 at 7:15am PDT\nރިޕޯޓްތައް ބުނާ ގޮތުން ޝާހިިދު އެމެޒޯންގެ ވެބް ސީރީޒަށް ސޮއިކުރީ 60 ކްރޯޑް ރުޕީސް (8.2 މިލިއަން ޑޮލަރު) އަށެވެ.\nވިކާސްގެ "ސަންޕްލާވާ" ސުނިލް އަށް\nމިދިޔަ އަހަރު "ސުޕަ 30" ގެނެސްދިން ޑައިރެކްޓަރު ވިކާސް ބާލް ރިލަޔަންސް އެންޓަޓައިންމަންޓާ ގުޅިގެން ހަދާ ވެބް ސީރީޒް "ސަންފްލާވާ" އަށް މަޝްހޫރު ކޮމީޑިއަން ސުނިލް ގްރޯވާ ސޮއިކޮށް އޭގެ ޝޫޓިން ފަށައިފި އެވެ.\nސިޗްއޭޝަނަލް ކްރައިމް ކޮމެޑީއެއްގެ ގޮތުގައި ހަދާ މި ސީރީޒްގެ ލީޑް ރޯލުން ފެންނާނީ ސުނިލް އެވެ. އޭނާ ބުނީ މިއީ ކުށުގެ މާހައުލާއި މަޖާ ކަންކަން މަސްހުނިވެގެން ހިނގާ ކަންތައްތައް ދައްކުވައިދޭނެ އެއްޗެއް ކަމަށެވެ. ވެބް ސީރީޒެއްގެ މަސައްކަތް ވިކާސް ފަށާފައި މި ވަނީ އޭނާގެ ކުރިއަށް އޮތް ފިލްމު "ގަންޕަތު" ޓައިގާ ޝްރޮފާ އެކު އިއުލާންކޮށްފައި ވަނިކޮށެވެ.\n"ސަންފްލާވާ" ސްޓްރީމްކުރާނީ އަންނަ އަހަރުގެ އެޕްރީލްގައި ޒީ5 އިންނެވެ.\nސުނިލްގެ އަތުގައި މިހާރު ވެސް އެހެން ވެބް ސީރީޒެއް އެބައޮތެވެ. އެއީ އޭނާ މިދިޔަ އަހަރު ރޯލެއް ކުޅުނު ފިލްމު "ބާރަތު" ގެ ޑައިރެކްޓަރު އަލީ އައްބާސް ޒަފަރު އަންނަ ޖެނުއަރީގައި ސައިފް އަލީ ޚާނާ އެކު ގެނެސްދޭނެ "ދިއްލީ" އެވެ. އޭތި ދައްކާނީ އެމެޒޯން ޕްރައިމް ވީޑިއޯއިންނެވެ.\nބޮލީވުޑް ޝާހިދު ކަޕޫރު ސައިފް އަލީ ޚާން ޖޯން އެބްރަހަމް އެކްޓްކުރުން ބޮލީވުޑް ފިލްމު ސްޓްރީމިން ޓީވީ


Naadhiya Miss: Hurihaa Dharivaunge "Mamma"\nނާދިޔާ މިސް: ހުރިހާ ދަރިވަރުންގެ "މަންމަ"\nސުރުހީ ތިކިޔުނީ ހަމަ ރަނގަޅަށެވެ. އެއީ އަޅުގަނޑަށް ޑީން އޮފް ސްޓޫޑަންޓްސް ނާދިޔާ އަހުމަދު (ނާދިޔާ މިސް) ސިފަވާ ގޮތެވެ. ނާދިޔާ މިސްއަށް އެމަޤާމު ހައްޤުކަމަށް އަޅުގަނޑު ހިތާ ރޫހުން ޤަބޫލުކުރަމެވެ.\nބައްދަލުވާއިރު އަބަދުވެސް ހިނިތުންވެ އުފާވެރި މޫނަކައިގެން ހުންނަ ނާދިޔާ މިސްއަކީ ވަރަށްވެސް ހިތްހެޔޮ ފަރާތެކެވެ. ތައުލީމީ ދާއިރާއަށް ގިނަ ދުވަސްތަކެއް ވަންދެން އަގުހުރި ގިނަ ޚިދުމަތްތަކެއް ކޮށްދެއްވާ އަދި މިހާރުވެސް ޚިދުމަތުގައި ދެމިހުންނެވި ނާދިޔާ މިސްއަކީ ދިވެހިރާއްޖޭގެ ޤައުމީ ޔުނިވަރސިޓީގެ ހަޔާތުގައިވެސް މުހިއްމު ނަމެކެވެ. ކިޔަވައި ދެއްވުމުގައި މަޖީދިއްޔާ ސްކޫލުން ލިބިވަޑައިގެންނެވި ތަޖުރިބާއާއެކު ފެކަލްޓީ އޮފް އެޑިއުކޭޝަންގައި މުދައްރިސުން ތަމްރީން ކުރުމުގައި ހަރަކާތްތެރިވި ޚިދުމަތްތެރިއެކެވެ. ޔުނިވަރސިޓީގެ އެގްޒާމް ސެންޓަރ އުފެއްދުމުން އެންމެ ފުރަތަމަ އެތަނާއި ހަވާލުވެ، އެތަން ނަގާ ކޮޅަށް ޖެއްސެވި ފިސާރި ކަނބަލެކެވެ. ނަމަވެސް ނާދިޔާ މިސްއެއްގެ ވާހަކައެއް އަޅުގަނޑު ފަށާނީ ޑީން އޮފް ސްޓޫޑަންޓްސް އަށް ވަޑައިގެންނެވި ހިސާބުންނެވެ.\nޔޫނިއަންގެ ފޯކަލް ޕޮއިންޓްއަކަށް ޔުނިވަރސިޓީއިން ކަނޑައަޅާފައި ހުންނަ ފަރާތްކަމުން ޔޫނިއަންއާއި ދަރިވަރުންގެ ކަންކަމުގައި ޑީން އޮފް ސްޓޫޑަންޓްސްއަކީ ވަރަށް ގިނައިން ބައްދަލުކުރަންޖެހޭ ފަރާތެކެވެ. މިއިން ކޮންމެ ފަހަރަކުވެސް ނާދިޔާ މިސް ފެންނާނީ އަބަދުވެސް ހިނިތުންވެ އިންދައެވެ. ބައްދަލުނުވެ ގިނަ ދުވަސްތަކެއްވާނަމަ އަބަދުވެސް އެޝަކުވާ ކުރައްވާނެއެވެ.\nނާދިޔާ މިސް އަޅުގަނޑަށް ފާހަގަވެފައިވަނީ ވަރަށް ބުރަކޮށް ޔުނިވަރސިޓީގެ ދަރިވަރުންގެ ކަންކަމުގައި އުޅުއްވާ ފަރާތެއްގެ ގޮތުގައެވެ. ދަރިވަރެއްގެ ކަމެއް ނަމަ ވީހާވެސް އަވަހަށް އެކަމެއް ނިންމަ ދެވޭތޯ އަބަދުވެސް ވަރަށް މަސައްކަތް ކުރައްވާނެއެވެ. ދަރިވަރުންނަށް ދަތިވާކަމެއް އޮތްތޯވެސް އަބަދުވެސް ޔޫނިއަންގައިވެސް އައްސަވައެވެ.\nޑީން އޮފް ސްޓޫޑަންޓްސްއަށް އައްޔަންވުމަށް ފަހު ނާދިޔާ މިސް މިހާތަނަށް ޔޫނިއަންއަށް ކޮށްދެއްވި ޚިދުމަތްތަކާއި ގުޅޭގޮތުން ޔޫނިއަންގެ ވެބްސައިޓަށް ދެއްވި ހާއްސަ ބަސްދީގަތުމެއްގައި ޔޫނިއަންގެ4އަދި ފަސްވަނަ ދައުރުގެ ރައީސް އަލީ ރަޝީދު ވިދާޅުވީ ނާދިޔާ މިސްއަކީ އަބަދުވެސް ޔޫނިއަންގެ ކަންކަން ވަރަށް ކައިރިން ބައްލަވާ ވަރަށް ބޮޑު އެއްބާޜުލެއްވުމެއް ދެއްވާ ފަރާތެއްކަމަށާއި އެކަމަށްޓަކައި އަލީ ރަޝީދުއާއި ޓީމްގެ ފަރާތުން މިސްދެއްވާ އެއްބާރުލެއްވުމަށް ވަރަށް ޚާއްސަ ޝުކުރެއް އަދާކުރާ ކަމަށެވެ.\nނާދިޔާ މިސްގެ މަސައްކަތްތަކާއި ގުޅޭގޮތުން ޔޫނިއަންއަށް މައުލޫމާތު ދެއްވަމުން ވިދާޅުވީ މިހާޜު އެންމެ ބޮޑު އިސްކަމެއް ދެއްވައިގެން ކުރައްވާ މަސައްކަތަކީ ކެމްޕަސްތަކުގައި ކިޔަވަމުންދާ ދަރިވަރުންނަށް ބޭނުންވާނެ ކަންކަން ފަސޭހައިން ހަމަޖެހިގެންދާނެ އިންތިޒާމްތަކެއް ހަމަޖެއްސުން ކަމަށެވެ. މަސްޢޫލިއްޔަތުގެ ގޮތުން އެއްވެސް ޗެލެންޖެއް ކުރިމަތިވޭތޯ ސުވާލު ކުރެއްވުމުން ނާދިޔާ މިސް ވިދާޅުވީ ޗެލެންޖިންއޭ ބުނާވަރުގެ ކަމެއް ދިމާނުވާ ކަމަށާއި ދަރިވަރުންގެ ކަންކަމުގައި ޔުނިވަރސިޓީ މެނޭޖްމަންޓްގެ ފުލް ސަޕޯޓް މިސްއަށް ލިބެމުންދާ ކަމަށެވެ.\nއަޅުގަނޑުމެންވެސް އެދެނީ ނާދިޔާ މިސްގެ މަސައްކަތުގައި އަބަދުވެސް ކާމިޔާބީ ހާސިލްވުމެވެ.\n3 Responses to ނާދިޔާ މިސް: ހުރިހާ ދަރިވަރުންގެ “މަންމަ”\nAshraf November 5, 2017 at 1:58 pm\tReply\nދެން ކޮބާ ބައްޕަ؟\nCarolyn November 5, 2017 at 3:40 pm\tReply\nTrue inspiration. Love you alot mamma\nGenzo November 5, 2017 at 7:16 pm\tReply\nAsluves.. Naadhiyaa miss akee varah lovebhi beyfulheh.. hiyheyo adhi abadhuves hinithunvumegga fenna beyfulheh.. Naadhiya miss akee hama best..\nއާރކައިވް Select Month November 2017 (9) October 2017 (3) September 2017 (4) August 2017 (4) July 2017 (10) May 2017 (1) April 2017 (8) March 2017 (3) February 2017 (17) January 2017 (2) October 2016 (3) September 2016 (6) August 2016 (3) July 2016 (3) May 2016 (6) April 2016 (8) March 2016 (2) February 2016 (1)


އިންގްލެންޑް ދޫކޮށްލުމަށްފަހު ކްލަބަކަށް ކޯޗުކޮށްދިނުމުގެ ވިސްނުމެއް އަދި ނެތް: ސައުތުގޭޓް\nJune 09, 2019 19:54:16\nއިންގްލެންޑް ދޫކޮށް އެހެން ކްލަބަކަށް ބަދަލުވުމުގެ ވިސްނުމެއްނެތްކަމަށް އެ ޓީމުގެ މިހާރުގެ ކޯޗު ގަރެތު ސައުތުގޭޓް ބުނެފިއެވެ.\nސައުތުގޭޓްގެ އިތުރުން އިންގްލެންޑްގެ އެސިސްޓެންޓް ކޯޗު ސްޓީވް ހޮލަންޑްވެސް އެ ޓީމު ދޫކޮށް ޗެލްސީއަށް ބަދަލުވެދާނެކަމުގެ ވާހަކަތައް މީޑިއާގައި ދެކެވުމުންދާ މި ދަނޑިވަޅުގައި ގައުމީ ޓީމު ދޫކޮށްނުލާނެކަމަށް ސައުތުގޭޓް ވަނީ ބުނެފައެވެ.\n"އަހަރެންގެ ވިސްނުމުގައި އޮތީ އަންނަ އަހަރުގައި އޮތް ޔޫރަޕިއަން ޗެމްޕިއަންޝިޕް. އޭރަށް ޓީމުގެ ހާލަތު މިހާރަށްވުރެ ރަނގަޅު ވާނެ ކަމަށް ވަރަށް ބޮޑަށް ގަބޫލުކުރެވޭ. އެ މުބާރާތަށް ދާން ބޭނުންވަނީ އެންމެ ވަރުގަދަ ޓީމު ގޮވައިގެން." އޭނާ ބުންޏެވެ.\n"ޕޯޗުގަލް އަށް އަހަރެމެން ވިހި ހާހަށް ވުރެ ސަޕޯޓަރުން ގެނައީމު. މި ކަމުން ދޭހަކޮށްދެނީ ގައުމީ ޓީމާއި ސަޕޯޓަރުންގެ ދެމެދު އޮތް ގުޅުން."\nސައުތުގޭޓްގެ އިރުޝާދުގެ ދަށުން އިންގްލެންޑް ވަނީ އެންމެފަހުގެ ވޯލްޑްކަޕްގެ ހަތަރުވަނަ މަގާމް ހޯދައިފައެވެ. މީގެއިތުރުން، ފަހަކަށް އައިސް އިންގްލެންޑްގެ ކުޅުމުގެ ސްޓައިލް ބަދަލުވެ އެހެން ޓީމުތަކުން ޖެހިލުންވާވަރުގެ ޓީމަކަށް ވަނީ ހަދާފައެވެ.\nގައުމީ ފުޓްބޯޅައިގެ ތެރެއިން ނިކުތުމުގެ ވިސްނުމެއް ނެތްކަމަށާއި މިހާރު ލިބިފައިވާ ފުރުޞަތުގެ ބޭނުން އެންމެ ރަނގަޅަށް ހިފުމަކީ އޭނާ އެންމެ ބޭނުންގޮތްކަމަށް ބުންޏެވެ. އެހެންނަމަވެސް، ޔޫރޯ އަށް ފަހު ވާނެގޮތެއް ބުނަން ނޭނގޭކަމަށް ބުންޏެވެ.\n"ޔޫރޯގައި ޓީމުގެ ފަރާތުން ފެނިގެންދާ ކުޅުމަށްފަހު އިތުރަށް މަޑުކުރާނެކަން ޔަގީންވާނީ. އެ ނިންމުމަކީ އަހަރެންގެ ބާރުގެ ދަށުގައި އޮތް ކަމެއް ނޫން. މީގެކުރީން ވެސް އަހަރެމެން ދެ މުބާރާތެއްގެ ސެމީގައި ކުޅެފީމު. އެ ޓާގެޓަށް ވާސިލްނުވެވިއްޖެނަމަ ނުވަތަ އެއަށްވުރެ ދުރަށް ދެވުނު ނަމަވެސް، ފަހުން ވާނެ ގޮތެއް ބުނަން ނޭނގޭ." ސައުތުގޭޓް ބުންޏެވެ.


Masjid al-Aqsa Ah Vadhe Namaadhu Kuran Thibi Muslimun Thakeh Raheenu Kohfi - Vaguthu\nމަސްޖިދުލް އަޤްސާއަށް ވަދެ ނަމާދުކުރަން ތިބި މުސްލިމުންތަކެއް ރަހީނުކޮށްފި\nއިސްރާއިލްގެ ހައްދުފަހަނައަޅާފައިވާ ސިފައިން ހިނގި އޮޕަރޭޝަނެއްގެ ތެރެއިން ފަލަސްތީނަށް ނިސްބަތްވާ މުސްލިމުންތަކެއް، ނަމާދު ކުރަން ތިއްބައި ރަހީނުކޮށްފައިވާ ކަމަށް، ރިޕޯޓްތައް ބުނެފިއެވެ.\nރިޕޯޓްތައް ބުނާގޮތުގައި، އިސްރާއިލް ސިފައިން މި ޖަރީމާ ހިންގާފައިވަނީ ފަލަސްތީނުގެ ފޭރިގަނެފައިވާ ޤުދުސްގައެވެ. އެގޮތުން ތިން މީހަކު ރަހީނުކޮށްގެން ގެންގޮސްފައިވާއިރު، ހަމަނުޖެހުން ހިންގައި ގިނަ ބަޔަކަށް ސިފައިން ވަނީ އަނިޔާކޮށްފައެވެ.\nމަސްދަރުތަކާއި ޙަވާލާދީ ނޫސްތަކުން ބުނީ، އިސްރާއީލުން ރަހީނުކުރި މުސްލިމުންގެ ތެރޭގައި ހިމެނެނީ، އިސްރާއީލުގެ އަނިޔާވެރި ޖަރީމާތަކާއި ދެކޮޅަށް އަޑުއުފުލުމަށް ބާއްވާ އެއްވުންތަކުގައި އެންމެ އިސް ސަފުގައި ޙަރަކާތްތެރިވާ ބައެއް ކަމަށެވެ. އިސްރާއިލް ސިފައިން ރަހީނުކުރި މީހުންގެ ތެރެއިން އެކަކީ، އިސްރާއިލް ސިފައިންގެ އައްދަށުގައި އެތައް އަހަރެއް ވަންދެން މީގެ ކުރިންވެސް ހިފަހައްޓާފައިވާ މީހެއް ކަމަށް ވެއެވެ.\nއިސްރާއިލް ސިފައިން މި ތިން މީހުން ރަހީނުކޮށްގެން ގޮސްފައިވަނީ، އެމީހުން މާތްވެގެންވާ މަސްޖިދުލް އަޤްސާގައި ނަމާދުކުރަން ތިއްބައި މިދިޔަ އަންގާރަ ދުވަހުގެ ދަންވަރުގެ ވަގުތެއްގައެވެ.\nއިސްރާއީލުން ދަނީ، އެޤައުމުން ހިންގާ ޖަރީމާތަކާއި ދެކޮޅަށް ތެދުވާ ފަލަސްތީނުގެ ރައްޔިތުންނާއި މެދު އަނިޔާވެރިވެ އެފަރާތްތައް ޝަހީދުކޮށްލުމުގެ މަސައްކަތް ކުރަމުންނެވެ. އެގޮތުން އިސްރާއީލުން ކަނޑައަޅާފައިވާ ބޯޑަރު ސަރަޙައްދުގައި ސްނައިޕަރުން ފޯރިމަރަމުންދާއިރު، އެސަރަޙައްދަށް ޖަމާވާ މީހުންގެ ތެރެއަށް ސިފައިން ދަނީ އިންޒާރު ދިނުމެއް ނެތި ބަޑި ޖަހަމުންނެވެ.\nޖޫން 15, 2018 - 13:48\nޔާ ﷲ މި މުސީބާތުން ފަލަސްތީނު ރައްޔިތުން އަވަހަށް ސަލާމަތް ކޮށްދެއްވާފާންދޭވެ


Airport ah salamaiyvumah gos thibi meehunnah amazkoh dhin hamalagai 13 maru\nއެއާޕޯޓްކައިރީ ދިން ހަމަލާގައި ޒަހަމްވި މީހަކު ސްޓްރެޗާގައި ގެންދަނީ- ފޮޓޯ: އޭއެފްޕީ\nއެއާޕޯޓަށް ސަލާމަތްވުމަށް ގޮސް ތިބި މީހުންނަށް އަމާޒުކޮށް ދިން ހަމަލާގައި 13 މަރު\n26 އޯގަސްޓް 2021 - 23:08:05\nއަފްގާނިސްތާންގެ ވެރިރަށް ކަބުލްގެ އިންޓަނޭޝަނަލް އެއާޕޯޓަށް ބޭރުގައި ތިބި މީހުންނަށް އަމާޒުކޮށް ދިން ހަމަލާއެއްގައި 13 މީހަކު މަރުވެއްޖެއެވެ.\nތާލިބާން އޮފިޝަލަކާއި ހަވާލާދީ އަލްޖަޒީރާއިން ރިޕޯޓްކުރާ ގޮތުގައި ކަބުލް އިންޓަނޭޝަނަލް އެއާޕޯޓް ބޭރުގައި ބާރުގަދަ ދެގޮވުމެއް ގޮއްވާލައިފައި ވެއެވެ. އެ ދެ ހަމަލާގައި މިހާތަނަށް 13 މީހަކު މަރުވެފައިވާ ކަމަށް ތާލިބާނުން ބުނެއެވެ.\nބުރާސްފަތި ދުވަހު ދިން މިހަމާލާގައި އެމެރިކާގެ އަސްކަރިއްޔާގެ ބައެއް އޮފިސަރުން ވެސް މަރުވެފައިވާ ކަމަށާއި އެތައް އޮފިސަރުންނެއް ޒަހަމްވެފައިވާ ކަމަށް ޕެންޓަގަންއިން ބުނެއެވެ.\nމަރުވި 13 މީހުންގެ ތެރޭގައި ކުޑަކުދިންވެސް ހިމެނޭކަމަށް ތާލިބާންގެ އޮފިޝަލު ބުނެއެވެ.\nކަބުލްގެ މައި އެމަޖެންސީ ހޮސްޕިޓަލުން ކުރި ޓްވީޓެއްގައި ބުނީ މިހާތަނަށް ޒަހަމްތަކާއެކު 60 މީހުން އެ ފެސިލިޓީއަށް ގެނެސްފައިވާ ކަމަށެވެ.\nދެ ގޮވުން ގޮވާފައިވާއިރު އެތަނުން އެއް ގޮވުން ގޮވާފައިވަނީ އެއާޕޯޓްގެ އައްބޭ ގޭޓް ކައިރީ ކަމަށާއި ދެން ގޮވި ގޮވުން ގޮވާފައިވަނީ އެއާޕޯޓް ކައިރީ ހުންނަ ބަރޮން ހޮޓެލް ކައިރީ ކަމަށް ޕެންޓަގަންގެ ސްޕޯކްސްޕާސަން ޖޯން ކާބީ އަލްޖަޒީރާއަށް ބުނެފައިވެއެވެ.\nމިހާތަނަށް ބެލި ބެލުމުން ބޮޑަށް ބެލެވެނީ ހަމަލާއަކީ ޖާނުފިދާއުވެގެން ދިން ހަމަލާއެއް ކަމަށް އޭނާ ބުނެއެވެ.\nކަބުލް އެއާޕޯޓް ކައިރީ ހަމަލާތަކެއް ދީފައި މިވަނީ އެމެރިކާއާއި ހުޅަނގުގެ ގައުމުތަކުން އެއާޕޯޓް ކައިރިއަށް އެގައުމުތަކުގެ މީހުން އެއް ނުވުމަށް ގޮވާލައިފައިވަނިކޮށެވެ. ހަމަލާ ދިނުމުގެ ކުރިން އިސްލާމިކް ސްޓޭޓް (އައިއެސް) އިން އެފަދަ ހަމަލާއެއް ދޭން އުޅޭ ކަމުގެ މައުލޫމާތު ލިބިފައިވާކަމަށް އެގައުމުތަކުން ބުނެފައިވެއެވެ.


SunOnline: Covid booster dose jehi meehunge adhadhu 12,000 ah\nފާޠިމަތު ނަޒީފާ އަޙްމަދު 02 Dec 2021, 12:11\nއެއާޕޯޓް ޕާސް ހޯލްޑަރުންނަށް އަމާޒުކޮށްގެން ކޮވިޑް19 އިން ރައްކާތެރިވުމަށް ވެކްސިން ޖެހުމަށް އެމްއޭސީއެލް އިން ޖިންގި ޕްރޮގްރާމްގެ ތެރެއިން -- ސަން ފައިލް ފޮޓޯ/ ފަޔާޒު މޫސާ\nރާއްޖޭގައި ކޮވިޑް ވެކްސިންގެ ބޫސްޓާ ޑޯޒް ޖެހި މީހުންގެ އަދަދު 12،000 އަށް އަރައިފިއެވެ.\nހެލްތް ޕްރޮޓެކްޝަން އޭޖެންސީ (އެޗްޕީއޭ) އިން އެންމެ ފަހުން އާއްމުކުރި ތަފާސްހިސާބުގައިވާ ގޮތުން، މިހާތަނަށް 12،193 މީހުން ވަނީ ބޫސްޓާ ޑޯޒް ޖަހާފައެވެ.\nރާއްޖޭގައި ކޮވިޑް ވެކްސިންގެ ބޫސްޓާ ޑޯޒް ޖަހަން ފަށާފައި ވަނީ މިދިޔަ އޮގަސްޓު މަހުގެ ތިންވަނަ ދުވަހުން ފެށިގެންނެވެ.\nއެޗްޕީއޭއިން ބުނި ގޮތުގައި މިވަގުތު ބޫސްޓާ ޑޯޒް ޖަހައިދެނީ ހަމައެކަނި އެޕޮއިންޓްމަންޓް އުސޫލުންނެވެ.\nއެގޮތުން ހުޅުމާލޭ ހޮސްޕިޓަލާއި ދަމަނަވެށީގައި މެންދުރު 1:00ން 3:00ށް ބޫސްޓާ ޑޯޒް ޖަހައިދޭއިރު އައިޖީއެމްއެޗުން ބޫސްޓާ ޑޯޒް ޖަހައިދޭނީ ހެނދުނު 10:00ން މެންދުރު 2:00 އަށެވެ.\nމިވަގުތު ބޫސްޓާ ޑޯޒް ޖެހޭނީ ފްރޮންޓްލައިންގައި މަސައްކަތް ކުރާ ސިއްހީ ހިދުމަތްތެރިންނާއި 50 އަހަރުން މަތީގެ މީހުންނާއި ދިފާއީ ނިޒާމު ބަލިކަށި މީހުންނަށެވެ.\nދިފާއީ ނިޒާމު ބަލިކަށި މީހުންގެ ތެރެއިން ބޫސްޓާ ޖެހޭނީ ހަށިގަނޑުގެ ގުނަވަނެއް ބަދަލުކޮށްފައިވާ މީހުންނާއި ހަށިގަނޑުގެ ދިފާއީ ބާރު ދެރަކުރާ ފަދަ ބައެއް ބޭސްތައް ބޭނުންކުރާ މީހުންނަށެވެ.\nމީގެ އިތުރުން ދިގު މުއްދަތަކަށް ސްޓެރޮއިޑްގެ ބާވަތްތައް ބޭނުންކުރާ މީހުންނާއި ގަވައިދުން ޑައިލިސިސް ހަދާ މީހުންނާއި، ކެންސަރު ބައްޔަށް މިހާރު ފަރުވާ ހޯދަމުން އަންނަ ނުވަތަ ފަރުވާ ނިމި އަހަރެއް ނުވާ މީހުންގެ އިތުރުން އިސްކޮޅާ އަޅާ ބަލާއިރު ބަރުދަން ނުވަތަ ބީއެމްއައި 40 އަށްވުރެ މަތި މީހުންނަށްވެސް ބޫސްޓާ ޖެހޭނެއެވެ. އަދި ހަކުރު ބަލީގެ ސަބަބުން ގުނަވަނަކަށް ގެއްލުންވެފައިވާ މީހުންނާއި، އުމުރުން ދުވަސްވުމުގެ ސަބަބުން ނުވަތަ ބައްޔެއްގެ ސަބަބުން އެނދުމަތިވެފައިވާ މީހުންނާއި ހިތުގެ ބަލިތަކަށް ފަރުވާ ކުރާ މީހުންނަށް ވެސް ބޫސްޓާ ޑޯޒް ޖެހޭނެއެވެ.\nހަމައެއާއެކު ފުއްޕާމޭގެ ބައްޔެއްގެ ސަބަބުން އޮކްސިޖަން ތެރަޕީގެ ފަރުވާ ދޭން ޖެހޭ މީހުންނާއި ސީއޯޕީޑީ، ބްރޮންކިއެކްޓަސިސް، ސިސްޓިކް ފައިބްރޯސިސް، އިންޓަސްޓިޝިއަލް ލަންގް ޑިޒީސް ފަދަ ފުއްޕާމޭގެ ބައްޔަށް ފަރުވާ ކުރާ މީހުންނަށްވެސް ބޫސްޓާ ޖެހޭނެއެވެ.\nބޫސްޓާ ޑޯޒް ޖެހެނީ ހަމައެކަނި އެޕޮއިންޓްމަންޓް އުސޫލުން ކަމަށްވީ ނަމަވެސް، ސިނޮފާމް އާއި އެސްޓްރާޒެނެކާ ވެކްސިންގެ ޑޯޒް ފުރިހަމަކޮށްފައި ނުވާ މީހުންނަށް ބައެއް ސެންޓަރުތަކަށް ގޮސްގެން ވެކްސިން ޖެހެއެވެ.\nމިވަގުތު ސިނޮފާމް ވެކްސިން ޖަހައިދެނީ ހަމައެކަނި ސެނެހިޔާއިން، ކޮންމެ ދުވަހެއްގެ ހެނދުނު 8:30ން 9:30 އަށެވެ.\nއެސްޓްރަޒެނެކާ ވެކްސިން ފަސް ތަނަކުން ޖެހޭނެއެވެ. އެއީ ދަމަނަވެއްޓާއި ސެނެހިޔާ ހޮސްޕިޓަލާއި އައިޖީއެމްއެޗާއި ހުޅުމާލޭ ހޮސްޕިޓަލާއި ވިލިމާލޭ ހޮސްޕިޓަލެވެ.\nދަމަނަވެށިން ވެކްސިން ޖަހައިދެނީ ހަމައެކަނި އެޕޮއިންޓްމަންޓް އުސޫލުން، މެންދުރު 1:00ން 3:00އަށެވެ.\nސެނެހިޔާއިންވެސް ހަމައެކަނި އެޕޮއިންޓްމަންޓް އުސޫލުން ހެނދުނު 10:00ން 12:30ށް އެސްޓްރަޒެނެކާ ވެކްސިން ޖަހައިދޭއިރު ވިލިމާލޭ ހޮސްޕިޓަލުން ކޮންމެ އަންގާރަ ދުވަހެއްގެ ހެނދުނު 9:00ން 1:00ށް އެސްޓްރަޒެނެކާ ޖަހައިދޭނީ ހޮސްޕިޓަލުން ދޫކުރާ އެޕޮއިންޓްމަންޓަށެވެ.\nއައިޖީއެމްއެޗުން ކޮންމެ ހޮނިހިރު، އާދީއްތަ އަދި ހޯމަ ދުވަހެއްގެ ހެނދުނު 10:00ން މެންދުރު 2:00ށް އެޕޮއިންޓްމަންޓް އުސޫލުން އެސްޓްރަޒެނެކާ ވެކްސިން ޖަހައިދެއެވެ. އަދި ހުޅުމާލޭ ހޮސްޕިޓަލުން އެޕޮއިންޓްމަންޓް އުސޫލުން އަދި ހޮސްޕިޓަލަށް ގޮސްގެން އެސްޓްރަޒެނެކާ ވެކްސިން ޖެހޭނީ ހެނދުނު 9:30ން 10:30އަށެވެ.\nމިހާތަނަށް ރާއްޖޭގައި 395،781 މީހުން ކޮވިޑް ވެކްސިންގެ ފުރަތަމަ ޑޯޒް ޖަހާފައި ވާއިރު، ދެވަނަ ޑޯޒް ޖަހާފައި ވަނީ 364،082 މީހުންނެވެ.


Noorul-islam.NET :: ޞުލްޙަ ޙުދައިބިއްޔާ އަދި މާތްﷲ ރުއްސުން ލެއްވި ޖުންދަލްއާއި އަބޫ ބުޞެއިރުގެ ވާހަކަ\nލިޔުއްވީ : ފަޟީލަތުއްޝައިޚް އިބްރާހީމް ރުޝްދީ\nހިޖުރައިން ހަވަނަ އަހަރު ސައްޔިދުލް މުރުސަލީން މުޙައްމަދު ޞައްލަﷲ ޢަލައިހި ވަސައްލަމް ޢުމްރާ ކުރެއްވުމުގެ ނިޔަތުގައި މައްކާއަށް ވަޑައިގަތުމަށް ދަތުރުފުޅު ފަށްޓަވައިފިއެވެ. މިޚަބަރު މައްކާގެ މުޝްރިކުންނަށް ލިބުނެވެ. މިޚަބަރަކީ އެމީހުންގެ ދެރަކަމާއި ނިކަމެތިކަން މީހުންގެ ކުރިމަތީގައި ހާމަވެގެންދާނެ ކަމެކެވެ. އެހެން ކަމުން އެބައިމީހުން މިކަން ގަދަ ބާރުން ކަމުގައި ވިޔަސް މަނާ ކުރުމަށް ޢަޒުމު ކަޑައަޅައި ނިކުމެއްޖެއެވެ. މީގެސަބަބުން ޙުދައިބިއްޔާ އޭ ކިޔޭ ހިސާބުގައި އެކަލޭގެފާނަށް މަޑުކޮށްލައްވަން ޖެހިވަޑައިގަތެވެ. އެކަލޭގެފާނުންގެ އަރިހުގައި ތިއްބެވީ އެކަލޭގެފާނަށްޓަކައި ޤުރުބާން ވާން ތައްޔާރައް ތިއްބެވި މިތުރު އަޞްޙާބުންނެވެ. އެކަލޭގެފާނަށްޓަކައި ފުރާނަ ދުއްވާލުމަކީ ފަޚުރެއް ކަމުގައި އެބޭކަލުން ދެކެވަޑައިގަންނަވައެވެ. ކަން މިހާހިސާބަށް ދިއުމުން މިބޭކަލުންތައް ހަގުރާމަ ކުރުމަށް ތައްޔާރުވެ ވަޑައިގެންފިއެވެ. އެކަމަކު މާތްޞާޙިބާ މައްކާގެ އަހުލުވެރީންނާ ހަގުރާމަ ކުރެއްވުމަކަށް ރުހިވަޑައެއް ނުގެންނެވި އެވެ. އެބައިމީހުންނާ ޞުލްޙަވެރި ވެވަޑައިގަތުމަށް އެދިވަޑައިގެންނެވިއެވެ. ހިތްވަރުގަދަ އަބްޠާލުން ތަކެއްގެ ގޮތުގައި މިތުރު އަޞްޙާބުން ހަގުރާމައަށް ތައްޔާރު ވެވަޑައިގެން ތިއްބާވެސް މައްކާގެ މުޝްރިކުން ޞުލްޙަޔަށް ޓަކައި ހުށަހެޅި، މުސްލިމުންގެ ނިކަމެތިކަން ހާމަވާ ހުރިހާ ޝަރުޠު ތަކަކަށް އެއްބަސްވެ ވަޑައިގަތެވެ. މިތުރު އަޞްޙާބުން މިކަމާ ވަރަށް ބޮޑަށް ނުރުހުން ތެރިވެ ވަޑައިގަތެވެ. އެކަމަކުވެސް މާތްޞާޙިބާގެ ނިންމެވުމާ ދެކޮޅު ހެދޭކަށް ނެތެވެ. އެބޭކަލުންނީ އެކަލޭގެ ފާނަށް ޓަކައި ފިދާ ވުމަށް ތައްޔާރަށް ތިއްބެވިބޭކަލުންނެވެ. އިރުޝާދުފުޅަށް ބޯލަބައި ކިޔަމަން ގަތުން ފިޔަވައި އެހެން ގޮތެއް ނެތެވެ. ސައްޔިދުނާ ޢުމަރުބިނިލް ޚައްޠާބު ފަދަ ބޭކަލުންނަށްވެސް ޖެހިވަޑައިގަތީ ނުރުހުން ތެރިކަމާ އުދާސް ކަމުންހިތްޕުޅު ފުރިބާރުވެފައި ވިކަމުގައި ވިޔަސް އިޠާޢަތާއެކު އިސްތަށި ފުޅު ތިރި ކުރައްވާށެވެ. މިދެންނެވުނު ޞުލްހައިގެ އެއްބަސް ވުމުގެ ޝަރުޠު ތަކުގެ ތެރެއިން ޝަރުޠެއްގައި ވެއެވެ." މައްކާގެ އަހުލުވެރީން ގެތެރެއިން މީހަކު އިސްލާމްދީން ޤަބޫލު ކޮށް މަދީނާއަށް ހިޖުރަކުރި ކަމުގައި ވިޔަސް އެމީހަކު އަބުރާ މައްކާއަށް ފޮނުއްވަން ވާނެއެވެ. މަދީނާގެ އަހުލު ވެރީންގެތެރެއިން މީހަކު ނުވަތަ ހިޖުރަ ކޮށްފައިވާ މައްކާގެ އަހުލުވެރީންގެ ތެރެއިން މީހަކު މުރުތައްދުވެ މައްކާއަށް އެބުރި އައި ކަމުގައި ވިޔަސް އެމީހަކު އަނބުރާ މަދީނާއަށް ނުފޮނުއްވުން ވެސް ހިމެނެއެވެ. އާދެ! މިޞުލްޙައިގެ އެއްބަސްވުން ލިޔެ އަދި ނުނިމެނީސް މާﷲ ރުއްސުންލެއްވި އަބޫޖުންދަލް ގެ މައްސަލަ ކުރިމަތި ވެއްޖެއެވެ. މިކަލޭގެފާނަކީ އިސްލާމްދީން ޤަބޫލުފުޅު ކުރެއްވުލުގެ ނަތީޖާއެއްގެ ގޮތުން މައްކާގެ މުޝްރިކުން ދަގަޑު ހިލި ހިލާ އިން ހައްޔަރުކޮށް ބާއްވާފައި އެކި އެކި އަނިޔާތައް ކުރަމުން ގެންދެވި އަޞްޙާބު ބޭކަލެކެވެ. އާދެ! ހިލި ހިލާތަކާއެކު ވެއްޓެމުން ބިން މަތީގައި ފޮރޮޅެމުން މުސްލިމުންނާ ހަމަޔަށް މިޙާލަތު ގައި ވެސް އާދެވިއްޖެ ނަމަ މި ވޭންތަކާ ދުއްތުރާލުން މިންޖު ވެދާނެ ކަމުގެ ފޮނި އުންމީދުގައި ވަޑައިގެންފިއެވެ. މިޞުލްޙައިގެ އެއްބަސް ވުމުގައި ވަކީލެއްގެ ބައި އަދާކުރެއްވި ﷲރުއްސުން ލެއްވި އަބޫޖުންދަލްގެ ބައްޕަ ސުހައިލު އެވެ. މިބައްޕާފުޅު މައްކާ ފަތަޙު ކުރެއް ވުމާޖެހެންދެން ވެސް އިސްލާމްވެ ވަޑައެއްނުގަންނަވައެވެ. އެކަލޭގެފާނުން އިސްލާމްވެ ވަޑައިގެންނެވީ މައްކާ ފަތަޙަ ކުރެއްވި ދުވަހު ގައެވެ. އާދެ! މިބައްޕާފުޅު މިސުހެއިލު އޭނަގެ ދަރިފުޅު އަބޫޖުންދަލްގެ ހަށިކޮޅުގައި ވަރަށް ބާރަށް ތެޅިއެވެ. އަދި އަނބުރާ ގެންދިއު މަށް ބާރު އަޅާއި މަސައްކަތް ކުރިއެވެ. އުއްމަތުގެ މާތް ޞާޙިބާ ޙަދީޘު ފުޅު ކުރެއްވިއެވެ. ޞުލްޙައިގެ އެއްބަސްވުން އަދި ނުނިމޭތީ އެއަށްޢަމަލު ކުރާކަށް ނުޖެހޭނެއެވެ. އެކަމަކުވެސް އެބައިމީހުން ދޫނުކޮށް އެބަހުގައި ހިފައި ފިއެވެ. ރަސޫލުﷲ ޞައްލަﷲ ޢަލައިހި ވަސައްލަމް ވަރަށް ފުންއަސަރު ފުޅަކާ އެކު ޙަދީޘުލުޅު ކުރެއްވިއެވެ. މީހަކު ތިމެންކަލޭގެ ފާނުންގެ ފަރާތް ޕުޅަށް އައުމަށް އެދެނީއެވެ. އެކަމަކު އެބައިމީހުން ދެކޮޅު ހަދަނީ އެވެ. އެއްގޮތަކަށް ވެސް ޤަބޫލެއް ނުކުރިއެވެ. އަބޫ ޖުންދަލް ރަޟިޔަﷲ ޢަންހު މުސްލިމުންނަށް ގޮވާލައްވާފައި ތިމެންކަލޭގެފާނުން މިވަނީ އިސްލާންދީން ޤަބޫލުކޮށްފައެވެ. އަދި އެއިގެ ސަބަބުން ތަޙައްމުލް ކުރަން އުދަގޫ މުޞީބާތް ތަކަށް ކެތްތެރިކަން ކުޑަވެފައެވެ. އެކަމަކުވެސް އެއްވެސް ކަހަލަ އެހީ ތެރިކަމެއް ނެތި އަބުރާ ފޮނުވާލެވެނީއެވެ. އިތުރު މުޞީބަތާއި ދުއްތުރާލަށެވެ. އެވަގުތު މުސްލިމުންގެ ހިތްތަކަށް ކުރިއަސަރު ހިތްތަކަށް ލިބިގެންދިޔަ ވޭންތައް ޤަލަމަކުން ދުލަކުން ތަޢުބީރެއް ނުކުރެވޭނެ އެވެ. އެވަގުތު އެހިތްތަކުގެ ޙާލަތު މޮޅަށް ދެނެވޮޑިގަން ނަވާނީ ހަމަ އެކަނި އެހިތްތަކުގެ ވެރި މާތް ﷲއެވެ. ކުރާނެ އެއްވެސް ކަމެއްނެތެވެ. ރަޙުމަތުއްލިލް ޢާލަމީންގެ އަގުމާތްވި އިރުޝާދެވެ. އެކަލޭގެފާނުން އަބޫޖުންދަލް އަށް ހިތްވަރު ދެއްވިއެވެ. ކެތްތެރިވެ ވަޑައިގަތުމަށް ވަޞިއްޔަތް ކުރެއްވިއެވެ. އަދި ވަރަށް އަވަސް މުއްދަތެއް ގައި މާތްﷲ އެކަލޭގެފާނަށްޓަކައި މަގުހުޅުއްވާ ދެއްވާނެ ކަމަށް ޙަދީޘު ފުޅު ކުރެއްވިއެވެ.<?xml:namespace prefix = "o" />\nއާދެ! ތިން މީހުން ވަރަށް އެކުވެރި މާޙައުލެއްގައި މައްކާއަށް ދިއުމުގެ މަގު ކަޑައްތުކުރަމުން ދިޔައެވެ. މިވަގުތު ދެކޮޅުވެރިކަން އުފެދިފައި ވިކަމުގައި ވިޔަސް މިމީހުންނަކީ އެއްބަޑު އެއްބަފާ ބައެއްހެން އިހަށް ދުވަހާ ޖެހެންދެން އުޅެމުން އައި ބައެކެވެ. ދެކެވުނު ވާހަކައެއްގައި އަބޫބުޞެއިރު އެދެމީހުންގެ ތެރެއިން އެކެއްގެ ކަޑީގެ ތަޢުރީފު ކުރަން ފައްޓަވައިފިއެވެ. ވަރައްމޮޅު ރީތި ކަޑިއެއްކަމުގައި ދެންނެވިއެވެ. ބޮޑާ ކަމުން ސިފަ ލިބިފައިވާ ކޮންމެ މީހަކުވެސް އެމީހެއްގެ ތަޢުރީފު ކުރަން ފަށާއިރަށް ވައި ހަންނާޅި އަކަށް ވައި އެޅުމުން ފުފޭ ބީދައިން ފުފި ގަންނާނެ އެވެ. މިގޮތުން މީނާވެސް ވަރަށްގަޔާ ވެލާފަ ކަޑި އުރައިން ދަމާފަ އަމިއްލަޔަށްވެސް އެކަޑީގެ މޮޅު ކަމުގެ ވާހަކަ ދައްކަން ފަށައިފިއެވެ. އަދި އެކަޑިން މޮޅު ތަޖުރިބާ ތައް ވެސް އޭނާ ކޮށްފައި ވާކަމަށް ބުނަމުން ކަޑި އަބޫބުޞެއިރުގެ އަތަށް ދީފިއެވެ. އެވަގުތު އަބޫބުޞެއިރު ވެސް އެމޮޅުކަޑިން ތަޖުރިބާއެއް ކޮށްފިއެވެ. އެއީ ކަޑީގެ ވެރިމީހާގެ ބޯ ދުއްވާލީއެވެ. سبحان الله! ދެވަނަމީހާ އަށް މިމަންޒަރު ފެނުމުން އޭނަގެ ފައިތިލަދަށުން ބިންގަޑު ދެމިގެން ދިޔަކަހަލަ އެވެ. ދެވަނަ ތަޖުރިބާ އަކަށް ވާނީ އޭނާކަން ޔަޤީންވާން ފެށިއެވެ. އެހެން ކަމުން ސަލާމަތް ވުމަށް ދުއްވައިގަތެވެ. ދުވެއައިގޮތަށް އައީ މަދީނާއަށެވެ. އަދި މާތްޞާޙިބާގެ އަރިޔަހަށް އައިސް އޭނާގެ އެކުވެރިޔާ މަރުވި ވާހަކައާއި ދެވަނަ ނަމްބަރަކީ އޭނާކަން ޔަޤީންވާތީ ދުވެފާ އައީކަމަށް ދެންނެވިއެވެ. އިރުކޮޅެއް ފަހުން އަބޫބުޞެއިރު ވެސް ވަޑައިގެންފިއެވެ. އަދިމާތް ޞާޙިބާގެ އަރިހުގައި ދެންނެވިއެވެ. ކަލޭގެފާނު ކަލޭގެފާނުގެ ވަޢުދު ފުޅު ފުރިހަމަ ކުރައްވައިފިއެވެ. އަޅުގަޑު އަބުރާ މައްކާއަށް ފޮނުއްވައިފިއެވެ. އަޅުގަޑު ޒިންމާ ވާންޖެހޭ ބާވަތުގެ އެއްވެސް ޢަހުދެއް އަޅުގަޑާއި އެބައި މީހުންނާ ދޭތެރެއަކު ނޯއްނާނެއެވެ. އަޅުގަޑު ކުރިކަމެއް ކޮށްފައި ވާނީ އެބައިމީހުން އަޅުގަޑު އަޅުގަޑުގެ ދީނުން ދުރުކުރުމަށް ކަމަރުތޯޅު މަސައްކަތް ކުރާތީއެވެ. މާތްޞާޙިބާ ޙަދީޘުފުޅު ކުރެއްވިއެވެ. ހަގުރާމައިގެ ހުޅު ރޯވާން އުޅެނީއެވެ. މިކަން ހުއްޓުވާނެ އެހީތެރިޔަކު ވެއްޖެ ނަމަ ކިހާރަގަޅު ތޯއެވެ؟ އެހެން އެކަލޭގެފާނުން ޙަދީޘުފުޅު ކުރެއްވުމުން އަނެއްކާވެސް ތިމެންނަ ބަލައި މީހަކު އަތުވެއްޖެއްޔާ މާތްޞާޙިބާ ތިމެންނަ ފޮނުއްވާނެކަން މާތްޞާޙިބާގެ ބަސްފުޅުން އެގިވަޑައިގެންފިއެވެ. އެހެންކަމުން އަބޫބުޞެއިރު މަދީނާއިން ނިކުމެ ވަޑައިގެން ކަޑުގެ އައްސޭރިފަށުގެ ހިސާބަކަށް ހިގައްޖެއެވެ. ކޮންމެއަކަސް މިޙާދިޘާގެ ޚަބަރު މައްކާގެ އަހުލު ވެރީންނަށް ލިބިއްޖެއެވެ. ފުރަތަމަ ބަޔާން ކުރެވުނު އަބޫޖުންދަލް އަށް މިޚަބަރު ލިބި ވަޑައިގަތުމުން އެކަލޭގެފާނުވެސް މައްކާއިން ފިއްލަވާ ވަޑައިގެން އަބޫބުޞެއިރާއި ގުޅި ވަޑައިގެންފިއެވެ. އޭގެފަހުން މައްކާއިން އިސްލާމްވެ ވަޑައިގަން ނަވާ ކޮންމެ ބޭފުޅަކު ވެސް އިސްލާމްވެ ވަޑައިގެން ފިއްލަވާވަޑައިގެން އެބޭކަލުންނާ އެކުވެ ވަޑައިގަންނަވައެވެ. ކުޑަދުވަސް ކޮޅެއްގެ ތެރޭގައި ފުދޭވަރުގެ ކުޑަ ޖަމާޢަތެއް އުފެދިއްޖެއެވެ. އެސަރަހައްދަކީ ގަސްގަހާގެހި ވަރަށް މަދު، ސަޙަރާ ވައްތަރުގެ ތަނެކެވެ. ބަގީޗާއެއް ވެސް ނެތް ތަނެކެވެ. އެހެންކަމުން ކައިބޮއި އުޅުންވެސް ވަރަށް އުދަގުލެވެ. އުޅުއްވަން ޖެހިވަޑައިގެންފައި ވަނީ ވަރަށްވެސް ނިކަމެތި ބިކަޙާލުގައެވެ. އެހެނަސް މައްކާގެ މުޝްރިކުންގެ ފަރާތުން ލިބެމުންދާ ވޭންދެނިވި ޢަޒާބަށްވުރެ ރަގަޅެވެ. މިކަމުގެ ސަބަބުން މައްކާގެ މުޝްރިކުންގެ ކެއުމާއި ބުއިން ހުއްޓޭ ހިސާބަށް ކަންތައް ހިގައްޖެއެވެ. ޝާމުކަރައިން އަންނަ މައްކާގެ ޤާފިލާތަކާއި މުޤާބަލާކޮށް ހަގުރާމަކޮށް އެތިކޮޅު އަތުލައި ގަންނަނީ އެވެ. މިކަމާ މުޝްރިކުން ވަރަށްބޮޑަށް ކަންބޮޑު ވެއްޖެއެވެ. ކުރާނެކަމެއް ނޭގިގެން އެއްމެ ފަހުން މަދީނާއަށް މައްކާގެ އަހުލުވެރީންގެ ފަރާތުން ޚާއްޞަ މަންދޫބަކު ފޮނުއް ވައިފިއެވެ. ރަސޫލުﷲ ޞައްލަﷲ ޢަލައިހި ވަސައްލަމް ގެ އަރިހުގައި ނިކަމެތި ކަމާ އެކު އިޙްސާން ތެރި ކަމަށް އެދޭޙާލު އެއްބަޑު އެއްބަފާ ވަންތަ ކަމުގެ ޙައްޤު ގައި އެބައިމީހުން އެކަލޭގެފާނުންގެ އަރިއަހަށް ގެންނެވުމަށް އެދި ހުށަހަޅައި ފިއެވެ. އެދި ޞުލްޙައިގެ އެއްބަސް ވުމުގައި ވާ މިމާއްދާ މިގޮތަށް ބަދަލު ކުރެއްވުމަށް ވެސް ހުށަހަޅައިފިއެވެ. އެބައިމީހުންގެ ވިޔަފާރި ޤާފިލާ ތަކަށް މަގު އަމާން ވެގެން ދާނީ އެއިރުން ކަމަށް ވެސް ދެންނެވިއެވެ. އެވަގުތު މާތްޞާޙިބާ ފަތް ކޮޅެއް ލިއުއްވަވާ އެފަތް ކޮޅު އެބޭކަލުންގެ އަރިއަހަށް ފޮނުއްވައިފިއެވެ. މާތްޞާހިބާގެ މިފަތްކޮޅު އެބޭކަލުންނަށް ލިބި ވަޑައި ގަތްއިރު އަބޫބުޞެއިރު ވަނީ މަރުގެ ތުންފަތް މަތީގައެވެ. މާތްޞާހިބާގެ ފަތްކޮޅު އަތް ޕުޅުގައި ވަނިކޮށް ދެމިއޮތުމުގެ ޢާލަމަށް ދަތުރު ކުރައްވައި ފިއެވެ. إنّا لِلّهِ وَإِنَّا إِلَيْهِ رَاجِعُوْنَ.\nއިންސާނާ ޙައްޤު ދީންމަތީގައި ތެދުވެރިކަމާ އެކު ޘާބިތު ކަންމަތީ ދެމިގެން ވާހާ ހިދަކު ކިތައްމެބޮޑު ބާރެއް ކަމުގައި ވިޔަސް އެމީހަކު ގުޑައެއް ނުލެވޭ ނެއެވެ. އިސްލާމުންނަށް އެހީތެރިވެ މަދަދު ދެއްވުމަށް ﷲސުބްޙާނަހޫ ވަތަޢާލާ ވަނީ ވަޢުދު ކުރައްވާފައެވެ. ޝަރުޠަކީ ޙަޤީޤީ އިސްލާމަކަށް ވާނަމައެވެ. ތެދުވެރި މުއުމިނަކަށް ވުމެވެ. وَكَانَ حَقًّا عَلَيْنَا نَصْرُالْمُؤْمِنِيْنَ .


Ramadan mas vakive dhanee eve. | #Dhiislam\nرمضان މަސް ވަކިވެ ދަނީއެވެ.\n8 months ago |0comment| June 23, 2017\nމިމަހަކީ އެމަހަކަށް އަޅުގަނޑުމެން މުސްލިމުން ކޮންމެ އަހަރަކުމެ ކެތްތެރިކަމެއް ނެތި އިންތިޒާރު ކުރާ މަހެކެވެ. އެމަހުގެ މަތިވެރި ކަމުންނެވެ. ޡަވާބާއި ދަރުމަ ފުއްސެވުމާއި ދިންނެވުން އެމަހެއްގައި ލައްވަވާފައިވާ މަހަށް ވާތީއެވެ. ދިނުމާއި ލިބިގަތުމުގެ އުފާވެރި މައްސަރަށް ވާތީއެވެ. އެތަށް ގޮތަކުން ބަލާއިރު رمضان މަހަކީ މުސްލިމުން އެމަހަކާށް އިންތިހާއަށް ލޯބިކުރާ މަހެކެވެ.\nرمضان މަހަށް އަޅުގަނޑުމެން މަރުޙަބާކިއީ އަދި އިހަށް ދުވަހުއެވެ. ނަމަވެސް މިހާރު އަލް ވިދާޢު ކިޔުމުގެ ވަގުތު ގާތް ވެއްޖެއެވެ. ރޯދަ ހިފުމާއި ނަމާދު ޤާއިމް ކުރުމާއި ޤުރުއާން ކިޔެވުމާއި އަދި އެނޫންވެސް ހެޔޮ ޢަމަލު ތަކުން އަޅުގަނޑުމެންގެ އީމާންކަމަށް އާރޯ ކަމެއް ގެނެސްދީފިއެވެ. އަޅުގަނޑުމެންގެ ތެރޭގައި ވާދީނީ ރޫޙު އިތުރު ކޮށްދީފިއެވެ. އަޚްވަންތަކަން ގެނެސް ދީފިއެވެ.\nرمضان މަސް އައުމާއެކު އަޅުގަނޑުމެންގެ ޢަމަލުތަކަށް އައި ބަދަލުތަކަށް ވިސްނާލަމާތޯއެވެ. މިސްކިތްތަށް ފުރި ބާރުވިއެވެ. މިސްކިތުގެ ގޯތި ތެރެ ފުރި މަގުމަތީގައި ވެސް ކޮނޑާއި ކޮނޑު ޖައްސައި ފަޔާއި ފައި ޖެހި ނަމާދުގެ ސަފުތައް އަތުރައިލެވުނެވެ. ހިތްގައިމު މަންޒަރެކެވެ. رمضان މަސް އައުމުން އެހެން މަސްމަހު ފަރުޟު ނަމާދުތައް ނުކުރާމީހުން އެނަމާދުތަށް އޭގެ ވަގުތުގައި އަދާ ކުރެވޭތޯ ގަދަ އަޅައި މަސައްކަތް ކުރެއެވެ. އެހެން މަސްމަހު ހަމައެކަނި ފަރުޟު ކޮށްލައިފައި ނިންމާލާ މީހުން ސުންނަތް ތަށް އަދާކުރަން އާހިތްވަރަކާއެކު މަސައްކަތް ފަށައެވެ. ފަރުޟާއި ސުންނަތް އަދާ ކުރާ މީސްތަކުން އެއަށް ވުރެ ގިނައިން ނަމާދު ކުރެއެވެ. ތަރާވީޙް ނަމާދާއި ރޭގަނޑުގެ ތަހައްޖުދު ނަމާދު ދޫކޮށްނުލައި ކުރެވޭތޯ ބަލައެވެ.\nއޭމުސްލިމް އަޙާއެވެ. އޭ މުސްލިމް އުޙްތާއެވެ. ތިބާއީ ހަމައެކަނި رمضان މަހުގެ އަޅަކަށް ނުވާށެވެ. رمضان މަހުގައި ނަމާދު ކުރި ފަދައިން ނަމާދު ކުރާށެވެ. ޤުރުއާން ކިޔަވާށެވެ. ގިނަގިނައިން ޒިކުރުކުރާށެވެ. ސުންނަތްތަށް އަދާކުރުން ދޫކޮށް ނުލާށެވެ. رمضان މަސް ވަކިވެދިޔަޔަސް ތިބާގެ އީމާން ކަން ތިބާޔާ ވަކިވެ ދިޔަ ނުދޭށެވެ. ތިބާގެ ތަޤްވާވެރިކަން ތިބާޔާ ވަކިވެ ދިޔަ ނުދޭށެވެ. ސަދަޤާތް ދިނުމާއި މީސްތަކުންނަށް ހެޔޮ ފޯރުކޮށް ދިނުން ހުއްޓާނުލާށެވެ. ރޭގަނޑުގެ ވަގުތުތަކުގައި މީސްތަކުން އެބައިމީހުންގެ ތަންމަތިތަކުގައި ނިދާފައި ތިއްބާ ތިބާ، ތިބާގެ އަރާމު ތަންމަތި ދޫކޮށް ހޭލައި ހުރެ ކުރި ތަހައްޖުދު ގެ ރަކުޢަތްތައް ދޫކޮށް ނުލާށެވެ. ޢަފޫ ދެއްވުންއެދި ދެއަތް އުފުލައި ކުރި ދުޢާ ކުރުން ހަނދުމަ ނައްތައި ނުލާށެވެ. ތިބާގެ ދޫ ޒިކުރުން ތެއްމާލި ތެއްމާލުން ދޫކޮށްނުލާށެވެ.\nއޭ މުސްލިމް އަޚާއެވެ. އޭމުސްލިމް އުޙްތާއެވެ. ހެޔޮ ޢަމަލު ކުރަންވީ ހަމައެކަނި رمضان މަހު އެކަންޏެއްނޫނެވެ. رمضان މަހު ކުރާ ހެޔޮ ޢަމަލުގެ ޘަވާބާއި ދަރުމަ އިތުރުވެގެންވެއެވެ. ނަމަވެސް ޘަވާބާއި ދަރުމަ ދެއްވާ ދީލަތި ވަންތަ އިލާހުގެ ހަޞްރަތުން އެކަލާންގެ އަޅުތަކުންނަށް ޓަކައިވާ ދަރުމައާއި ޘަވާބު ހުސްވެގެން ނުދާނެއެވެ. އެއީ ފުޅާވެ ތަނަވަސް ވެގެންވާ ކަންކަމެވެ.\nرمضان މަސް ނިމި އަޅުގަނޑުމެންނާއި ބައްދަލު ކުރަނީ ބަރަކާތް ތެރި ފިތުރު ޢީދެވެ.رمضان މަހުގެ އުފާވެރި ކަމަށްފަހު މުސްލިމުންނާއި ބައަދަލު ކުރާ އުފާވެރި ދުވަހެކެވެ. އެއުފަލުގައި އެކަން މުނާސަބު ކުރުމަށް ދީނުގެ މިން ފަހަނަ އަޅައި ގޮސްގެން ނުވާނެއެވެ. رمضان މަހުގައި ކުރި ހެޔޮ ޢަމަލުތަގެ ޘަވާބާއި ދަރުމަ ފުހެވިގެންދާ ފަދަ ފާހިޝް ޢަމަލުތަކަށް ޢީދުގެ ނަމުގައި އަރައިގަނެގެންނުވާނެއެވެ.\nއެންމެހާ މުސްލިމް އުޙްތުންނެވެ. رمضان މަހަށް ފަހު އަޅުގަނޑުމެން ޝައްވާލް މަހުގެ 6ރޯދަ އެބަހިފަމެވެ. މަތިވެރި ސުންނަތެކެވެ. ދަރުމަޔާއި ޘަވާބު ހުރި ކަމެކެވެ. އަންހެނުންނީ އުޒުރު ވެރިވާ ބަޔެކެވެ. رمضان މަހުގެ ރޯދަވެސް އެއުޒުރުގެ ސަބަބުން ނުހިފި ދޫވެ އެބަދެއެވެ. އުޒުރުވެރި ނުވާނަމަ رمضان ނިންމައި ޖެހިގެން އަންނަ ޝައްވާލް މަހު، ގެއްލުނު ރޯދަތައް ހިފައި ނިންމާލަމާތޯއެވެ؟ ނުވަތަ ވީއެންމެ އަވަހަކަށެވެ. ގެއްލުނު ރޯދައިގެ ޢަދަދު ހަނދުމަ ނެތި ޢާފިލް ވުމުގެ ކުރިންނެވެ.\nނިމި މިދާ رمضان މަހުން އީމާނުގެ ދަރުސްތަށް ލިބިގަންނާށެވެ. ސަދަޤާތް ދިނުމުން ލިބޭ ޘަވާބާއި އުފާވެރިކަމުން ޢބްރަތް ލިބި ގަންނާށެވެ. އަޅުކަން ކުރުމުގައި ދެމި ހުރުމަށް ޢަޒުމް ކަނޑައަޅާށެވެ. رمضانމަހުން އީމާން ކަމަށް ލިބުނު ޖޯޝާއި ފޯރި ދަމަހަށްޓާށެވެ. އެގޮތުގައި ޘާބިތު ވާށެވެ. އެގޮތުގައި ޘާބިތު ކޮށްދެއްވުން އެދި ދުޢާ ކުރާށެވެ.


vnews - H. Hurafa geygai PPM ge aa ofeeheh hulhuvanee\nހ. ހުރަފަ ގޭގައި ޕީޕީއެމްގެ އާ އޮފީހެއް ހުޅުވަނީ\n12 ޖެނުއަރީ 2017\nޕީޕީއެމްގެ ކުރީގެ އޮފީސް ހިންގި އިމާރާތް ހ. ތެމާ-- ވީފޮޓޯ\nބޮޑު ތަކުރުފާނު މަގުގައި ހުންނަ ހ. ހުރަފަ ގޭގައި ޕީޕީއެމްގެ އާ އޮފީހެއް ހުޅުވުމަށް މަސައްކަތް ކުރަމުންދާ ކަމަށް އެޕާޓީގެ މުސްތަޝާރު އަދި ރައީސުލްޖުމްހޫރިއްޔާ އަބްދުﷲ ޔާމިން ފެކްޝަނުން ބުނެފި އެވެ.\nޕީޕީއެމްގެ ނައިބު ލީޑަރު އަދި ރައްޔިތުންގެ މަޖިލީހުގެ ފޮނަދޫ ދާއިރާގެ މެމްބަރު އަބްދުއްރަހީމް އަބްދުﷲ މިއަދު ވިދާޅުވީ އެ ޕާޓީގެ ކެމްޕޭންތަކުގެ މަސައްކަތްތަކާއި ހުރިހާ އިދާރީ މަސައްކަތް ކުރާނެ ތަނަވަސް އާ އޮފީހެއް ހުޅުވަން ތައްޔާރުވަމުން އަންނަ ކަމަށެވެ.\nދެ ބުރީގެ އެ އޮފީސް ރަސްމީކޮށް މިއަދު ހުޅުވަން މަސައްކަތް ކުރި ކަމަށާއި އެހެންނަމަވެސް ބައެއް ބަދަލުތައް އޮފީހަުގެ މޫނު މައްޗަށް ގެންނަން ޖެހުމުގެ ސަބަބުން އަންނަ ހަފްތާއަށް އޮފީސް ހުޅުވުން ފަސްކޮށްފައިވާ ކަމަށްވެސް އޭނާ ވިދާޅުވި އެވެ.\nޕީޕީއެމް ހިންގުން އެ ޕާޓީގެ މުސްތަޝާރު ރައީސް ޔާމީން އާއި ހަވާލުކުރުމަށް ކޯޓުން ޕީޕީއެމްގެ މައްޗަށް އަމުރުކުރުމާއި ގުޅިގެން މީގެ ކުރިން އެޕާޓީގެ އޮފީސް ހިންގަމުން އައި ހ. ތެމާގައި ހުރި އެ ޕާޓީގެ ތަކެތި ވަނީ ނެރެގެން ގެންގޮސްފަ އެވެ. ޕާޓީގެ ބައެއް އިދާރީ ހަރަކާތްތައް ފަހުން ހިނގީ ދަރުބާރުގޭގަ އާއި އެހެން އިމާރާތެއްގަ އެވެ.\nޕީޕީއެމްގެ އެތެރޭގެ ކޯޅުން ބޮޑުވެ ޕާޓީ ދެބައިވެ ދެ ފެކްޝަނަކަށް ޕާޓީ ވަނީ ބެހިފަ އެވެ. އެގޮތުން ޕީޕީއެމްގެ ރައީސް އަދި ކުރީގެ ރައީސް މައުމޫން އަބްދުލް ގައްޔޫމް ވަނީ ޕީޕީއެމް އޮފީސް ކުރިން ހިންގި އިމާރާތް ކަމަށްވާ ހ. ތެމާގައި އެމަނިކުފާނުގެ އޮފީހެއް ހުޅުވާފަ އެވެ.


ވެހޭ ވާރޭ ތެރެއިން…13 – Esfiya – Dhivehi Vaahaka Site\n- by zombie - 32- June 9, 2019\n”އަޔާން އަހަރެން ެއެބަ ވަރަށް ބިރު ގަނޭ އަހަންނަ ށް ހީވަނީ މިރޭ ވަރަށް ބޮޑު ކަމެއް ވާންް އުޅޭ ހެ ން.. ހިތް ބުނަނީ މިރޭ ބީޗަށް ގޮސްފިއްޔާ…”އި ޝާއަށް ބުނެވުނީ އެހިސާބަށެވެ.”ނޯ އިޝާ.. އަހަރެ ން ހުރިއްޔާމުން އެއްވެސް ކަމެއް ނުވާނެ…”އަޔާން އިޝާގެ ތުންފަތުގައި ޝަހާދަަ އިނގިލި ޖައްސާލިއެ ވެ. ”ޕްލީޒް އަޔާން މިރެއަކު ނޫން. އަހަންނަށް އޭ ރު އޯކޭ އޭ ބުނެވުނީމަ އެ ހުރިހައި އެއްޗެއް ހިތަ ށް އަރަންފެށީ… އަޔާން ކިރިޔާެވެސް އަހަރެން ބުނާ ބަހެއް އަހަންޏާ މިރޭ.. ނުދޭ.. މިއޮށް ވެހޭ ވާރޭ ތެރެއިން އަހަރެން އަޔާން ގެއްލޭކަށް ބޭނުމެއް ނޫން. ޕްލީޒް.. އަހަރެން އަޔާންދެކެ ލޯބި ވަން.. އަޔާންއަށް އެކަން ނޭނގުނަސް..އަހަރެން އަޔާން މި ވާރޭ ތެރެއަށް ފޮނުވާކަށް ބޭނުމެއްް ނޫ ން…. އަޔާން އައި ލަވް ޔޫ ވެރީ މަޗް..” އިޝާ ވާހަކަ ނިންމާލިއިރު މަޑު ގިސްލުމުގެ އަޑުު އިވިގެ ން ދިޔައެވެ.”އިޝާ އިރާދަ ކުރެއްވިއްޔާ ގޮތެއް ނު ވާނެ އަހަރެން އިޝާއަށްޓަކައި މިރޭ ނުދާނަން… އިޝްް މިރޭ އހަރެން ހަނދާނަކުން ނުދާނެ އަބަދު ވެސް އިންނާެނެެ ވެހޭ ވާރޭ ތެރެއިން މި ނަމުންް ލޭބަލް ވެފަ.. އެއީ މިއަދު އަހަންނަށް އިޝާގެ އާ ބަސް ލިބިއްޖެ…. އައިމް ސޯ ހެޕީ…” އަޔާން ހީ ލަމުން ބުނެލިއެވެ. ”ދެން އުޅޭ ނިދަން މާދަމާ އަވަހަށް ހޭލަން ޖެހޭނެއްނު…” އިޝާ އެހެން ބުނުމުން އަޔާން ހޫމް އަޅުވާލުމަށްފަހު ނިދަން އޮށޯ ތެވެ.\nއައު ދުވަހަކަށް އިރު އެރީއެވެ. އާދައިގެ މަތިން އި ޝާ އާއި އަޔާން ތައްޔާރު ވަމުން ދިޔައީ ސްކޫލަށް ދާާްން ތައްޔާާރު ވަމުންނެވެ. އަޔާން އަތް ދިގު ކަޅު ގަމީސް ވަނީ މުށި ކުލައިިިިގެ ޖިންސަ ކާއެކު ބެގީ ކުރެވިފައެވެ. ރަތް ކުލައިގެ ޓައީގައި އަޔާން ފެންނައިރު ހަރުދަނާކަން ފެނެެއެވެ. އިޝާ ކަޅު ކުލައިގެ ބޮޑު ބަޓަފްލައި ހެދުމަކާއެކު މޫނު އަޅައިފާ ވުމުން ފެންނަނީ މަޑު މުށި ކުލައިގެ ރީތި ކަޅިއެވެ. އާދައިގެ މަތިން ހަގަޑި ތިރީސް ވުމާއެކު ސްކޫލަށް ދެ މީހުން ދިޔައެވެ.\nސްކޫލްގެ މަސައްކަތް ތަކުގައި އަވަދިނެތި އުޅުމަށް ފަހު އިޝާ އާއި އަޔާންއަށް ގެއަށް އައިރު މެންދު ރު ފަހު ދެއެއް ޖަހައި ތިރީސް ވަނީއެވެ.ގެއަށް އައި ގޮތަށް އަވަހަށް މެންދުރުު ނަމާދު ކުރަން ތައްޔާރުވެގެން ނަމާދު ކުރީއެވެ. މެންދުރު ނަމާދު ކޮށްލުމަށްފަހު ކުޑަ އިރުކޮޅަކު ޤުރުއާން ކިޔަވާ ލުމުން އަސްރު ނަމާދު ބަންގީގެ އަޑު އިިވިގެން ދިޔައެވެ. އަޔާން މިސްކިތަށް ނަމާދަށް ދިޔުމުން އިޝާ ގޭގައި ނަމާދު ކޮށްލިއެވެ. ދެން އެއަށްފަހު އަޔާންއައުމުން ސިޔައީ ކާށެވެ.\nއެކަހަލަ ގޮތަކަށް ދުވަސް ނިމިގެން ދިޔައެވެ. އެކަހަލަ ގޮތަކަށް ދުވަސްތައް ހަލުވި ކަމާއެކު ފާއި ތު ވަމުން ދިޔައެެެވެެ. އިޝާގެ ހަށިގަނޑަށް ބޮޑެތި ބަދަލު ތަށް އަންނަން ފެށިއެވެ. އެގޮތުން ހޮޑު ލެ ވުމާއި ބޯ އެނބުރުން މި ފަދަ ކަންތައް ދިމާވެއެވެ . އަޔާން ކިތަންމެ ވަރަށް ހޮސްޕިޓަލަށް ދިޔުމަށް ބުންޏަސް ބުނަމުން ދިޔައީ އެއީ އެވަރު ކަމެއް ނޫ ނެެެެވެ.\nއާދައިގެ މަތިން އިޝާ ސްކޫލުން އައިސް ވަތް ވަގުތެވެ. އޭރު އަޔާންވެސް ގެއަް ވަންނަނީއެވެ. އިޝާ އަނބރައިގެން ވެއްޓެން ދަނިކޮޮޮން އަޔާން އަށް ހިފަހެއްޓުނީ ކިރިޔާއެެވެ. އެހެންނޫނަމަ މިއަދު އޮންނާނީ ބިން މަތީގައެވެ. އަޔާން އަވަހަށް އެމް ބިއުލާންސަށް ގުޅިއެވެ.\nއިންތިޒާރުގައި ހުންނަމޭ ލޯބިން 7\nHere is thirteenth part feel free to comment\nWoooow varah reethi mi part vs\nYeye me first dhw..mi part vec salhi ingey🙂🙂🙂❤❤❤❤😘😘😘\nMaashaa Allah.mi part varah reethi\nMi second dhw… V reethi Mi part vxxx….


World Cup: Group D (Nigeria) - Vaguthu\nވޯލްޑް ކަޕް: ގްރޫޕް ޑީ (ނައިޖީރިއާ)\nނައިޖީރިއާ ޓީމުގެ ކުޅުންތެރިން - ފޮޓޯ: އޭއެފްޕީ\nނައިޖީރިއާ (ގުރޫޕް ޑީ)\nފީފާ ރޭންކިން: 47\nފުރަތަމަ ވޯލްޑް ކަޕް ކުޅުނީ: 1994\nވޯލްޑް ކަޕްގެ އެންމެ ރަނގަޅު ނަތީޖާ: ދެވަނަ ބުރު (2014، 1998، 1994)\nނައިޖީރިއާ ފީފާ ވޯލްޑް ކަޕަށް އެންމެ ފުރަތަމަ ކޮލިފައިވީ 1994 ވަނަ އަހަރެވެ.އެ އަހަރު އެމެރިކާގައި އޮތް ވޯލްޑް ކަޕްގެ ގަދަ 16ގެ ބުރަށް ކޮލިފައިވި އެވެ.\nއޭގެ ފަހުން 1998، 2002، 2014 ވަނަ އަހަރުގެ ވޯލްޑް ކަޕްގައި ނައިޖީރިއާ ވާދަކުރިއެވެ. އަދި ދެ ފަހަރު ދެވަނަ ބުރަށް ދަތުރުކުރި އެވެ. ނައިޖީރިއާ އިން ވަނީ 2018 ވަނަ އަހަރުގެ ވޯލްޑްކަޕް ކޮލިފައިންގައި ރަނގަޅު ނަތީޖާތަކެއް ނެރެ، 2018 ވަނަ އަހަރުގެ ވޯލްޑް ކަޕަށް ކޮލިފައިވެފައެވެ.\nނަން: ގެރްނޮޓް ރޯ\n(64 އަހަރު) 28 1953 ޖޫން އުފަން ތާރީހު:\nޖަރުމަނަށް އުފަން އަށް އުފަން ކޯޗު ގެރޮންޓް ނައިޖީރިއާގެ ޤައުމީ ޓީމާ ހަވާލުވީ 2017 ވަނަ އަހަރެވެ. ގެރޮންޓް ނައިޖީރިއާގެ ކޯޗުކަމާ ހަވާލުވުމުގެ ކުރިން މަސައްކަތްކުރީ ޗިލީގެ ޤައުމީ ޓީމުގެ ކޯޗަކަށެވެ.\n2016 ވަނަ އަހަރު ޗިލީއާއެކު ގެރޮންޓް ވަނީ ކޮޕާ އެމެރިކާ ސެންޓަނީރޯ ކާމިޔާބުކޮށްފަ އެވެ. އެކަމަކު 2018 ވަނަ އަހަރުގެ ވޯލްޑް ކަޕަށް ޗިލީ ކޮލިފައިކޮށްދިނުމަށް ގެރޮންޓް ކުރި މަސައްކަތް ވަނީ ނާކާމިޔާބު ވެފައެވެ.\nސްޕެއިންގެ މަޝްހޫރު ކްލަބުތައް ކަމަށްވާ ވެލެންސިއާ އާއި ބާސެލޯނާ އަދި އާޖެންޓީނާގެ ރިވަ ޕްލޭޓަށް ކުޅުނު ފޯވަޑް ކޯޗިން ކެރިއަރު ފެށީ 2005 ވަނަ އަހަރު އެވެ.\nގޮރެންޓް ވަނީ ސްޕެއިންގެ ވެލެންސިއާ އާއި ދެކުނު އެމެރިކާގެ ބައެއް ކްލަބުތަކަށް ކުރިން ކޯޗުކޮށްދީފަ އެވެ.\nޖޯން އޮބީ މިކޭލް\nނައިޖީރިއާގެ ކެޕްޓަން ޖޯން އޮބީ މިކޭލް އަކީ އެ ޓީމުގެ އެންމެ މުހިންމު އެއް ކުޅުންތެރިޔާ އެވެ. ކުރިން ޗެލްސީ އަށް ކުޅުނު މިކޭލް ،30، އަކީ 2010 އަދި 2014 ވަނަ އަހަރުގެ ވޯލްޑް ކަޕްގައި ނައިޖީރިއާ އަށް ކުޅެފައިވާ ކުޅުންތެރިޔެކެވެ. އަދި އެންމެ ފަހުން ބޭއްވި އެފްރިކަން ކަޕް އޮފް ނޭޝަންސްގެ ހަތަރު މުބާރާތުގައި ވެސް އޭނާ ވަނީ ނައިޖީރިއާ އަށް ކުޅެފަ އެވެ.\nމިކޭލް ކެރިއަރު ފެށީ ޑެންމާކްގެ އާދައިގެ ޓީމަކުންނެވެ. މެންޗެސްޓާ ޔުނައިޓެޑުން އޭނާ އަށް ޝައުގުވެރިވެ، އޭނާ އެ ޓީމަށް ގެންދިޔަ އެވެ. އެކަމަކު ޗެލްސީން ލިބުނު ފުރުސަތާއެކު، ޔުނައިޓެޑަށް މެޗެއް ނުކުޅެ އޭނާ ވަނީ އެ ޗެލްސީ އަށް ބަދަލުވެފަ އެވެ.\nމިކޭލް ނައިޖީރިއާ އަށް ކުޅެން ފެށީ 2004 ވަނަ އަހަރު އެވެ. އަދި މިހާތަނަށް ޤައުމީ ޓީމަށް 80 އަށްވުރެ ގިނަ މެޗު ވަނީ ކުޅެފަ އެވެ.\nއިންގްލެންޑަށް ކުޅުމުގެ ފުރުސަތު ލިބުނު ނަމަވެސް، ވިކްޓަ މޯސެސް ނިންމީ އޭނާގެ އުފަން ޤައުމު ނައިޖީރިއާ އަށް ކުޅުމަށެވެ. ޗެލްސީ އަށް މިހާރު ކުޅެމުންދާ މޯސެސް އަކީ އަރިމަތިން ވަރަށް ރަނގަޅަށް ކުޅޭ ކުޅުންތެރިޔެކެވެ. ނައިޖީރިއާ އަށް 2013 ވަނަ އަހަރުން ފެށިގެން ކުޅެމުންދާ މޯސެސް ވަނީ އެ ޤައުމަށް މިހާތަނަށް 30 މެޗު ކުޅެދީ، 10 ލަނޑު ޖަހައިފަ އެވެ. މި ފަހަރުގެ ވޯލްޑް ކަޕްގައި މޯސެސް ވެގެންދާނީ ނައިޖީރިއާ އަށް މުހިންމު ކުޅުންތެރިޔަކަށެވެ.\nބްރެޒިލްގައި 2014 ވަނަ އަހަރު އޮތް ވޯލްޑް ކަޕްގައި ވިދާލި މޫސާ އަކީ ނައިޖީރިއާގެ ފޯވަޑް ލައިންގައި އެންމެ މުހިންމު ކުޅުންތެރިޔާ އެވެ. ހުނަރުވެރި ފޯވަޑް އަކީ މިހާތަނަށް ނައިޖީރިއާ އަށް ކުޅުނު 67 މެޗުގައި 13 ލަނޑު ޖަހާފައިވާ ކުޅުންތެރިއެކެވެ. މިހާރު ރަޝިއާގެ ސީއެސްކޭއޭ މޮސްކޯ އަށް ކުޅެމުންދާ މޫސާ އަކީ މި ފަހަރުގެ ވޯލްޑް ކަޕްގައި ނައިޖީރިއާގެ އުންމީދުތަކާ ގުޅިފައިވާ ކުޅުންތެރިއެކެވެ.\nމޯސެސް ވެސް ގައުމީ ޓީމަށް ކުޅުން ހުއްޓާލައިފި


Kuda kuda ummeedheh mivanee hageegathakah vefai: Thai navy seal | Mihaaru\nތައި ނޭވީ ސީލްގެ ކޮމާންޑަރު ރިއާ އެޑްމިރަލް އާޕަކޯން. --ފޮޓޯ:ރޮއިޓާސް\nކުޑަކުޑަ އުއްމީދެއް މިވަނީ ހަގީގަތަކަށްވެފައި: ނޭވީ ސީލް\n11 ޖުލައި 2018 - 17:262comments\nބެންކޮކް (ޖުލައި 11) - ތައިލެންޑުގެ ހޮހަޅައިގައި ތާށިވެފައި ތިބި 12 ކުދިންނާއި ކޯޗު ސަލާމަތް ކުރުމަކީ ކުޑަކުޑަ އުއްމީދެއް ހަގީގަތަކަށްވުން ކަމަށް ތައި ނޭވީ ސީލްގެ ކޮމާންޑަރު ރިއާ އެޑްމިރަލް އާޕަކޯން ޔޫކޮންގައެ ވިދާޅުވެއްޖެ އެވެ.\n"ލިބިފައި އޮތީ ވަރަށް ކުޑަކުޑަ އުއްމީދެއް. އެ އުއްމީދަށް ބަލައިގެން މަސައްކަތްކޮށްގެން މިކަން ހަގީގަތަކަށްވެ ކާމިޔާބު މި ލިބުނީ،" ބީބީސީއާ ވާހަކަ ދައްކަވަމުން އޭނާ ވިދާޅުވި އެވެ.\nހޮހަޅައިގެ ތެރޭގައި ތާށިވެފައި ތިބި ކުދިން ސަލާމަތް ކުރަން ތިން ދުވަސްވަންދެން ހިންގި ނުރައްކާ އަދި އުނދަގޫ އޮޕަރޭޝަނަށް މުޅި ދުނިޔޭގެ ސަމާލުކަން ހުއްޓުނެވެ. ހޮހަޅައިގެ ބައެއް ދިމަދިމާ ހަނިވުމުން އޮކްސިޖަން ފުޅި ބުރަކަށީގައި އަޅުވައިގެން ޑައިވަރުން ކަނު އަނދިރީގައި ފީނަން ދަތިވުމުން އެންމެ ފަހުން ޖެހުނީ ފުޅި ނައްޓާލައިގެން، ބޮލަށް ވުރެ ކުރިއަށް ވައި ފުޅި ނެރެގެން ފީނަށެވެ. ދުވަހަކު ވެސް ޑައިވްކޮށްފައި ނުވާ އަދި ފަތަން ވެސް ނޭނގޭ ކުދިންތަކެއް ގޮވައިގެން ޑައިވަރުން ހޮހަޅައިން ނުކުތުމުން އެތައް ބައެއްގެ ތައުރީފާއި ލޯބި ވަނީ ޑައިވަރުންނަށް ލިބިފަ އެވެ. އެ މަސައްކަތުގައި ތައިލެންޑުގެ 40 ޑައިވަރުންނާއި ބޭރުގެ 50 ޑައިވަރުން އުޅުނު ކަމަށް ތައި ނޭވީ ސީލުން ބުންޏެވެ.\nހޮހަޅައިގައި ކުދިން ތިބޭތާ ނުވަ ދުވަސް ފަހުން އެ ކުދިން މި މަހު2ވަނަ ދުވަހުގެ ރޭ ފެނުނީ އިނގިރޭސި ދެ ޑައިވަރުންނަށެވެ. އޭގެ ފަހުން އެ ކުދިން ސަލާމަތް ކުރުމާ ހަމައަށް ހޮހަޅައިގައި އެ ކުދިންނާ އެކު ތައި ނޭވީ ސީލްގެ ތިން ޑައިވަރުންނާއި އޮސްޓްރޭލިއާގެ ޑޮކްޓަރަކު މަޑުކުރި އެވެ. ހޮހަޅައިން އެންމެ ފަހުން ނުކުތީ މި ޓީމެވެ.\nކުދިން ސަލާމަތް ކުރުމުގައި އުޅުނު ބައެއް ޑައިވަރުން ބުނެފައި ވަނީ އެހާ އުނދަގޫ މިޝަނެއް އަދި ފުރިހަމަ ނުކުރާ ކަމަށެވެ.


BREAKING NEWS: Maumoon Aai2Fan'diyaarunge Dhifaaee Hekinge Hekibas Nunagan Nimmaifi - Vaguthu\nމަޢުމޫނާއި ދެ ފަނޑިޔާރުންގެ ދިފާއީ ހެކިންގެ ހެކިބަސް ނުނަގަން ނިންމައިފި\nކުރީގެ ރައީސް އަލްއުސްތާޛު މަޢުމޫން ޢަބްދުލްޤައްޔޫމާއި، އުއްތަމަ ފަނޑިޔާރު ޢަބްދުﷲ ސަޢީދުގެ އިތުރުން ފަނޑިޔާރު ޢަލީ ހަމީދުގެ ފޯނު ތަހްޤީގަށް ނުދިން މައްސަލައިގައި ދިފާއުގައި ހުށަހެޅި ހެކިންގެ ހެކިބަސް ނުނަގަން ކްރިމިނަލް ކޯޓުން ނިންމައިފިއެވެ.\nމި ތިން ބޭފުޅުންގެ މައްޗަށް ދައުލަތުން އުފުލާފައިވާ އަދުލުއިންސާފު ޤާއިމު ކުރުމަށް ހުރަސް އެޅުމުގެ ކުށުގެ ދައުވާގައި މިރޭ ބޭއްވި ޝަރީއަތުގައި އޮތީ ދައުލަތުން ހުށަހެޅި ހެކިންގެ ހެކިބަސް ނެގުމެވެ. އެގޮތުން ހަތަރު ފުލުހެއް އަދި ސިއްރުން ހެކިބަސް ދިން އެކަކުގެ ހެކިބަސް މިރޭގެ ޝަރީއަތުގައި ނަގާފައިވެއެވެ.\nމިރޭ ފުރަތަމަ ޝަރީއަތަށް ހާޒިރުކޮށް ހެކިބަސް ނަގާފައިވަނީ އުއްތަމަ ފަނޑިޔާރު ޢަބްދުﷲ ސަޢީދާއި، ސްޕްރީމް ކޯޓުގެ ފަނޑިޔާރު ޢަލީ ހަމީދު ހައްޔަރު ކުރުމުގައި ހަރަކާތްތެރިވި ދެ ފުލުހުން ކަމަށްވާ އިސްމާއިލް ވިލްދާން އަދި މުޙައްމަދު ސާމިހްގެއެވެ. މި ދެ ފުލުހުންވެސް ބުނެފައިވަނީ 2018 ފެބުރުވަރީ5ވަނަ ދުވަހުގެ ރޭގެ ވަގުތެއްގައި އުއްތަމަ ފަނޑިޔާރާއި ޢަލީ ހަމީދު ސްޕްރީމް ކޯޓުގެ ކޮޓަރިއެއްގެ (އޭވީ ރޫމް) ތެރެއިން ހައްޔަރު ކޮށްފައިވާ ކަމަށާއި، ދެ ބޭފުޅުންވެސް ފުލުހުންގެ ބެލުމުގެ ދަށަށް ގެނެވިފައިވަނީ ކުރެވޭ ތުހުމަތު އިއްވުމަށް ފަހު ކަމަށެވެ.\nދެ ފުލުހުންވެސް ހެކިބަސް ދެމުން ބުނީ ދެ ފަނޑިޔާރުން ފުލުހުންގެ ބެލުމުގެ ދަށަށް ގެނެސް މައްސަލައާއި ގުޅުންހުރި ހެކި ފޯނުގައި ހުންނާނެ ކަމަށް ބެލެވޭތީ ފޯނު ދޭން އެންގުމުން ފޯނު ދީފައި ނުވާ ކަމަށެ. އަދި ފޯނު ނެތް ކަމަށާއި، ފުލުހުން ސްޕްރީމް ކޯޓަށް ވަދެ ހުރީ ޤާނޫނާ ހިލާފަށް ކަމުން ފޯނު ދޭން ނުޖެހޭނެ ކަމަށްވެސް ބުނެފައިވާ ކަމަށް ފުލުހުން ކޯޓުގައި ވިދާޅުވިއެވެ. މީގެ އިތުރުން ފުލުހުން ވިދާޅުވީ މުޅި ސްޕްރީމް ކޯޓު ބަލާ ފާސް ކުރުމުންވެސް ދެ ފަނޑިޔާރުންގެ ފޯނު ފެނިފައި ނުވާ ކަމަށެވެ.\nމި ދެ ހެކިވެރިންގެ ހެކިބަހާ ގުޅޭ ގޮތުން ދައުލަތުން ހުށަހެޅި ހެކިވެރިންނާ ސުވާލު ކުރުމުގެ ފުރުޞަތު އުއްތަމަ ފަނޑިޔާރާއި ފަނޑިޔާރު ޢަލީ ހަމީދަށްވެސް ޝަރީއަތުން އެރުވިއެވެ. އެ ފުރުޞަތުގައި އުއްތަމަ ފަނޑިޔާރު ވިދާޅުވީ، ޝަރީއަތާއިގެން ކުރިއަށް ދާން ބޭނުންވަނީ ދިފާއީ ވަކީލަކާ އެކި ކަމަށެވެ. ވަކީލަކު އައްޔަން ކުރަން އިތުރު ވަގުތު ދެވެން ނެތް ކަމަށް ގާޒީ ހަސަން ނަޖީބު އެންގެވުމުން އުއްތަމަ ފަނޑިޔާރު ވިދާޅުވީ، ވަކީލެއްގެ ހާޒިރުގައި ސުވާލު ކުރުމުގެ ފުރުޞަތު ދިނުމަކާ ނުލައި ހިންގާ ޞައްޙަނޫން ޝަރީއަތެއްގައި ބުނާނެ އެއްޗެއް އަދި ކުރާނެ ސުވާލެއްވެސް ނެތް ކަމަށެވެ. ހެކިންނާ ސުވާލު ކުރުމަށް ފަނޑިޔާރު ޢަލީ ހަމީދަށް ޝަރީއަތުން އެރުވި ފުރުޞަތުގައި ވިދާޅުވީ، ހެކިވެރިންނާ ސުވާލު ކުރަން ބޭނުންވާ ކަމަށާއި، އެހެންނަމަވެސް ބަލި ހާލަތު ހުރި ގޮތުން ދިފާއީ ވަކީލަކު ނެތި ސުވާލު ކުރުމަށް އުޒުރުވެރިވާ ކަމަށެވެ. އަދި މިރޭ ޝަރީއަތް އޮތްކަން އެނގުނީ އިރު އޮއްސެން އުޅެނިކޮށް ކަމަށާއި އެހެންކަމުން ސުވާލު ކުރަން ދަތި ކަމަށެވެ. މި ވާހަކައާއި ގުޅިގެން ގާޒީ ވިދާޅުވީ މަތީ ކޯޓުތަކުގެ ނިންމުންތަކަށް ބަލާއިރު ކުއްލި ގޮތަކަށް ކޯޓުން އަންގާ އެންގުންތަކަށް ތައްޔާރު ނުވެވުމަކީ ޝަރީއަތުން ކުރާނެ ކަމެއް ނޫން ކަމަށެވެ.\nމިރޭގެ ޝަރީއަތަށް ހާޒިރުކޮށް ހެކިބަސް ނެގާފައިވާ އިތުރު ދެ ފުލުހުންނަކީ ކުރީގެ ރައީސް އަލްއުސްތާޛު މަޢުމޫން ޢަބްދުލްޤައްޔޫމް ހައްޔަރު ކުރުމުގައި ހަރަކާތްތެރިވެފައިވާ ދެ ފުލުހުން ކަމަށްވާ މުޙައްމަދު ލަތީފްއާއި ހުސައިން އަޒްމީލް އެވެ. މި ދެ ފުލުހުން ބުނެފައިވަނީ 2018 ފެބުރުވަރީ5ވަނަ ދުވަހުގެރޭ 23:00 ގެ ފަހުން މ.އެންދެރިމާގެއިން މަޢުމޫން ފުލުހުންގެ ބެލުމުގެ ދަށަށް ގެންގޮސް ހައްޔަރު ކޮށްފައިވާ ކަމަށާއި، މަޢުމޫން ފުލުހުންގެ ބެލުމުގެ ދަށަށް ގެނެވިފައިވަނީ ކުރެވޭ ތުހުމަތު އިއްވުމަށް ފަހު ކަމަށެވެ. ދެ ފުލުހުންވެސް ހެކިބަސް ދެމުން ބުނީ މަޢުމޫން ފުލުހުންގެ ބެލުމުގެ ދަށަށް ގެނެސް މައްސަލައާއި ގުޅުންހުރި ހެކި ފޯނުގައި ހުންނާނެ ކަމަށް ބެލެވޭތީ ފޯނު ދޭން އެންގުމުން ފޯނު ދީފައި ނުވާ ކަމަށެ. އަދި މަޢުމޫންގެ ދަރިކަނބަލުން ދުންޔާ މަޢުމޫން އަދި އަނބިކަނބަލުން ނަސްރީނާ އަރިހުންވެސް މަޢުމޫންގެ ފޯނު ދިނުމަށް ފުލުހުން އެދުނު ނަމަވެސް ފޯނު ވީތަނެއް ނޭނގޭ ކަމަށްބުނެ ފޯނު ދީފައި ނުވާ ކަމަށް ފުލުހުން ކްރިމިނަލް ކޯޓުގައި ބުންޏެވެ. ހެކިވެރިންނާ ސުވާލު ކުރަންދިން ފުރުޞަތުގައި މަޢުމޫން ވިދާޅުވީ، ހެކިވެރިންނާ ސުވާލުކުރަން ބޭނުންވަނީ ވަކީލެއްގެ އެހީތެރިކަމާ އެކު ކަމަށާއި، ވަކީލަކު އައްޔަން ކުރަން ފަސް ދުވަހުގެ ފުރުޞަތެއް ދެއްވުމަށެވެ. ނަމަވެސް ގާޒީ ވިދާޅުވީ ވަކީލުން އައްޔަން ކުރުމަށް އިތުރު މުއްދަތު ދެވެން ނެތް ކަމަށާއި ކޮންމެ ވަގުތަކުވެސް ވަކީލަކު އައްޔަން ކުރެވޭނެ ކަމަށެވެ.\nޢަލީ ހަމީދާއި އުއްތަމަ ފަނޑިޔާރު އާއި ދެކޮޅަށް ދައުލަތުން ހުށަހެޅި ސިއްރު ހެކިވެރިއެއްގެ ހެކިބަސްވެސް މިރޭގެ ޝަރީއަތުގައި ނަގާފައިވެއެވެ. އަޑު ބަދަލުކޮށް ވީޑިއޯ ކޮންފެރެންސް މެދުވެރިކޮށް ކާކުކަން ނޭނގޭ ގޮތަށް ދެ ފަނޑިޔާރުންނާ ދެކޮޅަށް ދައުލަތުން ހުށަހެޅި ހެކިވެރިޔާ ހެކިބަސް ދެމުން ބުނީ، 2014 ވަނަ އަހަރުން ފެށިގެން 2018 ވަނަ އަހަރާ ދެމެދުގެ އެކި ދުވަސްތަކުގައި އުއްތަމަ ފަނޑިޔާރާއި ޢަލީ ހަމީދުއާ މުއާމަލާތް ކޮށްފައިވާނެ ކަމަށާއި، އެހެން ނަމަވެސް މި މައްސަލައާއި ގުޅުންހުރި އެއްވެސް މުއާމަލާތެއް ކޮށްފައި ނުވާނެ ކަމަށެވެ.\nސިއްރު ހެކިވެރިޔާ އިތުރަށް ބުނީ، ފޯނުންނާއި ބައްދަލުވެ މުއާމަލާތް ކޮށްފައިވާނެ ކަމަށާއި، އެހެންނަމަވެސް މި މައްސަލައާއި ގުޅުންހުރި އެއްވެސް ލިޔުމެއް ވެސް ބަދަލު ކުރެވިފައި ނުވާނެ ކަމަށެވެ. އަދި ދެ ފަނޑިޔާރުންނާ ގުޅުންހުރި މެސެޖްތަކެއް މީހަކަށް ކޮށްފައިވާނެ ކަމަށް ހެކިވެރިޔާ ބުންޏެވެ. ނަމަވެސް ހެކިވެރިޔާއަކީ ކާކުކަން ހާމަވާނެ ކަމަށްބުނެ އެ މެސެޖްތައް ފޮނުވީ ކާކަށްކަމާއި،އެއީ ކޮން ކަމަކާ ގުޅޭ މެސެޖްތަކެއްކަން ބުނުމަށް ހެކިވެރިޔާ ވަނީ ދެކޮޅު ހަދާފައެވެ.\nހެރިވެރިޔާގެ ސިއްރުކަން ހާމަވެދާނެ ކަމަށްބުނެ ދައުލަތުގެ ބައެއް ސުވާލުތަކަށް ޖަވާބު ދިނުމަށް ހެކިވެރިޔާ އިންކާރު ކުރުމުން، ސިއްރު ހެކިވެރިޔާ ފުލުހަށް ދީފައިވަނީ ޞައްޙަ ބަޔާނެއްތޯ ދައުލަތުން ސުވާލު ކުރިއެވެ. ސިއްރު ހެކިވެރިޔާ ބުނީ ޕޮލިސް ސަރވިސްއަށް ދީފައިވަނީ ޞައްޙަ ބަޔާނެއް ކަމަށެވެ.\nސިއްރު ހެކިވެރިޔާއާ ސުވާލު ކުރުމަށް އުއްތަމަ ފަނޑިޔާރާއި ޢަލީ ހަމީދަށް ފުރުޞަތު އެރުވުމުންވެސް ވިދާޅުވީ ސުވާލު ކުރަން ބޭނުން ކަމަށާއި، ނަމަވެސް ސުވާލު ކުރެވޭނީ ވަކީލަކާ އެކު ކަމަށެވެ. އެހެން ނަމަވެސް ގާޒީ ވިދާޅުވީ ސުވާލު ކުރުމަށް އެހެން ފުރުޞަތެއް ނުލިބޭނެ ކަމަށެވެ.\nމި މައްސަލައިގައި އުއްތަމަ ފަނޑިޔާރުގެ ދިފާއީ ހެކިންގެ ގޮތުގައި ޖުޑިޝަލް އެޑްމިނިސްޓްރޭޓަރ ހަސަން ސަޢީދުއާއި، ސްޕްރީމް ކޯޓުގެ ޕްރޮޓޮކޯލް ޑިވިޜަންގެ ވެރިޔާ އާތިފާ އިބްރާހިމް ހުށަހަޅާފައިވާއިރު، ފަނޑިޔާރު ޢަލީ ހަމީދު ދިފާއީ ހެކިންގެ ގޮތުގައި ހުށަހަޅާފައިވަނީ ހަސްމާ ހުސައިންނާއި، ޖުޑިޝަލް އެޑްމިނިސްޓްރޭޓަރ ހަސަން ސަޢީދުގެ އިތުރުން ސ.ހުޅުދޫ، ކާމިނީ ފާތިމަތު ނަސިރާއެވެ. ނަމަވެސް ނާސިރާގެ ނަން ޢަލީ ހަމީދު ވަނީ ގެންނަވާފައެވެ. ނަމަވެސް މަޢުމޫން މި މައްސަލައިގައި ދިފާއީ ހެކިން ހުށަހަޅާފައެއް ނުވެއެވެ.\nމިރޭގެ ޝަރީއަތް ނިންމަވާލައްވަމުން މައްސަލަ ބައްލަވާ ގާޒީ ހަސަން ނަޖީބު ވިދާޅުވީ، މި ކުށް ސާބިތު ކުރުމަށް ދައުލަތުން ހުށަހެޅި ހުރިހާ ހެކިވެރިންގެ ހެކިބަސް ނަގާ ނިމިފައިވާ ކަމަށާއި، ދައުލަތުން ހުށަހެޅި ހެކިންގެ ހެކިބަހަށް ބެލުމަށްފަހު ދިފާއީ ހެކިންގެ ހެކިބަސް ނުނަގަން ނިންމާފައިވާ ކަމަށެވެ. އެހެންކަމުން 2018 ޖޫން 12 ވާ އަންގާރަ ދުވަހުގެ 11:00 ގައި މި މައްސަލައިގެ ހުލާސާ ބަޔާން އިއްވުން އޮންނާނެ ކަމަށްވެސް ގާޒީ މިރޭ އިއުލާނު ކުރެއްވިއެވެ.\nޖޫން 11, 2018 00:28\nހެކިބަސްނުނަގަންޏާ ޝަރީއަތްނުކޮށް އުމުރުދުވަހަށް އެ3މީހުން އަނދަގޮނޑިޖަހަންވީނުން.\nޖޫން 11, 2018 00:33\nލާރިގަނޑު ކެވުނުވަރުން ދައްކާނެ ވާހަކަވެސް މިކަނޑުކޮހުންނަކަށްނޭގެ މާދަންރޭއަރާކޭތަ މިއަށްވުރެ ބޮޑުވާނެދޯ މައުމޫނޫ\nޖޫން 11, 2018 10:11\n3 ޖާހިލުން އުމުރަށް ޖަލަށް\nލާރިގަނޑު ކޭމީހުން އޮޑިޓަޖެނެރަލު ކުރި ޢިލާނުން އެނގޭގޮތުގައިވެސް 4ހާސް މިލއަން ރުފިޔާއަށް ވުރެ އިތުރު! އަމިއްލަ އިޢއިތިރާފުން އެނގުނީ ހާކިމާގެ ގެއަށް ވަން ވައިސާ "ޝައްކެއް ނެތް ގޮތުގައި ހަލާލެއް ނޫންކަން"\nމިއިން އެކަކުގެ ނަންވެސް އޮޑިޓަޖެނެރަލު ބަޔާނެއ ނުކުރޭ! ފައިސާގެ މަސްތުގައި ހުވަފެނީ ޢާލަމުގައި އުޅޭ މީހުންނަށް ހަލާކު ހުރި.\nޖޫން 11, 2018 12:51\nމާދަމާ ރޭ މިޔަށްވުރެ ބޮޑު ކޭތައެއް ހިފާނެ ކަމަށް މައުމޫނު ވިދާޅުވި ހަނދާން އެބަ ހުރި.


Fahu matchun zuvaan team Lebanon athun balivejje | Mihaaru\nފަހު މެޗުން ޒުވާން ޓީމު ލެބަނަން އަތުން ބަލިވެއްޖެ\n26 މާޗް 2019 - 23:06 10 comments\nއޭއެފްސީ 23 އަހަރުން ދަށުގެ މުބާރާތުގެ ކޮލިފައިންގައި ރާއްޖޭގެ ޒުވާން ގައުމީ ޓީމު ކުޅުނު ފަހު މެޗުން މިރޭ ލެބަނަންގެ ޒުވާން ޓީމު އަތުން 6-0 އިން ބަލިވެއްޖެ އެވެ.\nމި ފަހަރުގެ ކޮލިފައިންގައި ރާއްޖެ ލައްވާލީ ނިސްބަތުން ވަރުގަދަ ގްރޫޕެއްގަ އެވެ. ފުރަތަމަ މެޗުން މިދިޔަ ހުކުރު ދުވަހު ސައުދީ އަރަބިއާ އަތުން ބަލިވީ 6-0 އިންނެވެ. ދެ ވަނަ މެޗުން ޔުނައިޓެޑް އަރަބް އެމިރޭޓްސް (ޔޫއޭއީ) އަތުން މިދިޔަ އާދިއްތަ ދުވަހު ބަލިވީ 3-0 އިންނެވެ.\nސައުދީގެ ޕްރިންސް ފައިސަލް ބިން ފަހުދު ސްޓޭޑިއަމްގައި މިރޭ ކުޅުނު މެޗުގައި ނެރުނު ފުރަތަމަ އެގާރަ އަށް ވަނީ ބަދަލުތަކެއް ގެނެސްފަ އެވެ. ގެނައި ބަދަލަކީ ގްރީން ސްޓްރީޓްސްގެ މިޑްފީލްޑަރު އަބްދުﷲ ޔާމީން (ޔާން) އަށް ފުރަތަަމަ އެގާރައިން އަލުން ފުރުސަތު ދިނުމެވެ.\nމިރޭގެ މެޗުގައި ލެބަނަން އިން ފުރަތަމަ ހާފުގައި ދެ ގޯލު ޖެހިއިރު، އަނެއް ހަތަރު ގޯލު ޖެހީ ދެ ވަނަ ހާފްގަ އެވެ. ލެބަނަންގެ ގޯލުތައް ކާމިޔާބުކުރީ މުހައްމަދު ހަދޫ، ހަސަން މުހައްނާ، ހުސެން މުންޒާރު، ޔޫސުގް ހާޖް އަދި އަލެކްސް ބޫތުރޫސް އެވެ. އަނެއް ގޯލަކީ ރާއްޖޭގެ ކުޅުންތެރިޔަކު އަތުން ބައިކޮޅަށް ވަން ގޯލެކެވެ.\nގާތްގާތުގައި ހަތަރު ދުވަސް ތެރޭ ފެންވަރު ރަނގަޅު ތިން ޓީމަކާ ދެކޮޅަށް ކުޅެން ޖެހުމުން ރާއްޖެ އަށް އުނދަގޫތަކެއް ކުރިމަތިވާނެ ކަމަށް ކޮލިފައިންގެ ކުރިން ރާއްޖޭގެ ކޯޗު ޕީޓަ ސެގާޓް ވަނީ ބުނެފަ އެވެ. މި މެޗުގައި އެންމެ ތަފާތު ބޮޑުވުމުގައި އެންމެ ބޮޑަށް ދިމާވި މައްސަލަ އަކީ ވެސް ކުޅުންތެރިން ވަރުބަލިވުމެވެ.\nމިރޭގެ މެޗުގައި ރާއްޖޭން ވެސް ވަނީ ލަނޑު ޖަހާނެ ރަނގަޅު ފުރުސަތުތަކެއް ހޯދައިފަ އެވެ. އެ ގޮތުން އެންމެ ރަނގަޅު ފުރުސަތުތައް ލިބުނީ އިބްރާހިމް އަތީގް (އިއްބެ) އަށެވެ.\nމި ފަހަރުގެ މުބާރާތުގައި ރާއްޖޭގެ ޓީމު ލީޑުކުރުމުގެ ޒިންމާ ސެގާޓް ވަނީ ޓީމުގެ އެސިސްޓަންޓް ކޯޗު އަހުމަދު ޝާކިރު (ޝާކިއްޓެ)އާ ހަވާލުކޮށްފަ އެވެ. ސެގާޓް އެ ނިންމުން ނިންމީ ޒުވާން ކުޅުންތެރިންނެކޭ އެއްގޮތަށް ދިވެހި ޒުވާން ކޯޗުންނަށް ވެސް ފުރުސަތު ދިނުމަށާއި މަތީ ފެންވަރުގެ މެޗުތަކުގައި ދިވެހި ކޯޗުންނަށް ފެންވަރު ތަޖުރިބާކޮށްލުމުގެ ފުރުސަތު ދިނުމުގެ ގޮތުންނެވެ.\nއެންމެ ފަހުން ޔޫއޭއީ އަތުން ބަލިވި މެޗަށް ފަހު ސެގާޓް ވަނީ ކޮލިފައިންގައި ރާއްޖޭގެ ޒުވާން ޓީމުން ނެރޭ ނަތީޖާތައް އެންމެ ރަނގަޅު ނުވި ނަމަވެސް މި ފެންވަރުގެ މެޗުތަކުގެ ސަބަބުން ކުޅުންތެރިންނަށް ކުރާނެ އެންމެ ބޮޑު ފައިދާ އަކީ ރަނގަޅު ލެވެލެއްގެ މެޗުތަކުގެ ތަޖުރިބާ ލިބުމެވެ.\nރާއްޖޭން އެންމެ ފަހުން 23 އަހަރުން ދަށުގެ އޭޝިއަން ކަޕްގެ ކޮލިފައިންގައި ކުޅުނީ މީގެ ހަތަރު އަހަރު ކުރިން 2015 ވަނަ އަހަރުގެ މާޗް މަހުގަ އެވެ. އެ ފަހަރު އޮމާނުގައި ކުރިއަށްދިޔަ ކޮލިފިކޭޝަނުގައި ރާއްޖެ ކުޅުނީ އޮމާނުގެ އިތުރުން އިރާގާއި ލެބަނަން އަދި ބަހްރޭނާ ދެކޮޅަށެވެ. ރާއްޖެ ކޮލިފިކޭޝަން ނިންމާލީ ކުޅުނު ހަތަރު މެޗުން ވެސް ބަލިވެ، ޕޮއިންޓެއް ވެސް ނުލިބި އެވެ.\nޒުވާން ގައުމީ ޓީމަށް ކޮލިފައިން ނިމިފައިވާއިރު، ޓީމު އެނބުރި މާލެ އަންނާނީ އުމްރާއެއް ފުރިހަމަކުރުމަށް ފަހު އެވެ. މިއީ ރާއްޖޭގެ ފުޓްބޯޅަ އެސޯސިއޭޝަން އޮފް މޯލްޑިވްސް (އެފްއޭއެމް) އާއި ސައުދީ އަރަބިއާ ފުޓްބޯޅަ ފެޑެރޭޝަން ގުޅިގެން ފަހިކޮށްދިން ފުރުސަތެކެވެ.


Foni kaa ehchiheege sababun kuda kudhinnah hakuru bali jehidhaane tha? | Hurihaa.mv\nފޮނި ކާއެއްޗެހީގެ ސަބަބުން ކުޑަ ކުދިންނަށް ހަކުރު ބަލި ޖެހިދާނެތަ؟\nPublished on 08 Sep 2021, 05:58\nކުޑަ ކުދިންނަށް ހަކުރުބަލި ޖެހޭ މިންވަރު ދަނީ އިތުރު ވަމުން.\nހަކުރު ބައްޔަކީ ދުނިޔޭގެ 422 މިލިއަން މީހުންނަށް ޖެހިފައިވާ ބައްޔަކަށް ވީއިރު ފަހަކަށް އައިސް އުމުރުން އެންމެ ދެ އަހަރު ވެފައިވާ ކުޑަ ކުދިން ވެސް މި ބަލީގެ ޝިކާރައަކަށްވާ މިންވަރު ދަނީ އިތުރުވަމުންނެވެ.\nކުޑަކުދިންނަކީ މެޓާ ފަދަ ފޮނި ކާތަކެއްޗަށް ލޯބިކުރާ ބަޔަކަށް ވީއިރު އުފެދޭ ސުވާލަކީ މިފަދަ ތެކެތި ކެއުމުން ހަކުރު ބައްޔަށް ހުށައެޅޭ މިންވަރު އިތުރުވޭތޯ ކުރެވޭ ސުވާލެވެ.\nހަގީގަތަކީ ހަކުރު ބައްޔަކީ ކެއުމުގެ ތެރެއިން ހަށިގަނޑަށް އެތެރެވާ ހަކުރުގެ ސަބަބުން ކުރިމަތިވާ ބައްޔެއް ނޫން ކަމެވެ. އެހެނީ އެއީ ލޭގައި ހިމެނޭ ހަކުރުގެ މިންވަރު ކޮންޓްރޯލްކުރާ ހޯމޯން ކަމަށްވާ އިންސިއުލިން އެންމެ އެދެވޭ ވަރަށް ހަށިގަނޑުގައި ނުއުފެދި ނުވަތަ އޭގެ ބާރު ދަށްވުމުގެ ސަބަބުން ކުރިމަތިވާ ބައްޔެކެވެ.\nދިރާސާތަކުން ދައްކާ ގޮތުގައި ހަކުރު ބަލި ޖެހުމުގައި ޖެނެޓިކްސް ވަރަށް ބޮޑު ދައުރެއް އަދާކުރެ އެވެ. މާނައަކީ މައިންބަފައިންގެ ފަރާތުން ދަރިންނަށް މިބަލި ވާރުތަ ކުރުމުގެ ފުރުސަތު ވަރަށް ބޮޑެވެ. މީގެ އިތުރުން ބަރުދަން އިތުރުވުމާއި ހެލިފެލިވެ އުޅުން މަދުވުމަކީ ވެސް އިންސިއުލިންގެ ބާރު ދަށްވުމަށް މަގުފަހިވާ ކަމެކެވެ.\nކަންމިހެން އޮތަސް ޅަފަތުގައި ގިނައިން ހަކުރު ކެއުމަކީ ދިގު މުއްދަތަށް ބަލާއިރު ގިނަ މައްސަލަތަކެއް ކުރިމަތިވެދާނެ ކަމެކެވެ. އެގޮތުން ދިގު މުއްދަތުގައި ލޭގައި ހުންނަ ހަކުރުގެ މިންވަރު އިތުރުވުމާއި މިޒާޖު ބަދަލުވުން ފަދަ ކަންތައް މެދުވެރިވުން އެކަށީގެންވެ އެވެ.\nއެހެން ކަމުން އެންމެ މޮޅު ގޮތަކީ ދަރިންނަށް ރިފައިންޑް ހަކުރުގެ ބާވަތްތައް ދިނުމުގެ ބަދަލުގައި ގުދުރަތީ ހަކުރު ދިނުމެވެ. މޭވާއާއި ކިރުގެ ބާވަތްތަކެވެ. މިއީ ސިއްހަތަށް ރަނގަޅު ހަކުރު ލބިދޭ ބާވަތްތަކެވެ.\nހަކުރު ބަލި ކުޑަ ކުދިން ލައިފްސްޓައިލް ސިއްހަތު


ޢަބްދުﷲ ނަޢީމު އިބްރާހީމް – Liyuntheringe Gulhun\nVisitors online  62:users  0guests  31bots  31The maximum number of visits was  2016-10-05:all visits  37149:users  3guests  1698bots  35448browser  Chrome 53.0.2785.143\nފުރަތަމަ ޞަފްޙާ ބަހާއި އަދަބުއަދަބިއްޔާތު ވަޒަން ބަހުރުވަ ވާހަކަ ޤަވާޢިދު ސަމާސާ އަދަބު ސަފަރުނާމާ ޝަޚްޞިއްޔަތު ދީނާއި ދުނިޔެއަޚްލާޤު އިސްލާމީ ތާރީޚު އިޖްތިމާޢީ ޢަޤީދާ ޢިބާދާތު މުޢާމަލާތު ފިޤްހު ޤުރްއާން ތާރީޚާއި ސަގާފަތުއާދަކާދަ ދިވެހި ތާރީޚު ދުނިޔޭގެ ތާރީޚު ތަރިކަ ސަގާފަތު ދުޅަހެއުކަމާއި ޞިއްޙަތުދުޅަހެއު ދިރިއުޅުން ޞިއްޙީ މަޢުލޫމާތު ޚަބަރާއި މަޢުލޫމާތުޚަބަރު މަޢުލޫމާތު ޚިޔާލު ކުޑަކުދިންގެ ބައިހެއްވާ ލިޔުން ކުޑަކުދިންގެ ވާހަކަ ކުޑަކުދިންގެ މަސައްކަތް ތަފާތު މަޢުލޫމާތު ޢާއްމުބައިޙަޤީޤަތް ކުޅިވަރު ޢާއްމު މަޢުލޫމާތު ފިލްމާއި މިއުޒިކް ތަފާސް ހިސާބު ފުރަތަމަ ޞަފްޙާ ބަހާއި އަދަބުއަދަބިއްޔާތު ވަޒަން ބަހުރުވަ ވާހަކަ ޤަވާޢިދު ސަމާސާ އަދަބު ސަފަރުނާމާ ޝަޚްޞިއްޔަތު ދީނާއި ދުނިޔެއަޚްލާޤު އިސްލާމީ ތާރީޚު އިޖްތިމާޢީ ޢަޤީދާ ޢިބާދާތު މުޢާމަލާތު ފިޤްހު ޤުރްއާން ތާރީޚާއި ސަގާފަތުއާދަކާދަ ދިވެހި ތާރީޚު ދުނިޔޭގެ ތާރީޚު ތަރިކަ ސަގާފަތު ދުޅަހެއުކަމާއި ޞިއްޙަތުދުޅަހެއު ދިރިއުޅުން ޞިއްޙީ މަޢުލޫމާތު ޚަބަރާއި މަޢުލޫމާތުޚަބަރު މަޢުލޫމާތު ޚިޔާލު ކުޑަކުދިންގެ ބައިހެއްވާ ލިޔުން ކުޑަކުދިންގެ ވާހަކަ ކުޑަކުދިންގެ މަސައްކަތް ތަފާތު މަޢުލޫމާތު ޢާއްމުބައިޙަޤީޤަތް ކުޅިވަރު ޢާއްމު މަޢުލޫމާތު ފިލްމާއި މިއުޒިކް ތަފާސް ހިސާބު ޢަބްދުﷲ ނަޢީމު އިބްރާހީމް\n20 މާޗް 2017ޚިޔާލު ފާޅުކުރައްވާޢަޤީދާ, ދީނާއި ދުނިޔެޢަބްދުﷲ ނަޢީމު އިބްރާހީމް\nކިޔާފައިވާ ޢަދަދު: 563\nވަރަށް ފަޤީރު މީހަކު ގެންގުޅުނު ބަލިކަށި، ނިކަމެތި ހިމާރަކަށް ޝާހީ އަސްތަބީލާއަކަށް ދިއުމުގެ ފުރުސަތު ލިބިއްޖެއެވެ. އެ ސޮރު އެ ތަނަށް ގޮސް ބަލައިލި އިރު އެ ތާނގައި އުޅޭ އަސްތަކުގެ ސިއްހަތު ރަނގަޅުކަން ފެނިފައި ހައިރާން ވެއްޖެއެވެ. އެ އަސްތަކުގެ ޚިދުމަތުގައި އެތައް ނޯކަރުންނެއް ތިއްބެއެވެ. ހިމާރަށް ކުއްލިއަކަށް ބަލައިލެވުނީ އޭނާގެ ނިކަމެތި، އަނަރޫފަ ހަށިގަނޑަށެވެ. އެ ވަގުތު ހިތަށް އެރިއެވެ. [އަހަރެންނަށް ވެސް މި ސޮރުމެންނަށް މި ލިބޭ ފަދަ ކާނާ ލިބޭނޭ ނަމަ…\nވަގުތުގެ ބޭނުން ހިފުން\n17 މާޗް 2017ޚިޔާލު ފާޅުކުރައްވާބަހާއި އަދަބު, މުޢާމަލާތު, ދީނާއި ދުނިޔެޢަބްދުﷲ ނަޢީމު އިބްރާހީމް\nކިޔާފައިވާ ޢަދަދު: 497\n”ޓެކް އަ ލުކް އެޓް ޔޮރސެލްފް” އަކީ ޖޯން މިލަރ އޭ ނަމަކަށް ކިޔާ މީހަކު ލިޔެފައިވާ ފޮތެކެވެ. އެ ފޮތުގައި ވަރަށް މަޖާ ވާހަކައެއް އޭނާ ލިޔެފައި ވެއެވެ. ”ފަރުބަދަތަކުގެ މަތީގައި ހުރި ކުޑަކުޑަ ގެއެކެވެ. ގޭގެ ދޮރުމަތީގައި އެލުވާފައި އޮތް ކޮށްޓެއްގައި އިން ގުރައެކެވެ. އެ ގެއަށް މީހަކު ވަންނާން އައުމާއެކު އެ ގުރާ ގޮވައިލިއެވެ. ” ބޭކަލުންނޭ – ފަހަރަކު ބޭކަލަކު ވަންނަވާ! ” އެއް ދުވަހަކު ކޮށި ހުޅުވާފައި ހުއްޓާ ގުރާ…\nޙައްޤުވެގެންވާ ގޮތުގައި ﷲ އަށް ޤަދަރުކުރުން\n30 ޑިސެމްބަރު 2016ޚިޔާލު ފާޅުކުރައްވާޢަޤީދާ, ދީނާއި ދުނިޔެޢަބްދުﷲ ނަޢީމު އިބްރާހީމް\nކިޔާފައިވާ ޢަދަދު: 329\nﷲ ގެ ސިފަފުޅުތައް ބަޔާން ކޮށްދެއްވަމުން ކީރިތި ޤުރްއާނުގައި ﷲ ސުބްޙާނަހޫ ވަތަޢާލާ ވަޙީ ކުރައްވައިފައި ވެއެވެ. “اللَّهއީ، އެކަލާނގެ ފިޔަވައި حقވެގެން އަޅުކަމެއް ވެވޭ إلهއަކުނުވާ ރަސްކަލާނގެއެވެ. ދިރިދެމިވޮޑިގެންވާ، دائمއަށް قائمވެ ވޮޑިގެންވާ ރަސްކަލާނގެއެވެ. އަވަހާރަފުޅު އައުމެއް އަދި، އަވަހާރަފުޅު ލެއްޕެވުމެއްވެސް އެކަލާނގެއަކަށް ނުވެއެވެ. އުޑުތަކުގައި ވާހައި އެއްޗަކާއި، އަދި، ބިމުގައި ވާހައި އެއްޗެއް މިލްކުވެގެންވަނީ އެކަލާނގެއަށެވެ. އެކަލާނގެ إذنފުޅާ ނުލައި އެކަލާނގެ حضرةގައި شفاعة ތެރިވާނޭ މީހަކީ ކާކުހެއްޔެވެ؟ އެއުރެންގެ ކުރިން (އެބަހީ: خلقތަކުންގެ…\nކޮންމެ މީހަކުގެވެސް އަމިއްލަ ވާހަކައެއް އޮންނާނެ\n27 ޑިސެމްބަރު 2016ޚިޔާލު ފާޅުކުރައްވާއަޚްލާޤު, ދީނާއި ދުނިޔެޢަބްދުﷲ ނަޢީމު އިބްރާހީމް\nކިޔާފައިވާ ޢަދަދު: 243\nއަޅުގަނޑުމެންނަށް ކަމު ނުދާ ކަހަލަ ކަންތައްތައް ކުރާ މީހުނާ ވަރަށް ގިނައިން ދިމާވެއެވެ. ބައެއް މީހުންގެ އާދަތައް ހުންނަނީއަކީ އަޅުގަނޑުމެންނަކަށް ރުހެވޭ ކަހަލަ ގޮތަކަށް ނޫނެވެ. މިފަދަ ހާލަތަކާ ދިމާވީމާ ނުރުހެވޭ ގޮތް ވެއެވެ. އެއް ދުވަހަކު ދެބަފަޔަކު ރޭލެއްގައި ދަތުރެއް ކުރިއެވެ. ބައްޕައަކީ އުމުރުން ދުވަސް ވެފައި ހުރި މުސްކުޅިއެކެވެ. ދަރިފުޅުގެ އުމުރުން ވާނީ ސައުވީހަކަށް އަހަރެވެ. ރޭލު ބާރަށް ދަތުރު ކުރަމުން ދިޔައިރު ދަރިފުޅު އިނީ ކުޑަ ދޮރުން ބޭރު ބަލާށެވެ. އެހެން އިނދެފައި…\nޢަލީ މޫސާ ދީދީއާ އެންމެ ފަހުން ބައްދަލުވީ ދުވަސް\n21 ޑިސެމްބަރު 2016ޚިޔާލު ފާޅުކުރައްވާޝަޚްޞިއްޔަތުޢަބްދުﷲ ނަޢީމު އިބްރާހީމް\nކިޔާފައިވާ ޢަދަދު: 317\nޢަލީ މޫސާ ދީދީގެ ވަކިވުމަކީ ހިތާމައެކެވެ. އެއީ ވަރަށް ގާތް އެކުވެރިއެކެވެ. ހިތްހެޔޮ ލަފާވެރިއެކެވެ. އޭނާގެ ހަނދާންތައް ޒަމާާނަށް ދެމި ހުންނާނޭ ފޫހިފިލުވިއެކެވެ. އަޅުގަނޑަށް ޢަލީ މޫސާ ދީދީއާ ބައްދަލުވީ ސްޕޯޓްސް ޑިވިޝަނުގައި އަޅުގަނޑު މަސައްކަތް ކުރި ދުވަސްވަރު އެ ތަނުންނެވެ. އެ ދުވަސްވަރު އެ ތަނުގައި ކުރާ ހުރިހައި މަސައްކަތެއްހެން ކުރައްވަނީ އޭނާއެވެ. ބޮތްކެއް އެނދިޔަސް، ގޮނޑިއެއްގެ ފައި ބިނދުނަސް، ނައިލޯނު ކެނޑުނަސް، ވަޑައިގަންނަވާނީ އަލްދީއެވެ. އާދެ، ޢަލީ މޫސާ ދީދީ އެވެ. އޭނާއަކީ މަސައްކަތެއްގައި…\n14 ޑިސެމްބަރު 20161 ޚިޔާލުއަޚްލާޤު, ދީނާއި ދުނިޔެޢަބްދުﷲ ނަޢީމު އިބްރާހީމް\nކިޔާފައިވާ ޢަދަދު: 356\nކީރިިތި ޤުރްއާނުގެ މަފުހޫމުގައި، ފަދައަކުންކުރެ ފަދައެއްނެތް މީހުންނަކީވެސް ހައްގުތަކެއް ލިބިގެންވާ ބައެކެވެ. އެފަދަ މީސްމީހުންނަށް އެހީތެރިކަން ފޯރުކޮށް ދިނުމަކީ ފުދުންތެރި މީހުންގެ މައްޗަށް ލާޒިމު ކަމެކެވެ. އެ އެހީތެރިކަން ފޯރުކޮށް ނުދީފިނަމަ، އޭގެ ބަދަލުގައި ވަރުގަދަ ބަދަލަކާ ކުރިމަތިލާން ޖެހޭނޭ ކަމަށް ވަނީ އަންގަވައިފައެވެ. ނިކަމެތީންނަށް އެހީތެރިވުމަކީ ހަމައެކަނި އިޚްތިޔާރީ ސަދަގާތަކީއެއް ނޫނެވެ. އެއީ، ފުދުންތެރިކަން ލިބިގެންވާ ކޮންމެ މީހަކަށްމެ ލާޒިމު ކަމެކެވެ. ކީރިތި ޤުރްއާނުގެ އަލްޤަލަމް ސޫރަތުގެ 17 ވަނަަ އާޔަތުން ފެށިގެން 33 ވަނަ…\nބަދުރުގެ މައިދާނުން، ހަނގުރާމައާއި ޝަހީދުން\n11 ޑިސެމްބަރު 2016ޚިޔާލު ފާޅުކުރައްވާއިސްލާމީ ތާރީޚުޢަބްދުﷲ ނަޢީމު އިބްރާހީމް\nކިޔާފައިވާ ޢަދަދު: 349\n“ބަދުރުގެ މައިދާނުން – ހަނގރާމައާއި ޝަހީދުން” މި ނަމުގައި ރާއްޖޭގެ މަޝްހޫރު ލިޔުންތެރިއެއް ކަމުގައިވާ ޢަބްދުﷲ ފާރޫޤް ޙަސަން ފޮތެއް ނެރުއްވައިފިއެވެ. 316 ސަފުހާގެ މި މައުޟޫއުގައި މިހައިތަނަށް ދިވެހި ބަހުން ލިޔެފައިވާ އެންމެ ފުރިހަމަ ފޮތެވެ. ރަނގަޅު ދިރާސާއަކާއެކު ލިޔުއްވައިފައިވާ މި ފޮތުގެ ފުރަތަމަ ބައިގައި ވަނީ ބަދުރު ހަނގުރާމަ ކުރަން ޖެހުނު ސަބަބެވެ. ނުވަތަ އެ ހަނގުރާމަޔާ ހަމައަށް މުސްލިމުން ދާން ޖެހުނު ސަބަބުތަކެވެ. ދެވަނަ ބައިގައި ވަނީ ހަނގުރާމނައިގެ ޝަހީދުވީ ބޭކަލުންގެ ވާހަކައެވެ.…\nއެންމެ ފުރަތަމަ ގަތުލު\n8 ޑިސެމްބަރު 2016ޚިޔާލު ފާޅުކުރައްވާއަޚްލާޤު, ދީނާއި ދުނިޔެޢަބްދުﷲ ނަޢީމު އިބްރާހީމް\nކިޔާފައިވާ ޢަދަދު: 306\nކީރިތި ޤުރްއާނުގެ ފަސް ވަނަ ސޫރަތަކީ އަލްމާއިދަތު ސޫރަތެވެ. އެ ސޫރަތުގައި އެއްބަނޑު އެއްބަފާ ދެބެއިންގެ ވާހަކަ ބަޔާން ކުރައްވައިފައި ވެއެވެ. އެއީ ﷲ އެންމެ ފުރަތަމަ އުފެއްދެވި އިންސާނާ އާދަމް އަލައިހިއްސަލާމްގެ ދެ ދަރިން ކަމުގައިވާ ހާބީލާއި ޤާބީލުގެ ވާހަކައެވެ. މި ދެބެއިންގެ މެދުގައި އަރައިރުންގަނޑެއް ފެށުނެވެ. ވަރުގަދަ ޒުވާބަކަށް ފަހު ޤާބީލް އޭނާގެ އަޚް ހާބީލް ގަތުލު ކުރިއެވެ. އެއީ އިންސާނީ ތާރީޚުގެ އެންމެ ފުރަތަމަ ގަތުލެވެ. މި ވާހަކަ ބަޔާން ކުރައްވަމުން ﷲ…\nދުނިޔޭގެ އެންމެ ދަރަނި ބޮޑު ގައުމުތައް\n5 ޑިސެމްބަރު 2016ޚިޔާލު ފާޅުކުރައްވާޢާއްމުބައި, ތަފާސް ހިސާބުޢަބްދުﷲ ނަޢީމު އިބްރާހީމް\nދުނިޔޭގައި އެތެރޭގެ ދަރަނި އެންމެ ބޮޑު ގައުމަކީ އެމެރިކާއެވެ. އެއީ 19.5 ޓްރިލިއަން ޑޮލަރެވެ. އެހެން ނަމަވެސް ޖީޑީޕީގެ ނިސްބަތުން ޖުމްލަ ދަރަނީގެ މިންވަރު ބަލާނަމަ އެމެރިކާއަށްވުރެ މާ ހާލު ދެރަ ގައުމުތައް ދުނިޔޭގައި އެބަހުއްޓެވެ. ޖީޑީޕީގެ ނިސްބަތުން ދަރަނި ބޮޑުވާ ނިސްބަތް ބޮޑުވީ ވަރަކަށް ދަރަނި ހަމަޖެއްސުމުގެ މަސައްކަތް އުނދަގޫ ވާނެއެވެ. ތިރީގައި މިވަނީ ވޯލްޑް އިކޮނޮމިކް ފޯރަމުން ކުރި ދިރާސާއަކުން ދައްކާ ގޮތުގައި ދުނިޔޭގެ އެންމެ ދަރަނި ބޮޑު 20 ގައުމެވެ. 20.…\nއަމާނާތްތެރިކަމާއި ބުރަ މަސައްކަތް\n2 ޑިސެމްބަރު 2016ޚިޔާލު ފާޅުކުރައްވާއަޚްލާޤު, ދީނާއި ދުނިޔެޢަބްދުﷲ ނަޢީމު އިބްރާހީމް\nﷲ ގެ ރަސޫލާ މޫސާ ޢަލައިހިއްސަލާމް އުފަންވެވަޑައިގަތީ މިސުރަށެވެ. ގާތްގަނޑަކަށް ތިރީހަކަށް އަހަރު ވާންދެން ދިރިއުޅުއްވީވެސް މިސުރުގައެވެ. އޭގެ ފަހުން ދިމާވީ ސަބަބުތަކާ ހުރެ މިސުރު ދޫކުރައްވައި ނުކުމެ ވަޑައިގެން ދިގު ދަތުރުފުޅެއް ފެށްޓެވިއެވެ. އެންމެ ފަހުން ވަޑައިގެން މަޑު ކުރެއްވީ މަދްޔަނުގައެވެ. އެއީ ސޫރިޔާގެ ރަށެކެވެ. މަދްޔަނުގެ ރަށް ބޭރުގައި، ގަހެއްގެ ހިޔަލުގައި، އަރާމު ކުރައްވާން އޮންނަވަނިކޮށް ވަރަށް ޝައުގުވެރި ކުރުވަނިވި ހާދިސާއެއް ހިނގިއެވެ. މި ވާހަކަ ކީރިިތި ޤުރްއާނުގެ އަލްޤަޞަޞް ސޫރަތުގައި ބަޔާންކޮށް ދެއްވައިފައި…


އިހަވަންދޫ ސުކޫލުގެ ކޮމްޕިއުޓަރ ސްޓަޑީޒް ޓީޗަރު އިސްލާމް ވެއްޖެ — Ihavandhoo.com\nއިހަވަންދޫ ސުކޫލުގެ ކޮމްޕިއުޓަރ ސްޓަޑީޒް ޓީޗަރު އިސްލާމް ވެއްޖެ\n11 މެއި 20190ޢަބުދުﷲ ޙަމީދު\nފޮޓޯގެ ކަނާތްފަރާތުގައި ގޮކުލާ ކުރިޝްނަން\nއިހަވަންދޫ ސުކޫލުގެ ކޮމްޕިއުޓަރ ސްޓަޑީޒް ޓީޗަރު އިސްލާމު ވެއްޖެއެވެ.\nއިހަވަންދޫ ސުކޫލުގައި މަސައްކަތް ކުރައްވާ ޓީޗަރެއްކަމުގައިވާ އިންޑިއާގެ ޓެމިލްނާޑުގެ ރައްޔިތެއް ކަމަށްވާ ގޮކުލާ ކުރިޝްނަން އިސްލާމް ވެފައިވާކަމަށް "ޓީމް ދާވާ މޯލްޑިވްސް" އިން ބުނެފިއެވެ.\nޓީމް ދާވާ މޯލްޑިވްސްގެ ފޭސްބުކު ޕޭޖުގައި މިރޭ ކޮށްފައިވާ ޕޯސްޓެއްގައިވާ ގޮތުގައި ގޮކުލާ ކުރިޝްނަން އިސްލާމްވެފައި ވަނީ ހެޔޮ ނުބާ ދަނެގަތުމަށްޓަކައި އަހަރުތަކެއް ވަންދެން އޭނާ ކުރި ދިރާސާތަކަށް ފަހު، މިރޯދަމަސް ފެށުމުގެ ހަފުތާއެއް ކުރިންނެވެ. ހިންދޫއެއްގެ ގޮތުގައި އުޅެބޮޑުވި ކުރިޝްނަން އަށް އިސްލާމްދީނުގެ އެންމެ ފުރިހަމަ މަޢުލޫމާތު ނުލިބޭއިރު ކުރިސްޓިއަން ދީނަށް ޝައުގުވެރިވި ކަމަށް ވެއެވެ.\nއޭނާ އިސްލާމް ދީން ހިޔާރުކުރި އެންމެބޮޑު ސަބަބަކީ މުސްލިމުން އެބައިމީހުންގެ އެހެން ހުރިހާ ކަމަކަށްވުރެ ބޮޑަށް ނަމާދަށްދޭ އަހައްމިއްޔަތުކަން ފެނުމެވެ. އިންޑިއާ، ބަނގުލަދޭޝް އަދި ދިވެހިރާއްޖެއިން އޭނާއާ ބައްދަލުވި އޭނާގެ މުސްލިމު އެކުވެރިން، މުދަލާ ފައިސާއާ އުފާތައް ދޫކޮށް ނަމާދުތަކަށް ރައްކާތެރިވާތީ އޭނާއަށް ފެންނަ ކަމަށް އޭނާއާ ހަވާލާދީ ޓީމް ދާވާ މޯލްޑިވްސް އިން ބުނެފައި ވެއެވެ.\nކުރިޝްނަން އަށް މިހާރު އިސްލާމް ދީނުގެ ރުކުންތައް އެނގޭއިރު ފާތިހާ ސޫރަތާއި ބައެއް ކުރު ސޫރަތްތައް ޤުރުއާނުން ދަސްކޮށްފައިވާކަމަށް ޓީމް ދާވާ މޯލްޑިވްސް އިން ބުނެއެވެ.\nކުރިޝްނަން އިސްލާމްދީން ހިޔާރު ކުރިނަމަވެސް އަދި އޭނާގެ ނަން ބަދަލު ނުކުރާކަމަށް މައުލޫމާތު ލިބެއެވެ. އޭނާގެ މަންމަ އަކީ ހިންދޫ އެކެވެ. އަދި ބައްޕައާއި އޭނާގެ އަނބިމީހާއަކީ ކުރިސްޓިއަނުންނެވެ. މުސްލިމުންގެ ކިބައިން ކުރިޝްނަން އެދިފައިވަނީ އޭނާގެ އާއިލާއަށް ތެދުމަގު ދައްކާދެއްވުމަށްއެދި ދުޢާކޮށްދެއްވުމަށެވެ.